teatrul 


Nr. 9 (anul VIII) septembrie 1963 
REVISTĂ LUNARĂ EDITATĂ 
DE COMITETUL DE STAT PENTRU CULTURA ŞI ARTĂ 
ŞI DE UNIUNEA SCRIITORILOR DIN R.P.R. 


SUMAR 


PUNCTUL CULMINANT 
Comedie în trei acte 


de Gheorghe Vlad . 


LA MASA ROTUNDĂ 


CU REALIZATORII SPECTACOLULUI „UMBRA“ 
DE LA TEATRUL DE COMEDIE 


(Participanți la discuţie: Vicu Miîndra, Ana Maria Narti, 
Niki Atanasiu, D. Esrig, Gheorghe Dinică, Sanda Toma, 
Amza Pellea, N. Gărdescu, Radu Penciulescu, Paul Bort- 
novski, Dinu Cernescu, Valeriu cistig. Lucian Pintilie, 
Liviu Ciulei, Traian Șelmaru) $ 


Lucian Giurchescu 

GÎNDURI ÎN PRAG DE STAGIUNE 
ARTA DRAMATURGULUI 

Andrei Băleanu 

POVESTEȘTE-MI PIESA 

B. Elvin 

LIRISMUL ÎN TEATRU 

MARI FIGURI ALE TEATRULUI ROMÎNESC DIN TRECUT 
Ion Marin Sadoveanu 

PETRE STURDZA (1869—1933) 

NOTE DE SPECTATOR . 

Margareta Bărbuţă 

PRIN TEATRELE DIN R. P. POLONĂ 


Dana Crivăţ 
SERI DE TEATRU LA PARIS 


PE SCENA LUMII 


42 


67 


72 


76 


80 


82 


87 
91 


CANION DE SEATRU. , 1. e ee se ae ae 7 Dă 


rta I: Carmen Stănescu (Doamna Page), Al. Giugaru (Fal- 
staff) şi Valeria Gagialov (Doamna Ford) în „Nevestele vesele 
din Windsor“ de Shakespeare (Teatrul „Naţional »l. L. Ca- 
ragiale“) 
Coperta IV : Ștefan Ciubotăraşu în Căpitanul Shotover din 
rea inimilor sfărimate“ de G. B. Shaw (Teatrul de Comedie) 


Desene: SILVAN şi BENEDICT GANESCU Fotografia : ION MICLEA 


REDACŢIA ŞI ADMINISTRAŢIA 
Str. Constantin Mille nr. 5-7-9 — București — tel, 14.35.58 
Abonamentele se fac prin factorii poștali şi oficiile poștale din Intreaga țară 


PREŢUL UNUI ABONAMENT 
15 lel pe trel luni, 30 lel pe 6 luni, 60 lel pe un an 
WwWW.cimec.ro 


£ 4 7 
Ye 
NKY AE ooocooaood h 
N 7 N 
aa pn 


o 
o 
o og 


! 


„PUNCTUL CULMINANT” 


y COMEDIE IN TREI ACTE SA 


í 


LIOTE 
60 EQN 
/ INSTITUTULUI 

DE IST 


PA 1? Li A 


STORIA j 
Www cimaé.ro 


PERSONAJE L E: 


Cocîrţău 

Tudor, fiul său 
Lisandru Hodină 

Zoica, soția sa 
Mitu ) 

Nate 

Vasile Cioacă 
Neaga, soția sa 
Chivu Ţifan 

Ana, soția sa 

A Oi wil 


Tabloul 1 


frați gemeni 


| 


Sediul G.A.C. „Mereu inainte“. În planul doi, stinga, intrarea in sediu și citeva bănci, o gazetă de 
perete. În planul doi, mijloc, biroul președintelui — luat in secţiune —, spre care urcă 2—3 trepte şi in 
care se văd : o masă de lucru, borcane cu probe de seminţe ctc. Pe masă, un telefon. Pe o măsuţă, un aparat 
de radio. În planul doi, dreapta, un colţ al atelierului de fierărie cu diferite scule și unelte specifice, printre 
care niște foale și o nicovală. Dimineaţă de primăvară. Mitu şi Nate se află in atelier. Poartă cămășile (puţin 
murdare) descheiate larg la piept și cu minecile suflecate. În faţă, șorțuri, iar pe cap nelipsitele căciuli 
inalte, cu virf ascuţit, deși se va vedea topenia de căldură din atelier. La ridicarea cortinei, Mitu viră un 
fer in cărbuni și trage de lanţul foalelor. Nate scoate o sapă dintr-ur maldăr aflat lingă cel și-i bate gura 


cu ciocanul. Vorbesc fără să se oprească din lucru. 


MITU : O făcurăm şi p-asta, Nate! 
Hm, să-nveţi tu meserie la bă- 
trîneţe ! 

NATE: Şi încă ce meserie, Mitule, 
curat de aur! 

MITU : Toți îl credeau pe Păun Cio- 
cilteu pălit cu leuca... 

NATE : Bă, şi nu era greu de crezut. 
Auzi, Mitu şi Nate, fierari! 

MITU : Ne socoteau în stare doar de 
năzdrăvănii. 

NATE : Şi-acum... 

MITU : Toți se-nghesuie să le dregem 
una, alta... 


NATE : Toţi cată să ne cinstească. 

MITU : Iar la adunări, cînd luăm cu- 
vîntul... 

NATE : Ne-ascultă mai ceva ca babele 
pe popă... Auzi, Mitule, mie unu, 
să-ți spui drept, mi-e frică. 

MITU : Ai tu, aşa, fun motiv, Nate ? 

NATE (pe gînduri): Mă băiete, prea 
se dă aşa de ceasu-morţii... Să nu 
strice mai rău... 

MITU : Eu, unv’, frate Nate, nu-mi fac 
nici o grijă dinspre partea asta, cu 
Ciocilteu al nostru. lacă, s-adunară 
atiţia ani de cînd îl aleserăm preşe- 

dinte la colectivă. Încearcă să pui 
p-altcineva ; păi nu ţi-ai găsi nașu' 
cu satu’? i-ar sări-n cap! 

NATE : Pricep eu ce vrei să spui. Da' 
mă gîndesc așa : unii oameni sînt ca 
apa cînd o pui pe foc: clocotesc, clo- 
cotesc, ş-odată, cînd te uiţi, vezi că 
n-a mai rămas nimic ; s-au vaporat... 

MITU (didactic): Evaporat. 

NATE (docil) : Evaporat... sau fac bum ! 
Și sar şi se fac bucăţi... 

MITU : Aşa !... Omu nu e apă. Şi ne- 
cazu' nu vine de la ăia care cloco- 
tesc, ci de la ăilalți care parcă stau 
cu dosu' p-un sloi de gheaţă. 

NATE (oftînd): O fi cum zici tu... 
Scoate fieru' ăla, că se arde. (Mitu 
scoate fierul, Nate pune sapa jos şi 
amândoi încep să bată în fier cu 
ciocanele, ritmic.) 

MITU : Cîte căruţe-or mai fi dedres, 
că le pierdui şiru'? 

NATE : Cam cinci, şase. 

MITU: Într-o săptămînă n-avem ce 
alege. 

NATE : Taman bine cînd o să-nceapă 
cu băgatu' apei în grajduri. 

MITU : Atunci o să fie muncă denoi. 

NATE : Se cere cap, nu glumă! 

MITU : Păi ce crezi, cu atîta ţevărie! 
Şi s-o potriveşti așa ca, atunci cînd 
are vaca chef şi-mpunge cu botu’, 
să-i țişnească apa-n nas. 

NATE : S-au făcut niște boieroaice va- 
cile astea! Dacă le-ntilnești pe uli- 
tă, nici nu te bagă-n seamă. Prea 
le cătăm în coarne. Încaltea, nepoata 
noastră, Zoica, le-ar culca şi-n pat. 

MITU : Pe merit. Ce-au ele-n uger, 
n-ai tu în căpățină. Ș-apar la me- 
tode, dom'le! Şi se interesează sa- 
vanţii de vacile astea, ceva de spe- 
riat. Povestea este să afli şi să pui 
în practică. Bunăoară, să vezi, eu 
azi-noapte... 

NATE (îl întrerupe): Auzi, Mitule, 
or'ce-ai zice tu, mie unu' tot mi-e 
o ţiră frică. 

MITU (supărat): Prea curajos nu 
te-am ştiut niciodată, Nate. 

NATE: Mă, tot la Ciocilteu mi-e 
gîndu.'... 

MITU (mirat): Da’ ce-ai tu cu Ciocil- 
teu, de te păli grija pentru el, aşa, 
dintr-o dată, frăţioare ? 

NATE : M-a-ntrebat pe mine-ntr-o sea- 
ră că ce părere am... 

MITU : Şi tu ce i-ai spus? 

NATE : I-am spus că n-ar fi rău. Și 
că am o părere bună. 

MITU (foarte curios): Da’ ce te-a-ntre- 
bat, ai, ce te-a-ntrebat ? 


NATE : Prea-ţi bagi nasu’... mulţu- 
meşte-te cu ce-ţi spusei. 

MITU (dă din umeri, mirat): Am au- 
zit că la nunta lu fiu-su, n-a stat 
nici cît a ciocni un pahar cu vin. 

NATE : Din senin nu i-o fi cășunat 
lui. 

MITU (reluînd ideea anterioară) : ...Să 
vezi, mă scol eu din pat, taman 
cînd... 

NATE (pe ginduri): Ar fi bine să fie 
aşa după cum mi-a spus el. Numa’ 
să nu iasă tămbălău cu unii... 

MITU (înciudat că i se tot ia vorba 
din gură): Care unii? 

NATE : Aia, mă, care sînt ca mărăci- 
nii : nici nu dau roade, nici nu lasă 
pomu’ să crească. 

MITU : Iar mă lămuriși. Cum e cu 
tămbălăw” ? 

NATE: Mă gîndii eu acuma... n-o 
să fie tămbălău. Da' măsurile, chior 
d-un ochi să fii, tot vezi că sînt 
socotite cu cap. Dacă se aplică.... 

MITU (rugător): Ce măsuri, Nate, ce 
măsuri ? 

NATE : Mitule, nu mă trage de lim- 
bă, că nu scop nimic de la mine. 

MITU : Atunci? 

NATE : Nimic. Îţi spusei ca să ştii. 

MITU (admirație prefăcută): Ce lim- 
pede eşti! Ca un izvor prin care-a 
trecut o turmă de oi. (Răstit.) Acu- 
ma lasă-mă să-ți povestesc întîmpla- 
rea d-az' noapte... Mă dau jos tiptil 
din pat şi-mi ţin mîinile, uite-așa, 
pe burtă (arată cum), să nu crează 
muierea cum că... 

NATE (nu-l ascultă): De ce mi-o fi 
venit mie să mă gîndesc la tămbălău? 

MITU (nu mai poate. Aruncă ciocanul 
cît colo): Eu cer să mă mute din 
fierăria asta. Oriunde-o fi. Cu tine-și 
pierde omu’ minţile. 

NATE (naiv): De ce-ţi sări țandăra, 
Mitule ? (Intră Zoica plingind, văi- 
tindu-se.) 

ZOICA : Aoleu, vacile meleee, îmi ne- 
norociră vacile! Ce mă fac eu acu- 
ma, c-au să moară. (Mitu privește-n 
sus, pare absent.) 

CIOCÎLTEU (deschizind fereastra bi- 
roului) : Ce e, măi fată, dete vreo 
molimă-n ele ? 

NATE (ieşind în prag): Ori le-o fi 
băgat careva-n lucernă verde ? (Mitu 
iese după el.) 

ZOICA : Mai rău. Mi le vopsiră. În 
culoare albastră mi le vopsiră. 

CIOCILTEU : Ce tot îndrugi acolo, 
Zoică ? Care făcu treaba asta?! Îl 
ştii barim ? 

ZOICA (scîncind) : De unde să-l ştiu, 
dacă şi paznicu' zice că n-a văzut 
pe nimeni! O fi dormit buștean, 
dormire-ar somnu-ăl de pe urmă! 

MITU : Ft, tt! 

NATE : Şi multe, Zoică, multe ? 

ZOICA : Cinci, neică Nate: de cinci 
îşi bătu joc. Ş-alelalte se sperie de 
ele şi mugesc. Ce mă fac eu acuma ? 

CIOCILTEU (vine lingă ea): Hai la 
grajduri. (Către Mitu şi Nate.) 
Daţi-i zor cu căruțele alea. 

NATE : Îi dăm, îi dăm. (Intră în aie- 
lier şi cotrobăiește pe dulap după 
găleata cu apă, care se află la o 
înălțime oarecare. Dă s-o apuce, face 
cum face şi găleata-i cade-n cap. Se 
pomeneşte vopsit în albastru de sus 
pînă jos. În această clipă intră și 
Mitu. Furios.) 'Tu fuseşi ăla, Mitule?! 

MITU (spăşit): Eu fusei, Nate. Asta 
voiam să-ţi povestesc și nu mă lăsași. 

NATE (parcă răzbunător): Nu ştiu de 
unde-o scorniși şi nici nu mă inte- 
resează. Da’ un lucru-l ştiu : dedata 
asta ţi se-nfundă, frăţioare. Asta se 
cheamă atentat la avutu’ obştesc. 
Distrugere cu bună ştiinţă. Ca şi cînd 
ai pune foc, adică. 

MITU (speriat): Ce foc, bă, ce distru- 
gere ! Păi eu vrusei să fac un bine! 
Păstrez documentu-asupra mea, l-am 
rupt dintr-o revistă. (Se caută prin 
buzunare şi scoate un petic de hîrtie 
tipărită.) Uite ce scrie aici. (Citește.) 
„Culoarea albastră pare să nu fie pe 
placul muştelor. Pe suprafeţele vop- 
site-n albastru mușştele se aşază 
foarte rar...“ Mă asculţi ? 

NATE : Te ascult. 

MITU (citeşte): „Cu cît vacile sînt 
mai puţin deranjate de muşte, cu 
atît dau o cantitate mai mare de 
lapte. Prin urmare, e nevoie să vop- 
seşti pielea vacilor în albastru.“ 
(Triumfător.) Ei, mai ai ceva de zis? 
Le-aş fi vopsit pe toate. Da' cînd 
dracu' să răzbeşti patru sute de vaci? 
Plus că e nevoie d-un vagon de 
vopsea ! Da’“tu-ți dai seama ce cîș- 
tig ar fi, ai? Îţi dai seama? 

NATE: Îmi dau seama c-o să-ţi taie 
ţie consiliul din cîştig la zile-mun- 
că. Cu ulei sau cu apă mestecași 
vopseaua ? 

MITU : Cu apă. De unde ulei? 

NATE : Norocw tău. Poate se mai spa- 
lă. Altfel, ai fi nevoit să le bărbie- 
reşti. Ce cloceşte mintea ta, nici un 
struţ n-ar fi în stare să clocească. 

MITU : Dacă miînui barosu’, n-am voie 
să m-ating de ştiinţă ? Scrie unde- 
va-m ? Dacă scrie, arată-mi. 


NATE: De un’ să-ți arăt! 

MITU : Păi, vezi !... Că noi de mici am 
avut atitudini pentru ştiinţă. 

NATE : Poate vrei să zici aptitudini, 
Mitule. 

MITU : Aia vreau să zic. Adu-ţi a- 
minte cînd aruncarăm găina în puț 
ca să vedem dacă poate înota. 

NATE: Atunci cînd jumate din sat, 
vreo trei zile, a băut zeamă de găi- 
nă în loc de apă! 

MITU : Atunci. Pentru ce mîncarăm 
noi bătaia aia, soră cu moartea, de 
la tata, nu pentru ştiinţă?! 

NATE (nu prea convins): Ba daa. 

MITU (cu regret): Să fi avut el tata 
cu ce să ne ţie pîn şcoli, ehe, azi 
eram mari de tot. 

NATE (cu emfază): Da’ ce, nu sîntem 
mari, Mitule ? 

MITU (concesiv): Sîntem, da’ sîntem 
un fel de mari mai mici. (La intra- 
rea în sediu apar Tudor și Cocîr- 
tău, care ține o sapă la subțioară. Con- 
tinuă o discuţie.) 

COCIRȚĂU : Ei, Tudore, Tudore, acum 
să am eu ăi douăzeci de ani ai tăi! 


(Se așază amindoi pe bancă.) 


TUDOR : Ce-ai face, tată-socrule ? 

COCIRȚĂU : Multe, mă, multe-aș face. 
Nu vru el dumnezeu să-mi lase-n 
viaţă barim un băiat. Mi-am zis: în- 
cai să nimeresc pentru Milica mea 
un bărbat ca lumea, să-mi ţie gi- 
nerele loc de fecior. 

TUDOR : Te pomenești că nu eşti 
mulțumit de mine. 

COCIRȚĂU : N-avusei cînd să fiu nici 
așa, nici așa, nu sînt nici două săp- 
tămîni de cînd te mutașşi la mine... 

TUDOR : Şi mă iau unii peste picior 
cum că... m-am măritat. 

COCIRȚĂU : Lasă-i în boii lor. ie 
să-ţi fie bine. Avem loc berechet. În 
alea cinci odăi ale mele poţi întoar- 
ce şi căruța. Cînd o fi să-nchid ochii, 
vă las pe Milica şi pe tine stăpiîni... 

TUDOR: Cu _ inima-mpăcată tot nu 
sînt... 

COCÎIRȚĂU : N-ai fi vrut să-mi tri- 
mit fata după tine să stea-n coşme- 
lia lu: tat-tu !... De atiția ani preșe- 
dinte, să nu fie-n stare să-și facă o 
casă !... Să fi fost eu în locul lui şi 
cu puterea lui... 

TUDOR : A avut altele pe cap, cu co- 
lectiva... 

COCÎRȚĂU : Nu zic că n-o fi avut. 
Da’ omu-i dator să se gindească şi 
la el. Cu norocu' nu te-ntilnești de 
două ori. 

TUDOR : Depinde... 

COCÎRȚĂU (puţin enervat): Ce e aia 
depinde? Adică ce, vorbesc ana- 
poda ? 

TUDOR (se apără) : Zisei eu aşa ceva? 

COCÎRȚĂÃU : Cam asta vruseşi să zici... 
La anii tăi, slugăream împreună cu 
tat-tu la Cuculete. Nu ne da mîna 
să facem atîta pe deştepții, cum fa- 
ceți voi azi. (Mai mult pentru sine, 
cu patimă.) Atunci m-am jurat că, 
de-ar fi să-mi vărs ultima picătură 
de sînge în prafu' drumului, tot o 
să-l ajung pe Cuculete. 

TUDOR (ironie imperceptibilă) : Şi l-ai 
ajuns ? 

COCÎRȚĂU (zîmbet de resemnare) : Am 
încercat de vreo cîteva ori. N-am 
izbutit. Pe urmă se schimbară vre- 
murile. Lu’ Cuculete îi dădurăm una 
cu picioru' şi-i luarăm moşia. Mai 
încercai eu şi după aia în vreo două 
rînduri : ba cu niţică negustorie, ba 
cu una-alta... Nu mergea. Dacă vă- 
zui şi văzui, mă luai după tat-tu şi 
intrai în colectivă. 

TUDOR : Şi, după cît se vede, n-are 
de ce să-ți pară rău. 

COCIÎIRȚĂU : M-ar auzi ăl de sus de-aş 
zice altfel. Că de-aia te și ciocănesc 
eu la cap... 

TUDOR : În definitiv, ce vrei de la 
mine, tată-socrule ? 

COCÎRȚĂU : Mai multă ambiţie, asta 
vreau. Ziceai că rid unii de tine. În- 
chide-le botu’. 

TUDOR : Cu pumnu' ? 

COCÎRȚĂU : Cu fapta. Ia să trîntim 
noi în bătătură o magazie, un grajd, 
un pătul, așa, ca la Cuculete. O să 
mai aibă cineva curaj să-și ridă de 
tine ?... Eu, eu făcui ce putui. Acum 
cat la tine dup-o mînă de ajutor. 

TUDOR : Cu zilele-muncă pe care le-om 
face eu cu Milica... 

COCÎIRȚĂU : Pe Milica n-o pune la 
socoteală. Un tîrg de lemn n-o las 
să ridice de jos. S-avem și noi o cu- 
coană-n casă. 

TUDOR : Acum, chiar că nu pricep 
ce vrei. 

COCÎRȚĂU : Pentru că eşti tînăr, 
de-aia. Pe lingă zile-muncă, Tudo- 
re, omu' mai are nevoie şi de min- 
te. Eu mi-am folosit-o cît am putut 
mai bine. 

TUDOR : Ştiu. Parcă numa’ o dată-ai 
fost criticat că vinzi făină și mălai ? 

COCIRȚĂU : Da’ ce, le-am furat? Ce 
mi se cuvine la zi-muncă, dacă-mi 
prisosește, vînd. Ei s-au ales cu cri- 
tica, iar eu cu folosw'. 


TUDOR : Nu, tată-socrule, poţi crede 
ce vrei despre mine, da' asta n-am 
s-o fac. 

COCÎRȚĂU (tăios): Nici nu-ţi cer. 

TUDOR : Decit să-mi scoţi pe nas că 
stau la dumneata, mai bine o iaupe 
Milica şi chiar de-azi plecăm. Om 
găsi noi un acoperiş pînă ne-om face 
casă. (Se ridică hotărît. Cocîrțău îl 
apucă de braţ şi-l silește să se aşeze.) 

COCÎRȚĂU : Legat nu te ţin. Da' cu 
Milica n-ai să pleci. Atita copil mi-a 
rămas, şi pentru el sînt în stare să 
fac moarte de om. (Încearcă să fie 
mai blind.) N-ai nici o grijă, cu 
sacu' la piaţă n-o să te trimit (ușor 
dispreț), să nu-ţi pătezi cugetu'. 

TUDOR (se răsteşte): Spune, omule, 
răspicat, ce vrei de la mine? (Mitu 
şi Nate ies în pragul atelierului.) 

MITU : Ne strigaşi, Tudore ? 

NATE : Ai, cumva, ceva de potcovit ? 

MITU : Îți stăm la-ndemînă. 

NATE: Că noi sintem săritori din 
fire. 

COCÎRȚĂU : Ia săriţi la locul vostru 
şi vedeți-vă de-ale voastre. Ce vă 
băgaţi ?... 

MITU : Semnalu' de-alarmă fu fals. 

NATE : Nu-i nevoie de colac de sal- 
vare. (Se-ntorc în atelier.) 

COCIRȚĂU (dojenitor): Nu mai ţipa 
şi tu ca o muiere, s-audă tot satu’, 

TUDOR (potolit) : Nu ştiu de ce, da-mi 
vine să urlu. 

COCÎIRȚĂU : Viaţa ţi-o aranjezi pe 
tăcute, nu urlînd. (Cu îngăduinţă.) 
Nu uita o clipă că eşti fecioru' lui 
Păun Cocilteu şi că, la urma urmei, 
ai dreptu” la o parte din puterea lui. 

TUDOR : Să zicem c-ar fi așa. Ces-ar 
întîmpla ? 

COCÎRȚĂU (ton alegoric): Multe porți 
ți s-ar deschide, multe hopuri ai 
sări fără să le simţi. 

TUDOR (ris nervos): Parc-ai fi un 
profet d-ăla rupt din biblie. 

COCÎRȚĂU : Numa’ de n-aş vorbi-n 
pustiu... Ciocîlteu, oricît o fi el de 
bine văzut, nu-i legat cu lanţuri de 
scaunu' pe care stă, aşa că... 

TUDOR : Încearcă fără ocoliș. 

COCIRȚĂU : Ar strica să fii numit în 
locu’ meu şef de brigadă, iar pe mine 
să mă puie vicepreședinte ? 

TUDOR : Şi, la o adică, să rămînem 
noi cu puterea-n mînă ? 

COCÎRȚĂU : Cînd vrei să pricepi, nu 
eşti băiat prost. 

TUDOR : De priceput nu-i greu. E mai 
greu să fim împinşi sus. 

COCÎRȚĂU : Pentru Ciocilteu ? 


TUDOR : Nu uita că și deasupra lui 
stă adunarea generală. 

COCIÎRȚĂU : Cînd eștiun simplu pre- 
şedinte. Da' cînd ești membru în 
Consiliul agriculturii şi-n atîtea al- 
tele, se schimbă povestea. Nu-i duc 
eu grijă că n-ar putea. Numai să 
vrea. 

TUDOR : Aia e. Parcă nu l-ai cunoaște 


pe tata. 

COCÎIRȚĂU : De cunoscut îl cunosc 
chiar prea bine. De înţeles îl înțeleg 
mai puţin. Dacă nu se gîndeşte la 
el, îl privește. Măcar pe tine să te 
aibă lingă inimă, îi ești singuru co- 
pil rămas aci pe lîngă casă. (li dă 
o palmă peste spate, familiar. Se ri- 
dică.) Ee, parcă venisem c-un inte- 
res p-aicea. Ai grijă să nu-ntîrzii. 
La mine, masa-i masă, măcar de s-ar 
prăbuşi pămîntu'. (Se-ndreaptă spre 
atelier.) 

TUDOR (pentru sine): Că nu ne vrea 
răul nici Milicăi, nici mie, e limpe- 
de. Hm, naiba s-o ia de treabă. În- 
surătoarea e un lucru mai încîlcit de- 
cît mi se părea. Pesemne, dragostea 
e numai, așa, un cirlig de undiţă. 
Cum l-ai înghiţit, cum te-ai dus pe 
copcă. (Intră în sediu.) 

COCIRȚĂU (din pragul atelierului): 
Hai noroc, băi clasă muncitoare! 

MITU : Noroc, şefule. 

NATE : Ce vînt te mină-ncoa? 

MITU : Că nu prea ne onorezi. 

COCÎRȚĂU : Venii să-mi ascuţiţi şi 
mie sapa asta. 

NATE : Dă-o-ncoa ! (Ia sapa, o exami- 
nează și începe să-i bată gura cu 
ciocanul.) 

MITU : Ce-ţi trebuie ţie, brigadier, 
sapă ascuţită ? 

COCÎRȚĂU : La colectivă nu, dar pe 
lotu' meu personal, da. 

NATE (dezamăgit): Aha! (Dă de cîte- 
va ori cu pila.) Gata. 

COCÎIRȚĂU : Aşa repede-m ? 

NATE : La timpi morți nu te gindeşti? 

COCIRȚĂU (ia sapa, o examinează): 
Cam de miîntuială. 

MITU : Pentru lotu' personal, ţine. 

COCÎIRȚĂU : Oricum, mulțumesc. 
(Pleacă, se opreşte-n prag.) Ei, ce se 
mai aude? 

NATE : Un’ să s-audă-m? 

COCÎIRȚĂU ; Aşa, pîn gospodărie. 

MITU : Muncim în colectiv, ne clădim 
o viaţă nouă... 

COCIRȚĂU : Nu mă lua tu pe mine 
cu lozinci. 

NATE: Atunci să-ţi spun o poezea 
(glas subțire) : „Păsărică, păsărea, n-o 
văzuşi pe mama mea ?“ 


COCIRȚĂU : Eu vă vorbesc serios, iar 
voi... Am auzit că Ciocilteu ar avea 
gînduri mari de tot. 

NATE : De ce să n-aibă ? Capu' lui nu 
e mare? 

NATE : Mitule, timpii morţi, Mitule. 
(Bate cu înverșunare în nicovală.) 
MITU : Că bine zici. (Același joc. Co- 

cîrțău se încruntă şi pleacă.) 

NATE : Ce-o fi vrînd cu Ciocilteu ? 

MITU : Poate tămbălău' ăla de care 
ziceai. (Aruncă ciocanul.) Vacile ! 

NATE (speriat): Ha! 

MITU : Cu Cocirţău ăsta uitai de ele. 

NATE (plingăcios): Ce vrei să lemai 
faci, Mitule ? 

MITU : Păi, să le spăl. Mergi și tu? 

NATE : Hai să văz şi eu minunea. (Ies 
amândoi. Intră  Ciocilteu, care se 
ciocnește de Mitu și Nate.) 

CIOCÎLTEU (interogativ): A cui e 
isprava, mă ? 

NATE (arată spre Mitu): A lui. 

MITU (fudul, apoi îşi revine): A mea. 
Da’ mă duc să le curăț. (Fuge tră- 
gindu-l pe Nate după el.) 

CIOCILTEU (în urmă-le): Auzi la el, 
vaci albastre ! Cine dracu-a mai po- 
menit ! Cum o fac ei, cum o dreg, 
că tot pe de lături nimeresc. (Dă să 
intre în sediu. Apare Lisandru.) 

LISANDRU (puțin speriat): Nea Pău- 
ne, i se-ntîimplă ceva Zoicăi? Întilnii 
un copil şi-mi spuse că bocește de 
se fărimă. 

CIOCILTEU : Mitu s-a apucat azi- 
noapte şi i-a vopsit cinci vaci cu 
albastru. Cică, să le ferească de muş- 
te. (Lisandru ride.) Ce să fac, să-l 
sancţionez ? 

LISANDRU : Nu cred... omu' n-avrut 
să facă rău. Am auzit şi eu de po- 
vestea asta. Se pare că-i adevărată. 

CIOCILTEU : O fi. Da’ să vopsesc pa- 
tru sute de vaci în albastru? Ar a- 
vea haz!... 

LISANDRU (în glumă): Pină te hotă- 
răşti, eu mă duc s-o potolesc pe 
Zoica. (Vrea să plece.) 

CIOCILTEU : Las-o ca-i trece ei. (Pe 
ginduri, schimbînd tonul.) Încă nu 
mi-ai spus ce părere ai tu personal... 
(Se așază amindoi pe bancă.) , 

LISANDRU : Cu chestia aia? 

CIOCILTEU : Cu aia. 

LISANDRU (evaziv) : Eu personal, deo- 
camdată, mă abţin. 

CIOCIÎLTEU : Cum să-nţeleg ? Că vrei 
să te dai după vint? 

LISANDRU : Nu te pripi să-mi faci 
caracterizări de soiu' ăsta. 


neer 


CIOCILTEU : Cînd păţii necazu' cu 
cuptoru' de var... parcă erai mai cu- 
rajos ; tu mă sprijineai... 

LISANDRU : Şi dumneata pe mine, 
cînd mă luptam să = pă ari terase 
pe dealuri. 

CIOCILTEU : Ş-acuma nu mai sîntem 
aceiași oameni, n-avem datoria să 
fim la fel de îndrăzneţi ca atunci ? 

LISANDRU : La fel de îndrăzneţi, dar 
mai chibzuiţi. Să cumpănim bine fie- 
care pas. Nu uita că ești preşedinte- 
le unei gospodării puternice. N-avem 
voie să compromitem o asemenea 
acţiune. Ca secretar sînt obligat să-ți 
atrag atenţia... După cite ştiu, deo- 
camdată nicăieri nu s-a-ncercat așa 
ceva. 

CIOCÎLTEU (cu patimă): Şi de ce 
n-am încerca noi? Nici colectivi- 
zarea nu s-a făcut dintr-o dată, ci 
pe măsură ce s-au creat condiţii în 
fiecare sat în parte. La fel şi cu ceea 
ce mă frămîntă pe mine. Nu este cu 
putință ca, an dean, să te ridici eco- 
nomicește, iar ca mentalitate să ră- 
mii pe loc. 

LISANDRU : Prea vezi lucrurile-n ne- 


gru. 

CIOCILTEU : Le văd aşa cum sînt. Fă- 
cui deunăzi o socoteală și m-apucai 
cu mîinile de cap. Tu ştii cît grîu 
şi porumb au vîndut colectiviștii la 
piaţă din toamnă pînă acum ? Aproa- 
pe zece vagoane, Lisandre. Dacă le 
prisoseşte, ce să facă, să le putre- 
zească-n pod ?... Aia e. Pe de o par- 
te, prisosu'”, iar pe de altă parte, ne- 
voia de bani peşin. Şi uite-așa se 
menţine mentalitatea de individual... 
Să vindem prisosu-ăsta statului pe 
bază de contract şi să dublăm a- 
vansu' bănesc lunar. Ar fi cineva că- 
ruia să nu-i convină ? 

LISANDRU : S-ar putea ca unora să 
li se pară că nu le convine. N-ar 
fi bine să mai aşteptăm ? 

CIOCILTEU : Răspunsu' ăsta l-ar da 
şi cuscru-meu, Cocîrțău. 

LISANDRU (puțin jignit. Mai dur): 
Nu te uita numai înainte, nene Păune. 

CIOCÎLTEU : Dar cum, în pămînt să 
mă uit? 

LISANDRU : Îndărăt să teuiţi. Caun 
mecanic de locomotivă. Ala nu pri- 
veşte doar în faţă, ci şi înapoi, să 
vadă : nu cumva s-a răzlețit ultimul 
vagon ? Aleargă, dar în așa fel în- 
cît să nu te trezești singur... O să 
discutăm propunerea asta, cu oame- 
nii, în organizaţiile de partid, în a- 
dunarea generală, şi dacă  (aluziv) 
vîntul va fi prielnic, desfacem pîn- 


zele. (Un glas: „Tovarășe Lisandru, 
hai pîn-la grajduri, că te cheamă“.) 
O fi Zoica. Mă duc. (Pleacă. Ciocil- 
teu intră în sediu, unde Tudor răsfo- 
ieşte o revistă.) 

TUDOR (în picioare, puțin intimidat) : 
Noroc, tată! 

CIOCÎLTEU : Noroc! (Văzindu-şi de 
treburi.) Cum de tai cîinilor frunză 
la ora asta şi nu eşti în cîmp ? 

TUDOR : Într-acolo mă duceam. Da’ 
m-abătui să te văd. De cînd cu-nsu- 
rătoarea n-apucai să schimb o vorbă 
ca lumea cu dumneata. 

CIOCILTEU : Şi te-apucă așa, dintr-o 
dată, doru, ai? 

TUDOR : Văd că picai prost. Te-oi ni- 
meri altă dată în toane mai bune. 
(Dă să plece.) 

CIOCILTEU : Acuma că veniși, stai. 
(li arată un scaun, se aşază şi el.) 
Ce face  noru-mea, vă-mpogodiţi 
bine ? 

edi Bine... Cu ce te-am supărat, 


CIO ITIU : Cu nimic. 

TUDOR : Atunci pentru ce m-ai făcut 
de basm ? 

CIOCILTEU : C-am plecat de la nuntă? 

TUDOR : Te-ai gindit ce-a fost în 
sufletu' meu ? 

CIOCILTEU (cu părere de rău): De, 
băiatu' tatii, cine-ar fi bănuit c-o să 
se-ntîmple aşa ? Mai bine nu veneam 
deloc. 

TUDOR : Dag’ ce s-a-ntimplat ? 

CIOCILTEU : Credeam că ţi-or fi spus... 
Cind  să-nceapă petrecerea, o aud 
pe soacră-ta zicîindu-i  Paraschivei : 
„Nici o procopseală că ne-ncuscrirăm 
cu Ciocilteu ăsta. În loc să fi che- 
mat tot satu’ să se ghiftuie — zice 
— mai bine aducea plocon o junincă, 
nişte oiţe, cîțiva porci, că nu pierea 
gospodăria dintr-atita lucru... Am 
simțit că m-apucă, așa, o sfirşeală la 
inimă cînd am auzit-o. Nici legat n-aș 
mai fi putut rămîne. 

TUDOR : Ţi-ai şi găsit în gura cui să 
te uiţi. La urma urmei, s-o fi 
gindit şi ea la binele nostru. 

CIOCILTEU : Vezi, băiatu-meu, unele 
gînduri sînt ca buruiana aia rea de 
te otrăveşte cînd o striveşti între 
dinţi. 

TUDOR : Spune drept, ești necăjit că 
nu stăm cu dumneata ? 

CIOCILTEU (cu nepăsare voită) : Deloc. 
Omw' așa-i făcut: să tragă spre 
bine. Mai ales cînd găsește totul 
de-a gata. i 

TUDOR : Dacă dumneata-mi scoţi o- 
chii, d-apăi ei? Da’ am să fac din 

gospodăria aia un rai, nu altceva. 
Am să ridic nişte acareturi cum 
n-are nimeni în tot raionu'. (Pe mă- 
sură ce-l ascultă, Ciocilteu se-ntu- 
necă. Îl priveşte cu un soi de curio- 
zitate, parcă n-ar fi copilul său.) 
Da’ să ştii, îmi pare rău c-ai rămas 
singur. 

CIOCILTEU : Nu-ţi face griji (ironic), 
văd că ai destule pe cap. (Oftind.) 
Aşa mi-o fi fost dat, să rămîn vă- 
duv, din şase copii să nu stea unu' 
pe lingă mine. (Duios.) Vă crescui, 
vă făcui mari şi, uite, vă-mprăştiarăţi, 
care-ncotro... Eu, ca un cuc... Bine că 
sînteţi voi sănătoşi, oameni întregi... 
(Aluziv.) Şi cine ştiu eu o să se dea 
pe brazdă pînă la urmă. N-o să 
aibă-ncotro. O să se convingă el că-n 
colectivă n-a mai rămas o palmă de 
loc pentru sămînță de individual. 

TUDOR (dirz): Vreau să le dovedesc 
tuturor că nu m-am dus cu mîinile 
goale în casa lu’ socru-meu. (Tato- 
mnează.) Iar dac-am să strig odată: 
Tată ! trag nădejde c-ai să m-auzi. 

CIOCIÎLTEU : Nici mai mult şi nici mai 
puţin decît îi aud pe toţi în gospo- 
dăria asta. 

TUDOR : Oricum, ca fecior... 

CIOCÎLTEU : Eşti fecioru' lui Păun 
Ciocilteu, nu al preşedintelui. 

TUDOR (mai mult pentru sine): La 
un caz de nevoie o să-mi aduc a- 
minte de amindoi. (Tare.) S-au luat 
de dumneata acolo, la regiune, alal- 
tăieri ? 

CIOCILTEU :  Fleacuri! Auzi, cică 
mi-am făcut o autocritică din cale 
afară de exagerată. Adevăru-e că 
n-am fost deloc exagerat, ci atit cît 
se cuvenea. 

TUDOR : Greu să te-nţeleagă omu’; pe 
toate drumurile se vorbeşte de „Me- 
reu înainte“, iar dumnealui își pune 
cenuşă-n cap. Sîntem sau nu o gos- 
podărie fruntașă ? Atunci? ! 

CIOCÎLTEU (se plimbă prin cameră. 
Puțin violent): Atunci? Hai să ne 
culcăm pe-o ureche, sau să ne scăr- 
pinăm pe burtă plini de mulţumire : 
„cine mai e ca noi?“ O să vorbim 
despre desăvirşirea construirii socia- 
lismului ca despre ceva împlinit. 
Comunismul o să-l pipăim, vorba 
ceea, cu mina. Dar. ca să-l pipăi, 
trebuie s-ajungi. Or, în comunism nu 
intri cum ai intra într-o prăvălie... 
(Se aude o ciocănitură în ușă.) Pof- 
tim ! (Intră Milica. Gingașă, plăpîn- 
dă. Poartă o rochie înflorată, măr- 
gele, cercei. Buzele rujate. Din toată 
înfăţişarea se vede că nu-i deprinsă 


cu dichisurile orăşencelor. Se opreşte 
în prag.) 

MILICA (cu fața numai zîmbet): Aici 
erai, Tudore! (Lui Ciocîlteu.) Bună 
ziua, tată! 

CIOCÎLTEU (cald): Bună ziua, fata 
tatii ! (Se îndreaptă spre ea, cu miîi- 
nile-ntinse,  vrind s-o  îmbrăţișeze. 
Dar, la un pas, se opreşte, izbit de 
înfățișarea ei. Aspru.) Vii de la bi- 
serică ? 

MILICA (nedumerită) : Ce biserică ? 

CIOCILTEU : Atunci, ce te-mpopoţo- 
naşi aşa, ca opaparudă ? E vreo săr- 
bătoare, vreun festival, ai ? 

MILICA (inconștientă):  Nimica. Da’ 
mi-a zis tata să umblu şi să mă port 
ca o cucoană. (Întinde palmele.) Ve- 
deţi ? Bătăturile din palmă au în- 
ceput să se ducă. (Ciocilteu privește 
prostit.) 

CIOCILTEU : Şi bărbatu-tău ce zice? 
(Lui Tudor.) Ai, mă, tu ce zici ? 

TUDOR (încurcat):  Dac-aşa vrea 


ta-su... 

CIOCÎLTEU : Lasă-l pe ta-su. Ție, 
ție-ţi place ? 

TUDOR (dă din umeri, moale): Păi... 
îmi place... 

MILICA : Mie nu-mi place. Ştii ce chin 
e să stai în fiecare dimineaţă o groa- 
ză de vreme în fața oglinzii? 

CIOCILTEU (ironic): În schimb, ce-i 
al tău i-al tău: arățiacucoană, de... 

MILICA (teribil de naivă): Măcar îmi 
stă bine? 

CIOCÎLTEU : Întreabă-l pe el, căţi-e 
pârtate (Milica se-ntoarce spre Tu- 

or.) 

TUDOR (acelaşi joc ca mai sus): Mie- 
mi placi. 

CIOCILTEU (disperat, se ia cu mîinile 
de cap): Plecaţi, plecaţi, să nu vă 
mai văd în ochi. Sînteţi amîndoi niște 
neisprăviţi. 

TUDOR (o ia pe Milica de mînă și o 
trage spre uşă): Tată !... 

CIOCILTEU : Nici un tată. Cocîrţău 
ţi-e tată. Văd că-ncepi să-i semeni. 
(Se uită în nişte hirtii.) 

TUDOR (din prag): Numa' o-ntrebare: 
asta ce primire fu, de părinte ori de 
preşedinte ? 

CIOCÎLTEU (ridică privirile): Mă, nu 
plecarăţi? (Cei doi ies.) Nemaipome- 
nit ! Auzi, să strice copilu’... (La fe- 
reastra biroului, apar Mitu și Nate, 
uzi leoarcă de sus pînă jos.) 

MITU (lungindu-şi gitul, priveşte înă- 
untru) : Să ne trăiască preşedintele ! 

NATE : Că merită, zău că merită... 

CIOCÎLTEU (aplecîndu-se peste per- 
vazul ferestrei):  Nu-ncercaţi să 


danie A ae 


mă-mbunaţi, că nu vă merge. Mitule, 
zi-mi mai bine dacă spălași vacile 
alea. 

MITU : Lună le făcui. Cu apă caldă 
şi săpun „Liliac“. Îl furai de la ne- 
vastă. Nici în burta mamei lor n-au 
fost aşa curate ca acum. De-aia mă 
gîndesc : ce-ar fi să le spălăm cu 
apă şi săpun o dată pe săptămînă ? 

NATE : Mitu e-n stare să le rujeze și 
buzele, ca la cucoane, doar li s-o-n- 
mulţi laptele. 

MITU : Dac-o cere ştiinţa, de ce nu? 

NATE : Glumesc, bă, nu vezi? Du-te 
şi dă foc la cărbunii ăia, că vin și eu 
acu’. (Mitu intră în atelier.) 

CIOCIÎLTEU : Ai să-mi spui ceva, 
Nate ? 

NATE : Am. (Face semn cu capul spre 
atelier.) Dă-te-o ţiră mai  încoa să 
n-audă Mitu. (Ciocîlteu se apleacă şi 
mai mult, peste pervaz. Nate, confi- 
dențial.) 'Tovarăşe președinte, am dat 
peste o metodă — ştii, cu vacile — 
că, dac-o aplicăm, ne pune dumnezeu 
mîna-n cap. 

CIOCÎLTEU (același joc): Mie mi-e 
frică, Nate, să nu ne puie dracu pie- 
dică. De-aia aş zice să te sfătuiești 
mai întîi cu specialistu’... 

NATE : Păi ce, sînt prost să-i vind lu 
pontu' ?... 

CIOCIÎLTEU (izbucnește): Atunci cui 
mama dracului să-i spui, mă, Papii 
de la Roma, ai? 

NATE (cu un deget pe buze): Sst, să 
n-audă Mitu! Las’ c-o să vezi. (In- 
tră în atelier.) 

CIOCÎLTEU (cu mîinile de cap): Ăştia 
iar îmi coc o poznă. Nu li se mai po- 
toleşte mintea odată !... (Pe ginduri.) 
Cui or fi semănînd ? (Zimbește.) 

Tabloul 2 


În seara aceleiaşi zle, același decor. 
In biroul președintelui se află Păun 
Ciocilteu, Catrina şi Cocîrțău. Apara- 
tul de radio transmite o melodie. 
Ciocilteu îl închide. 


CIOCÎLTEU (răsfoind un ziar): După 
cîte văd, nu-i nădejde să ţinem şe- 
dința de consiliu. Cu Stănoagă ce-o 
fi ? 

CATRINA : Îşi duse un copil laspi- 
tal şi, pesemne, n-apucă să se-n- 
toarcă. O s-o ţinem mîine seară cînd 
om fi toţi. 


CIOCÎLTEU (citind ziarul, tresare): 
Nemaipomenit ! Cînd ne-a vizitat 
tovarăşul ăsta de la ziar? 

COCÎRȚĂU : Acum cîteva zile. Erai la 
regiune... 

CIOCÎLTEU (fierbînd): Şi de unde 
scoase el poveștile astea? Poftim 
(citeşte) : „G.A.C. «Mereu înainte» va 
obţine în acest an 3000 kg grîu şi 
4500—5000 kg porumb boabe la hec- 
tar...“ Cine l-a informat pe ziarist? 

COCIÎIRȚĂU : Eu. Mă nimerisem sin- 
gurul din consiliul de conducere 


Si 

CIOCIÎLTEU (ironic): Te grăbişi să-i 
dai reporterului o mînă de ajutor, 
nu-i aşa? Halal ajutor, n-am ce 
zice! Parc-am fi nişte cocoşi din- 
tr-ăia de munte, care închid ochii, 
își dau capu’ pe spate și-ncep să 
turuie. 

CATRINA (către Cocirțău) : Şi de un- 
de ştii tu că vom obţine atita? 

CIOCILTEU : Mai ales cînd griul de 
pe terenul brigăzii lui arată aşa cum 
arată... 

CATRINA : Iar porumbul nici n-am 
început să-l prăşim ! 

COCÎIRȚĂU : Am făcut şi eu nişte 
calcule estimative; m-am bazat pe 
cît am scos în anii trecuți... 

CATRINA : Auzi la el, calcule esti- 
mative ! Cînd brigada lui, de fiecare 
dată, se-nfruptă din meritele brigăzi- 
lor patru și cinci. 

CIOCIÎLTEU : Am să-i propun lui Li- 
sandru să convoace o şedinţă lărgi- 
tă de partid într-una din zilele 
astea. Un singur punct: lupta îm- 
potriva lăudăroșeniei şi a automul- 
țumirii. 

CATRINA : N-ar fi rău. Da faci tu 
referatu’ ? 

CIOCÎLTEU : Şi de ce nu? 

COCÎRȚĂU : Cînd e vorba de alţii, e 
uşor să dai exemple. Da’ ia să te 
văd pe tine pus la colț, ţi-ar mai 
veni la fel de uşor? 

CIOCÎLTEU : M-am dat eu în lături, 
vreodată, cînd a fost să fiu criticat ? 

COCÎRȚĂU : Să te vedem acum pe 
unde scoţi cămașa. 

CIOCÎLTEU (îl priveşte nedumerit): 
Mă făcui vinovat cu ceva? Şi dacă 
mă făcui, de ce tăceți? Că din 
două una: ori fac răul cu bună 
ştiinţă şi mă prefac, ori îl fac fără 
voia mea şi tot e nevoie să mătra- 
gă cineva de minecă. | 

CATRINA : Ia să-ți auz glăscioru, 
Cocirţău ! 

COCIRȚĂU  (ezitînd):  S-aude c-ar 
avea nişte planuri. Cică, să micşo- 


N eta 


reze cantitatea de cereale la zi- 
muncă. 

CATRINA : Ce planuri visezi tu aco- 
lo? Nu s-a discutat nimic pînă 
acum. 

COCIRŢȚĂU : Uite că unii vorbesc. 

CIOCÎLTEU (ironic): Şi-mi pui capul 
că-mi dai şi tu o mină de ajutor, 
ca să-i... lămurești, nu-i aşa? 

COCIRȚĂU : Datoria mea este să a- 
păr interesele colectiviştilor, nu să 
izbesc în ele. 

CATRINA : Aha! Cu alte cuvinte, 
Ciocîlteu umblă să izbească în in- 
teresele colectiviştilor, iartu, Cocîr- 
ţău, le aperi? 

COCIRȚĂU : Cam aşa ar veni. (Lui 
Ciocilteu.) Ce te supără pe tine că 
unii-ş vind produsele ? Din moment 
ce şi le capătă prin muncă cinstită, 
treaba lor ce fac cu ele. 

CIOCILTEU : Ar fi aşa dacă n-am 
trăi în socialism. Ce fel de colecti- 
vist este ăla care-aşteaptă să dea 
fuga cu sacu-n piaţă cînd simte că 
poate stoarce un preț mai bun ? 

COCÎRȚĂU : Da’ cu plusu’, ce să facă 
cu plusu’, să-l arunce la gunoi ? 

CIOCILTEU : Nu, să-l valorificăm prin 
gospodărie. Şi-n schimb, să-i dăm 
bani mai mulţi. Mă gîndesc, cu 
timpul, să introducem chiar un avans 
chenzinal. 

COCIÎIRȚĂU : Unde-ai mai văzut tu 


aşa ceva ? 

CIOCILTEU : Nicăieri. Au s-o vadă 
alţii la noi. 

CATRINA : Mi-e frică, Păune, să nu 
transformăm gospodăria într-un fel 
de centru pentru experimentări. 

COCÎRȚĂU (cu venin): Lasă-l, Catri- 
nă, să se pălească singur cu capu' 
de pereți, dac-o ţine morțiș. 

CIOCÎILTEU : M-am mai pălit, cum 
zici tu, dar n-am zis: au! (Catrinei.) 
Fără-ndrăzneală, Catrină, am fi ca o 
broască ţestoasă pitită-n carapace. 

COCÎRŢĂU : Pe mine să nu mă faci 
părtaş la (apăsînd) îndrăznelile tale, 
că nu mă las îmbrobodit. 

CIOCILTEU : Ştiu, lumea toată-i cu- 
prinsă-n bătătura casei tale. (Se aude 
telefonul. Catrina ridică receptorul.) 

CATRINA (în receptor): Da, este-aici. 
(Lui Ciocilteu.) Te caută inginerul 
Dungu, preşedintele de la Bălu- 


şanca. 

CIOCÎLTEU (ia receptorul): Să tră- 
ieşti... Alo, tovarășă, nu ne-ntreru- 
pe... Pentru cît timp ?... Aha. Bine, 
pentru-o lună se poate, da' nu mai 
mult, c-avem şi noi trebuinţă. S-au- 
zim de bine. (Pune receptorul în fur- 


că. Către ceilalţi, preocupat de par- 
că-ar fi fost vorba de propria-i gos- 
podărie.) Bravo lor! Vor să-și mai 
irige 100 de hectare de grădină, da’ 
zice că nu le-ajung motopompele. Ne 
roagă să le-mprumutăm una. Ce să 
facem, o să le-ntindem o mînă... 

COCIRȚĂU (îl întrerupe): Alta acu- 
ma ! Galanton mai ești, tovarășe Cio- 
cîlteu, n-am ce zice. Bun de pus la 
rană 


CIOCÎLTEU (calm): Stai, Cocîrţău, de 
ce-ţi ieși din ţițini? La urma ur- 
mei, de ce să nu le dăm o mînă de 
ajutor ? 

COCÎRȚĂU : Da’ pentru ce le-am da ? 
Fiecare cu... (Lui Ciocilteu.) Așa ai 
făcut şi cu ăi de la Mălureni, şi cu ăi 
de la Codiriştea... Abia ne văzurăm 
şi noi aici unde sîntem, ş-acum să le 
dăm ăstora apă la moară, să ne-m- 
brîncească cît colo de pe locu de 
fruntaşi. Da’ ce sîntem noi, socie- 
tate de milostenie ? 

CATRINA (puţin timidă): Mă, Cocîr- 
tău, mă, de ce nu i-am împrumuta ? 

COCIRȚĂU : Uite de ce... Citeodată, la 
noi în Lăcusteni, pe stadion, echipa 
sportivă organizează concursuri. Este? 
Mihai al lui Piscuţ aleargă ăl mai 
bine. După cîte-am auzit, vor să-l ia 
în lotu' naţional. 

CIOCILTEU : Ei şi ? 

COCIRȚĂU : Cum „ei şi“, măi oamenii 
lui dumnezeu ! Păi dacă-n momentu’ 
concursului, Mihai ăsta i-ar lua de 
mînă pe Ilie-al lui Pîrțog şi pe Mitru- 
al lui Brădoaie, care se dau peste 
cap să-l ajungă, ar mai ieşi el 
primu! ?... 

CATRINA : E limpede : în mintea ăstu- 
ia, o rotiță ş-a rupt un dinte... Tu 
amesteci zamă de varză cu miere şi 
vrei să ni le vîri pe gît. Da’ nu-nghi- 
tim... 

CIOCÎLTEU (cald, împăciuitor) : Ascul- 
tă, Cocîrțău, dacă afli de o altă gos- 
podărie că merge greu, nu-ți sîngeră 
inima ? 

COCIRȚĂU : Deloc. Lor, vezi doamne, 
nu le mai ajung grijile colectivei 
noastre... Şi le iau în spinare pe-ale 
ţării întregi. 

CATRINA : Așa și trebuie. Altfel, cum 
îţi închipui ? 

COCÎIRȚĂU : N-oi fi eu tare la teorie, 
da' tata avea o zicală: „Dacă vrei 
să-ți fie bine, nu te uita-n bătătura 
vecinului“. 

CATRINA : Usca-i-s-ar limba cui vor- 
beşte aşa în ziua de azi! (Cocirţău, 
furios, deschide ușa.) 

CIOCIÎLTEU (autoritar): Stai, cuscre, 


nu pleca. 

COCIRȚĂU : Cuscru, ai? Da’ pe no- 
ru-ta o işi afară din birou ? 

CIOCILTEU (stînjenit): Despre asta 
o să discutăm altă dată.(Cocîrţău se 
întoarce în silă şi se așază pe scaun.) 
Zăvoi o să plece la școala de briga- 
dieri. Pe cine punem în locu' lui 
şef de echipă ? 

COCÎIRȚĂU (cu nepăsare): Pe orica- 
re-o fi... Nu şefu' de echipă contea- 
ză... Să aibă şi el gură mare, şi-atit. 
Mai mult nu-i trebuie. 

CIOCILTEU (fără să-l ia în seamă): 
Ce-ai zice de Vasile Cioacă ? 

COCÎIRȚĂU (ride batjocoritor) : Cioa- 
că? Eu zisei că pe oricine, da’ nici 
pe Cioacă !... 

CATRINA : Da’ ce-ai, mă, cu el? 

COCÎRȚĂU : Crede-mă, n-am nimic. 
însă e ca apa: fără gust, fără mi- 
ros... Mi se pare-aşa, pierit, ca o 
umbră. Nu, nu-i potrivit nici măcar 
pentru şef de echipă. 


(Lumina se stinge în birou şi se în- 
dreaptă asupra lui Vasile Cioacă și a 
nevestei sale, Neaga, care-l împinge de 
la spate spre ușa sediului. El se îm- 
potriveşte din răsputeri.) 


NEAGA  (împingindu-l) : 
mă, odată, cînd îți spui. 
CIOACĂ : Nu intru, muiere! Degea- 
ba te sforţezi cu mine, că nu intru. 
NEAGA (trece în fața lui și pune 
mâna pe clanța uşii): Nu vrei, ai? 
Atunci stăi aci pînă ţi-or înţepeni 
picioarele. Intru eu dacă tu n-ai 
nici atita curaj. (Dă să deschidă 


Intră, intră, 


ușa.) 

CIOACĂ (speriat, o apucă de fustă): 
Să nu care cumva, că fac moarte 
de om! Nu eşti în toate mințile? 
Vrei tu să mă faci pe mine de basm? 

NEAGA (scîncind): Păi cînd îţi spui 
eu că ești mototol, ești! Da' bine, 
omule, ce, se răstoarnă pămîntu' 
dacă te duci să ceri două căruțe 
pentru două zile ? Ai ? Se răstoarnă? 

CIOACĂ : Să zicem că nu se răstoar- 
nă. Da' de dus, nu mă duc la pre- 
şedinte să-i cer. 

NEAGA : Nu te duci? 

CIOACĂ : Nu mă duc. Să mă pici cu 
ceară. Iţi spusei. (Puțin didactic.) În- 
cepe prăşitu' porumbului. Ehe! Ce 
crezi tu? Mai e vreme de interese 
particulare ?  Le-om face şi p-alea. 
Da' momentan, colectiva... 

NEAGA : Ţi-e frică, Vasile... Dac-o 
să-ți zică președintele „nu“ ?... Ce e 


Vasile Cioacă pentru ei? Un nimic... 
V-aud vorbind prin adunări: „Gos- 
podăria colectivă i-a ridicat omului 
fruntea sus“. Pe cînd tu mergi toot 
cu ochii-n pămînt. Parcă ţi-e şi frică 
să treci prin fața cuiva, să nu-l 
superi. (Cioacă dă să zică ceva, dar 
Neaga nu-l lasă. Cu duioșie.) Tragi 
ca un bou în jug. De cum se crapă 
de ziuă, pînă după asfinţit.. și? 
Cin’ te bagă pe tine în seamă ? Spu- 
ne-mi, ai, cine ? 

CIOACĂ (înfuriat): Da’ ce-oi fi eu, 
muiere, ai ? Cosmonaut ? Președinte 
de republică ?... Vrei să dau cuiva cu 
paru-n cap ? Să se intereseze de unu’ 
Vasile Cioacă, pînă şi procuroru' ra- 
ionului ? 

NEAGA (dă din mînă a lehamite): Zi-i 
nătintol, şi pace. (Pleacă.) 

CIOACĂ (după ea): Stai, mă femeie, 
cum adică, să mă decoreze după fie- 
care zi-muncă, sau cum? Că eu nu 
pricep, ce vrei tu de la mine? 


(Lumina se stinge. Se reaprinde în 
biroul preşedintelui.) 


CIOCÎILTEU : ...După mine, e ca un 
bulgăre de aur, Cioacă ăsta. E,ca 
să zic aşa, dintre rezervele noa- 
stre cele mai de preţ. (Pe ginduri, 
parcă vorbind numai pentru sine.) 
Nimeni dintre noi nu s-a gîndit 
să-l propună deputat la comună... 
cu toate că ar fi făcut treabă mai 
bună decît mulţi alţii... Nimănui 
nu i-a trecut prin minte să se între- 
be: mă, Cioacă ăsta o fi el mulțu- 
mit sau nemulțumit de ceva? Dacă 
se iveşte nevoia vreunei acțiuni de 
interes obştesc, Cioacă se duce sin- 
gur fără să-l îndemne cineva. Şi 
tuturor, ni se pare firesc. 

CATRINA : N-o să strici planurile lui 
Lisandru ? 

CIOCILTEU : Ce planuri, Catrină ? 

CATRINA : În curînd se ţin alegeri de 
partid şi-l auzeam că vrea să-l pro- 
pună secretar la organizația de bază 
din brigada lui Cocîrțău. 

CIOCIÎLTEU : Merge ş-una, ş-alta... 

COCÎIRȚĂU (sare fript): Cum? Să 
mă-ndrume, să mă controleze pe 
mine Cioacă ? 

CATRINA : Şi de ce nu? Cu ce-lgă- 

seşti mai prejos ? 

COGIRȚĂU : Asta nu-i cu putinţă... 
Pentru nimic în lume. Să-l am în 
coastă — pe cine ? — pe unu' ca el... 

CIOCÎLTEU (categoric): Îți convine, 
nu-ţi convine, asta e. Mai rău ec-o 
să te aibă el pe tine-n coastă... (Co- 
cîrțău se ridică furios şi pleacă trin- 

tind ușa.) Oare cine să fi trăncănit 
pe chestia aia cu ziua-muncă, de-a 
ajuns la urechile lui Cocîrţău ? 

CATRINA : Nu cumva tu, în primul 
rînd ? 

CIOCÎLTEU (se loveşte cu palma peste 
frunte) : Să ştii că da. Am vorbit cu 
vreo doi, aşa, să le aflu părerea. 

CATRINA : Să fi avut răbdare. 

CIOCILTEU : Foc se face Lisandru 
cînd o auzi. Mi-a şi atras atenția 
să-mi ţin gura deocamdată... seră 
Catrină, tot ți-e-n drum. Strigă la 
Cioacă şi spune-i să fie de diminea- 
ță, aici, la birou. 

CATRINA : Îi spun. Bună seara. (Vrea 
să plece, dar îl vede pe Ciocilteu că 
se-nvirteşte de colo-colo, parcă pu- 
țin îngrijorat. Intim.) Ce gînduri te 
mai muncesc, Păune ? 

CIOCIÎLTEU : Peste cîteva zile plec la 
regiune. 

CATRINA : Parcă ar fi pentru prima 
oară ! 


CIOCÎLTEU : Adevărat, însă de data 
asta e vorba de cu totul altceva. 

CATRINA : ??!!! 

CIOCILTEU : M-au numit preşedinte- 
le unei comisii care să facă propu- 
neri pentru decorări. 

CATRINA (îngrijorată): Niţele paie-n 
cap tot o să-ți aprinzi... (Glumind.) Aşa 
ca la ocăpiţă... Sint multe gospodării 
bune, în regiune.. Nu le mai numeri 
pe degete ca înainte. 

CIOCILTEU : Da, şi n-aş vrea să gre- 


şesc. 

CATRINA (sinceră): Nu pot să-ți dau 
nici un sfat. Nici fă așa, nici fă pe 
dincolo... Tot cugetul tău o să te-n- 
demne mai bine... 

CIOCILTEU : Nu vrei să te duc pîn- 
acasă ? 

CATRINA : Nu-ţi mai face de lucru. 
(Cu amărăciune.) E atita amar de 
vreme de cînd umblu singură că 
m-am învățat. Bună seara. (Pleacă, 
Ciocilteu oftează.) 


CORTINA 


Tabloul 3 


Dimineaţa următoare. Același decor 
Mitu trage de lanțul foalelor şi cîntă 
în gura mare, pe cunoscuta melodie: 
„Peste vale, peste deal, trece mândra 
pe un cal“. 


MITU : Peste vale, peste deal, trece 
mîndra pe-un şeval. (Repetă pe dife- 


rite tonuri, silabisind cuvîntul „che- 
val“, bineînțeles pronunțindu-l ca 
pe... lubeniță. Apare Nate, care-l 
ascultă mirat.) 

NATE : Bă Mitule, ţi s-aude glasu’ din 
partea aialaltă a satului. Ce cînţi tu 
acolo ? 

MITU : Nu cînt, Nate!... învăţ franţu- 
zeşte cîntînd... Iau lecţii cu tovară- 
şu’ inginer agronom. Tu ştii ce-nseam- 
nă şeval ? 

NATE: Nu ştiu. 

MITU : Cal înseamnă. 

NATE : Măi, măi! Ş-altceva mai ştii ? 

MITU : Atita, că nu-mi dete decit trei 
lecții şi merge greu deocamdată... 
Pină mi se deprinde limba. 


(Nate se dezbracă de haină şi-şi suf- 
lecă mînecile la cămaşă. În pragul ate- 
lierului apare Milica. Îmbrăcată tot de 
sărbătoare, dar mai puţin strident. Pare 
dezorientată.) 


MILICA : Bună dimineața! 

MITU (prietenos): Ca inima ta să fie 
de bună, Milico... 

NATE : Şi de-nsorită. 

MILICA : Se cam duce soarele. 

MITU : Așa repede? 

MILICA (cu Eepe: Mor de urît. 


NATE : E-te-te, drăcia dracului ! 

MILICA : Ia OPERA şi mie ce face 
o cucoană ? 

MITU : O cucoană? Ce face, Nate, o 
cucoană ? 

NATE : Ce, parcă eu fusei, fodată, cu- 
coană ? Da’ o fi avînd şiea plan de 
muncă, pe zile... Să-şi lustruiască un- 
ghiile de la mîini şi de la picioare... 
Dacă are păr pe barbă, să şi-l scoa- 
tă; dacă n-are, să-şi scoaţă sprînce- 
nele... ee, are multe de făcut... 

MITU (pedagogic): Altceva mai bun 
n-ai ce să ne-ntrebi ? 

NATE : Şi-n care să ne pricepem mai 
bine ? 

MILICA (pierdută): Tata o ţine morțiş 
să fiu cucoană, şi nu știu cum. Um- 
blu toată ziua, ca o găină beată, 
să-mi găsesc locu”. 

MITU : Da' Tudor? 

NATE : El nu zice nimic? 

MILICA : Mă strînge-n braţe şi-mi zice 
că mă iubeşte. 

MITU : Na, poftim, s-auzi şi să nu 
crezi ! (Amîndoi bat cu ciocanele.) 
NATE (Milicăi): Trage și tu niţel la 
foale, că se stinge focu’. (Milica tra- 

ge la foale. La intrarea în sediu a- 

pare Cioacă. E nehotărit : să intre? 
să nu intre ?) 

MITU : Uite-l pe Cioacă. Ce-o fi stînd 
ca un fap în ușa bisericii ? 

NATE : O fi avind şi el ale lui. 

CIOACĂ (de unul singur) : Oi brodi-o, 
dacă dau buzna ? Chit că ei mă che- 
mară, dar îi aud că vorbesc. Şi ce 
ştiu eu despre ce ?... Poate-or fi che- 
stii pe care nu trebuie să le aflu 
eu. (Se uită în jur cu puţină teamă. 
Tresare.) Măiculiță, uite-o pe Neaga, 
sau mă-nşală pe mine ochii... Nu 
mă-nșală, ea e. Asta e dracu”, nu-i 
muiere. Dacă mă vede aici, uitindu- 
mă ca viţelu', nu mai am trai cu ea 
toată nopticica. (Dă buzna în sediu. 
Ciocilteu şi Lisandru se uită la el 
mirați.) 

LISANDRU : Ce, mă nea Vasile, te 
goni vreun cîine turbat ? 

CIOACĂ (încurcat): Crezui că întîr- 
ziai. 

CIOCIÎLTEU : Stai pe scaun, Vasile... 
(În fața sediului, apare Neaga, cu o 
legătură în mină. Se opreşte o clipă, 
apoi se îndreaptă spre atelier. Mitu 
şi Nate o văd.) 

MITU : Aoleu, Milico, pitulă-te că, 
dacă te vede Neaga lu' Cioacă tră- 
gînd la foale, umple tot satu'. 

NATE : Ne-aprindem paie-n cap cu Co- 
cîrțău. 

NEAGA : Mneaţa ! Mă, voi nu ştiţi de 
ce-l chemară pe Vasile ? 

NATE : Ai şi tuo ţiră de răbdare, 
că-ți spune el cînd s-o întoarce a- 
casă. Ce, crapă fierea-n tine dacă nu 
afli în minutu’ ăsta ? 

NEAGA (lui Mitu): Nici tu nu ştii? 

MITU : Păi de un’ să ştiu dacă nu ştie 
Nate ? Hai, du-te acasă și dă boabe 
la găini. 

NEAGA (cam fără voie): Să mă duc, 
zici ? Aoleu, Vasile, de ce te chema- 
ră ? (Se face că pleacă. Se-ntoarce 
şi se aşază pe bancă. Îşi scoate din 
sîn un ghem de lină şi începe să îm- 
pletească. Mitu şi Nate intră în ate- 
lier.) 

NATE : Aprigă muiere! 

MITU (Milicăi): Hai, ieşi, că perico- 
lu' se duse. (Milica iese cu rochia 
murdărită de funingine. Fața şi mîi- 
nile, la fel. Amândoi fac ochii mari 
văzînd-o.) 

NATE: Măiculiță! Parcă eşti arăta- 
rea-n persoană. (Milica nu-și dă sea- 
ma și rîde. Mitu şi Nate se reped s-o 
scuture, s-o șteargă, dar mai rău 
strică.) 

MITU : Ia stai, bă! La urma urmei, 
asta e pedagogie. 


NATE : Ei, taci! 

MITU : Păi cum! Dacă tat-su șibăr- 
bat-su nu-s în stare, o iducămnoi. 

NATE: S-o prinde? 

MITU (zîmbind, lui Nate): Parcă nu 
ne cunoaştem... 


(Milica iese din atelier, o zărește pe 
Neaga ş-o ia la fugă fără a fi văzută. 
În biroul președintelui, Cioacă își face 
de lucru cu șiretul de la bocanc. Cio- 
cîlteu şi Lisandru îl privesc cu în- 
cordare.) 


CIOCÎLTEU (puțin enervat): Auzi, 
Cioacă ? ! Repet (rar): consiliul de 
conducere a hotărît să te puie șef 
de echipă... (răstit) şi mai lasă dra- 
cu’ şiretu' ăla în pace! Auzi? 

CIOACĂ : Aud. (li priveşte pe rînd, 
mirat, cu un aer copilăresc.) 

CIOCILTEU : Şi ai să iei în primire 
uliţa de la Măru' lu Adam pînă 
la cap. 

CIOACĂ (tresare, rămîne o clipă pe 
ginduri, apoi rugător — gest cu 
mîinile): Adică, nu s-ar putea...de 
la Mărv’ lu’ Adam spre mijloc? 

CIOCILTEU : Nu se poate. Porțiunea 
aia cade-n raza lu Riciu. Eşti lă- 
murit ? 

CIOACĂ: A, de raza altuia nu 
m-ating. (Încet.) Numa’ că, nu ştiu, 
cum o să rămiie cu punctu' culmi- 
nant ? 

CIOCILTEU : Vasile, vrei să ne spui 
ceva ? 

CIOACĂ : Adică, să-mi iau vreun an- 
gajament ? 

CIOCILTEU (zimbeşte): Nu-i neapă- 
rată nevoie. 

CIOACĂ : Cum s-ar zice, ia seama, 
Vasile, că ţi se mări căciula; vezi 
să nu-ţi rămîie capu’ prea mic... E, 
vedem noi, mai pe urmă, ce-o fi şi 
cum o fi. (Ridică un deget în sus.) 
Să fii condus e una, şi să conduci 
e alta... 

LISANDRU : Cind ai nevoie de ajutor, 
să nu te sfieşti, să ni-l ceri. 

CIOACĂ : N-aveţi nici o grijă dinspre 
partea asta. 

CIOCÎLTEU : Atunci să fie-ntr-un ceas 
bun ! (Îi string amândoi mîinile. Cioa- 
că iese. O vede pe Neaga.) 

CIOACĂ (cu dojană): Îţi spusei, măi 
femeie, de-o mie de ori îţi spusei, 
să nu te mai omori cu împletitu' că 
la cooperativă stă ciorăpăria cu gră- 
mada ! 

NEAGA : Şi ce-i fi vrind, omule, să 
chiui cît mă ţine gura, să joc într-un 
picior, ai ? Ce-i fi vrind? 


auda der 


CIOACĂ (puţin încurcat): Să mai ci- 
teşti a tu, de-o pildă... să te îmbo- 


gățeşti. 
NEAGA : : Pînă a acum n-am văzut om 
CIOACA Nu Se buzunar, femeie, la 


NEAGA (ca să schimbe vorba, desface 
o legătură): Vrei să mănînci? Pre- 
simţii că nu te mai întorci acasă 
pînă la prînz. 

CIOACĂ (îşi scoate căciula): Nici eu 
nu ştiu ce mai vreau. 

NEAGA : Eşti necăjit ? 

CIOACĂ (incepe să mănînce): N-am 
de ce. (După cîteva îmbucături, se 
opreşte cu un colț de piine în mînă, 
pe care-l examinează atent în bătaia 
luminii.) Piinea asta n-a atins punc- 
tul culminant. Nu ştiu, n-o fi coaptă 
îndeajuns, n-o fi dospită bine, da-i 
lipseşte ceva... 

NEAGA (înciudată) : Făceţi-vă brută- 
rie, dacă vă stă în gît pîinea neve- 
stelor. 

CIOACĂ : O să ne facem, n-ai grijă. 
Nu acum, niţel mai tîrziu, da’ o să 
ne facem. 

NEAGA : După ce că umblu după tine 
cu masa-ntinsă, mai îmi vii și cu 
nazuri... 

CIOACĂ (solemn): Nu sînt nazuri, fe- 
meie, ci exigenţă. 

NEAGA (mai s-o podidească plinsul): 
Acum îmi spui şi cuvinte de ocară. 
Proastă, eu, că mă omor să-ți intru-n 
voie. 


ACG nU L 


Tabloul 4 


Acelaşi decor. Au trecut citeva zile. La intrarea ìn sediu, apare Chivu 
TȚifan. Este mult mai înalt şi mai voinic decit Vasile Cioacă. 


ȚIFAN : Simt eu că inima asta a mea 
nu mai rabdă atîta nedreptate. Aşa 
am să le vorbesc, şi lu’ Ciocilteu, şi 
lu’ Lisandru, cînd mi-o veni mie 
bine... (Îşi  rosteşte  monologul de 
parcă într-adevăr s-ar afla în fața 
celor doi. Are privirile fixe, con- 


CIOACĂ : Auzi la ea, exigenţă e cuvînt 
de ocară! Of, doamne, cît o să am 
de furcă pînă să te ridic la nivel de 
gospodărie fruntaşă ! Află, Neago, ai 
s-auzi cuvîntul ăsta rostit de o sută 
de ori, de o mie de ori pe zi. Fără 
exigență, ehe, nu merge... 

NEAGA : Îți făcură ceva, aci, în bi- 
rou, de-mi ieșişi aşa, pornit ? 

CIOACĂ : Nu sînt pornit, şi nimic 
nu-mi făcură... mă făcură. 

NEAGA : Ce? 

CIOACĂ : Mare. 

ien (cu interes): Mai mare decît 

intele ? 

CIOACA : Daa! Cu mult mai mare... 
Pe undeva, pe lîngă ministru... şef 
de echipă, ce crezi... De la Măru' lu 
Adam la cap, eu răspund. 

NEAGA (puţin dezamăgită): Păi nu 
eşti chiar așa de mare. Aoleu, da’ 
tot o să fie vai de sufletu' tău. 

CIOACĂ : O să fie, că vezi tu, la tot 
pasu”, ecam. Fără ea prindem ră- 
dăcini pe 

NEAGA e i Vasile, Vasile, de 
la o vreme-ți ies nişte vorbe din 
gură că mă sperii ! Ce-o fi cu tine ? 

CIOACĂ : Ce să fie, Neago, tu nu vezi 
încotro mergem ? Cască ochii mari ! 

NEAGA : Încotro, Vasile ? 

CIOACĂ : Tu nu vezi ?... Spre punctw 
culminant. (Neaga privește în jur, 
parc-ar vrea să-l vadă. Dă din umeri 
nedumerită.) 


CORTINA 


centrate, ca oamenii obișnuiți să vor- 
bească singuri cu glas tare.) La urma 
urmei, cine e Cioacă ăsta ? De ce-mi 
dau mie, întruna, peste nas, cu Cioa- 
că-n sus, Cioacă-n jos ? Ia să vedem 
de ce. E mai deştept decît mine? 
Nici pomeneală ! A făcut el ceva, aşa, 


14 
www Lifmec.ro 


vreo ispravă să-și amintească lumea 
de ea şi peste un veac? Haida-de, a 
făcut copii: cu nemiluita i-a turnat, 
că la asta nici iepurele nu-l întrece... 
Şi nici n-ai crede cînd îl vezi slab şi 
subţire ca o aţă. Vreţi să-l puneţi și 
secretar ? Să fiţi sănătoși. În schimb 
pe mine, acum trei luni, nici can- 
ziar nu vruserăţi să mă primiţi. Toți 

cu gura pe mine, că să mai aştept 
pînă mi-oi dovedi ataşamentul față 
de gospodărie, Cum adică, să-mi do- 
vedesc ataşamentul ? Pînă şi mucea 
ăla, al lui Spînchez, cică : „Ce aport 
ai adus dumneata, nene ifane, de 
cînd venişi alături de noi?“ Adică, 
ce aport s-aduc ? Parcă s-ar observa, 
cu atita-ngrămădeală de lume, apor- 
tu’ meu! A, dac-aș fi fost barem... 
brigadier, acolo ! Era cu totul altce- 
va. (Accentuat.) Cînd eşti sus, te 
vezi de departe. Pe cînd așa... (Apa- 
re Cioacă. Din mers își notează ceva 
într-un carnețel, se-ncruntă, murmu- 
ră. Țifan, văzîndu-l, tresare.) Să tră- 
iţi, dom’ şef ! (În batjocură, ia pozi- 
tia de drepți. Cioacă privește mirat 
în toate părțile.) 

CIOACĂ (dîndu-și seama că lui i se 
adresează) : Noroc, băi tovarăşe Ți- 
fan.(Împăciuitor.) Zi, aflaşi, vere, ai ? 

ȚIFAN : Păi cum să n-aflu un eveni- 
ment ca ăsta ?... Uite-aşa cresc oa- 
menii : azi conduci o echipă, mîine 
gospodăria, poimiinie, mai ştii, o în- 
treagă regiune... Am auzit că-ți dă 
şi maşină, bă! 

CIOACĂ : De care mașină ? 

ȚIFAN : De plimbat. 

CIOACĂ : Ce să fac cu ea? 

ȚIFAN : Păi, ca să nu mergi pe jos. 
Suni din claxon (imită claxonul), d-un 
exemplu, la mine la poartă şi-mi or- 
doni : „Ţifane, hai la cărat bălegar“. 

CIOACĂ (tainic): Auzi, Chivule... 

ȚIFAN : Aud. 

CIOACĂ : Uitai să-i întreb pe tovară- 
şii din consiliu : dacă te înjur o dată, 
de muiere, e just, sau nu e just? 

TȚIFAN (același joc) : Întreabă-i azi. Da' 
mai întreabă-i : dacă m-apucă Tîfan 
ăsta d-un picior şi mă dă cu capu 
de pămînt, cam ce s-alege de mine? 

CIOACĂ (potolit): Hai să schimbăm 
vorba. Ne amenințăm ca doi curcani 
şi nu ne stă bine. Sintem prea bă- 
trîni... Te căutai în cîteva rînduri să 
ieşi cu noi la prășit. Îmi spuse Ana 
că te-ai dus la tirg cu nişte ouă. 

ȚIFAN : Şi ce dacă?! Le furai din 
cuibaru' tău ? 


CIOACĂ : Azi ne ducem iar în cîmp. 

ȚIFAN : Spor la treabă. 

CIOACĂ. Vii şi tu, vere ? 

ȚIFAN : Nu cred. Am alte socoteli. 

CIOACĂ : Aşa e. Uitasem. Tu ești co- 
lectivist prin nevastă. Dacă n-ar mun- 
ci Ama pentru amîndoi... nu știu cu 
ce v-aţi ţine zilele. Negustor, de... 

ȚIFAN (răstit): Ia ascultă, mă! Să 
nu-ţi bagi nasu-n oala mea cu fier- 
tură, că dai de dracu'! (Apar Mitu 
şi Nate, care intră în atelier după 
ce dau bună dimineaţa.) 

CIOACĂ : Ba eu mă gindesc să mi-l 
bag, Chivule. De-aș şti că mi-l opă- 
resc, şi tot mi-l bag. Acuma spune 
şi tu. Să zicem că ești bolnav de 
ciumă, sau de holeră. Păi, cum să 
te las să zaci ca un cîine? Aş mai 
fi eu om? 

ȚIFAN : Vezi să nu te-neci cu vreo 
parabolă dintr-astea. 

CIOACĂ : Nu, c-o să beau apă, şi-mi 
trece. (Țifan dă să plece.) Chivule, 
stai o ţiră : ne găseşti la Fîntina Ro- 
şului. 

ȚIFAN : Pe lumea ailaltă, poate, dar 
nu acolo. (Pleacă.) 

CIOACĂ (lui Mitu şi Nate): Îl auzi- 
răți, mă? 

MITU : Îl auzirăm. 

CIOACĂ : Cu oricare parte a satului 
m-aş fi descurcat, pe cînd așa, ehe! 
O să-mi iasă mie părul pîn căciulă 
cu uliţa de la Mărw' lv’ Adam la cap. 

MITU : Mi-e tare milă de Ana aia a 
lui. S-a cocîrjat de tot. 

NATE : Vai de sufletu' ei. A ajuns ca 
o umbră. 

CIOACĂ : Ştiu eu ce zace în inima lui 
'Țifan, duce dorul cobiliţei. Se-nvăţa- 
se așa: una-două, hai la București, 
cică să facă negustorie... Hm ! Să mai 
încerc o dată cu el, ce ziceţi ? 

MITU : Îţi spargi pieptu' de pomană. 

NATE : Eu la d-ăi de soiu’ ăstuia le-aş 
da foc. I-aş aduna grămadă, aş turna 
gaz peste ei şi le-aş da foc. 

MITU : Bă, că stingist mai ești! (Mitu 
şi Nate intră în atelier.) 

CIOACĂ (de unul singur) : Ee, cu gazu‘ 
nu faci nici o brînză. 


(Ciocilteu şi Lisandru ies din sediu. 
Dau cu ochii de Cioacă.) 


CIOCILTEU : Noroc, Vasile!  Aveai 
vreo treabă cu noi ? 

CIOACĂ : Nici una. Da' stam şi eu 
aşa şi mă gindeam, ca nărodu'. 
CIOCIÎLTEU : Cum îți merge echipa? 

CIOACĂ : Hm! Cam scîrța-scirța ! 

LISANDRU : Cum aşa? 

CIOACĂ : Uite-aşa... (Lisandru şi Păun 
se privesc o clipă, apoi se așază pe 
bancă, avind pe Cioacă între ei.) 

CIOCILTEU : Nu prea eşti în apele 
tale,- văd eu... Ia spune, ce zici, is- 
prăvim noi prăşitu' porumbului în 
zece zile ? 

LISANDRU : Cel mult în zece zile. 

CIOCÎLTEU : Păi da, că ne-nghiontesc 
celelalte de la spate: sfecla de za- 
hăr, floarea-soarelui, via... 

CIOACĂ : Care va să zică, zece zile, 
hm! Opt sute de hectare în zece 
zile, măi .taci !! 

LISANDRU : Aşa ne-am propus. Alt- 
fel, nu-i chip să izbutim nici măcar 
cît anul trecut. 

CIOACĂ : Păi cum vine treaba ? Pa- 
tru mii cinci sute de chile la hectar 
n-a fost bine? 

CIOCÎLTEU : Ba a fost. Da’ cînd se 
poate şi mai bine, de ce să nu fie? 

CIOACĂ : Hm, opt sute de hectare în 
zece zile !! Asta înseamnă ca toa- 
te echipele și brigăzile să meargă 
ca ceasu', 

CIOCILTEU : Eu de florile mărului 
te-ntrebai cum îţi merge echipa ? 
CIOACĂ : Aia e, că nu prea merge 

ca ceas. 

LISANDRU : la să vedem. Concret. 

CIOACĂ : Bine şi pe concret... Da’ 
nu vă opresc cumva din drum ? 

CIOCILTEU (scoate ceasul din buzu- 
nar şi se uită): Lasă, n-o să întirzii. 

CIOACĂ : Aşaa... Va să zică, în raza 
mea sint treizeci de oameni care 
contează ca braţe de muncă? 

LISANDRU : Sint. 

CIOACĂ : Contează şi Chivu Țifan ? 

CIOCÎLTEU : Contează. 

CIOACĂ (precipitat): Da, da' numa’ 
pe hîrtie, în tabele. Nu că n-ar fi în 
putere să muncească, nu-i place. 
Aici e buba şi echipa are şi ea pla- 
nul ei; este? 

CIOCILTEU : Este. 

CIOACĂ : Păi vezi? ..În plan nu se 
specifică : din partea de muncă ce-i 
revine lu’ Ţifan, se scade atit... Nu, 
Ţifan contează ca om întreg, mă 
pricepeți ? 

LISANDRU : Dă-i înainte. că te pri- 


cepem. 

CIOACĂ : Îi dau. Să zicem că în pri- 
vinţa asta m-aş descurca. Aş munci 
eu, Cioacă, mai mult. Da’ ce te faci 
dacă ăsta bagă zizanie şi-mi descu- 
rajează oamenii ? Că e al dracului. 
La rele, nimeni nu-l întrece. 

CIOCÎLTEU : Atîta i-ar trebui. I-am 
găsi noi ac de cojoc. 


CIOACĂ: Stau aşa şi mă gîndesc... 
Într-o grămadă de mere dacă-l dibui 
p-ăl putred, îl arunci, şi gata. Da' 
cu omu’? Aia e! Ce te faci cu omg’ 
pe care-l ştii dinainte că e putred ?... 
Că de aruncat nu-l poți arunca. Și- 
atunci, cum s-atingi punctu' culmi- 
nant ? 

LISANDRU : Un măr putred... nu-l poți 
vindeca. Da’ pe om poţi să-l îndrepțţi. 

CIOACĂ (ride): Cum să-l îndrept eu 
pe unu’ ca Țifan ?... Ei, dac-ar fi nis- 
cai broşuri, cum sînt, de-o pildă, 
pentru creşterea animalelor sau culti- 
varea cerealelor... 

CIOCILTEU (face pe supăratul): Ia 
ascultă, Vasile, pentru ce crezi tu 
că te puserăm noi şef de echipă? 
Te gîndişi ? 

CIOACĂ : Uite că nu mă gîndii! Chiar 
aşa... Pentru ce mă puserăţi ? 

CIOCÎLTEU : Ca să te miri tu, de-aia. 
Ba nu, ca să te smiorcăi. (Lisandru 
se încruntă și-l priveşte întrebător 
pe Păun.) Auzi la el! Broşuri care 
să îndrepte oamenii !... Nu cumva ai 
vrea o maşină ? Bagi un tilhar p-o 
parte şi-ţi iese p-aialaltă un înger 
bătind din aripi! 

CIOACĂ (serios, mai mult pentru el): 
Zău c-ar fi bună. Mi-aș da zilele 
mele de muncă pe cinci ani, ca s-o 
avem. Da’ să nu scoaţă îngeri: oa- 
meni, aşa, cu conştiinţă, să scoaţă. 
(Păun și Lisandru abia se stăpinesc 
să nu pufnească în ris.) Că de la 
mama lor, pesemne, ies stricaţi, de 
nu te poţi înţelege cu ei. De-o pildă, 
Țifan. Îl chemai la lucru, şi azi di- 
mineaţă și ieri dimineaţă. Şi alaltă- 
ieri... 

LISANDRU : Şi? 

CIOACĂ : Vinde ouă sau semințe pră- 
jite. 

CIOCÎLTEU : Pune-te şi îndreaptă-l ! 

CIOACĂ : Da' ce, e lemn, să-l iau din 
bardă şi să-l îndrept ? 

LISANDRU (cald): 'Ţi-e greu, așa-i? 

CIOACĂ : Mi-e. Că mă consum. Ştii 
cît mă consum ? Îmi umblă pîn cap 
fel de fel de gînduri. Deunăzi îmi 
ziceam : în comunism o să intrăm cu 
mii de chile de grîu şi de porumb la 
hectar, cu mii de vaci şi de porci, cu 
milioane de lei venituri... că eu așa 
înţeleg punctu' culminant... 

LISANDRU : Aşa şi e, nea Vasile. 

CIOACĂ : Da' tot eu stau şi-mi zic: 
bine-bine, da' noi, oamenii, cum o 
să arătăm atunci? Ca ieri, ca azi?... 
Nu pe dinafară, ci aşa, pe dinăun- 
tru... Vezi... 

CIOCILTEU : Deocamdată, să nu ne- 
apuce ploile cu porumbul neprăşit. 
Iar cu Țifan, ce să-ţi spun... E piatra 
ta de încercare. (Îşi aduce aminte.) 
Mă Vasile, de mult mă ţineam să 
te-ntreb. (Sever.) Tu cît mama dra- 
cului ai de gînd să mai zaci în coş- 
melia aia ? 

CIOACĂ (oftează): Nu ştiu. Nu mi-e 
d-aia, da' nu mai am trai cu muie- 
rea. Mă crezi că nu pot dormi 
noaptea de rău’ ei? Mă-nghionte- 
şte cu cotu-n coasta dreaptă. Ştii, 
eu pe partea asta dorm. Mi-a fă- 
cut viînătăi. Vrei să le vezi? (Vrea 
să-și scoată cămașa din pantaloni.) 
Să ţi le arăt... 

CIOCILTEU : Ho, şi tu, că te cred. 

CIOACĂ: Atita mă boscorodeşte 
de-mi vine să urnu. Că noi cînd 
ne facem casa nouă, că toți din 
sât îşi făcură. Şi cu ce e mai prost 
Cioacă decît ăilalți... Asta tot ea o 
zice, muierea. 

LISANDRU : Aicea are dreptate. 

CIOACĂ : 5 fi avînd. Da’ i-am spus : 
nu-i momentu’ acuma. Mai întîi, 
gospodăria ; după-aia, ne-om gîndi 
şi la casă. Ce, eu n-am dreptate ? 

CIOCÎLTEU : Ba ai. Şi, unde ai de 
gînd s-o ridici ? 


CIOACĂ : Păi tot acolo. Sînt prea 
bătrîn să-mi schimb locu. 

CIOCILTEU : Vorba ta. Că şi ursu’ tot 
aşa : cu greu îşi mută birlogu'. Şi 
cum o faci ? 

CIOACĂ : Păi cum s-o fac? Ca toate 


LISANDR ? 

CIOACĂ : Plan ? Ce plan ? N-am nici 
un plan. Mi-am însăilat doar o schi- 
ţă, cum m-am priceput, ca să mă 
orientez. 

CIOCILTEU : S-o văd. 

CIOACĂ : Oi fi avînd-o la mine? (Se 
caută prin buzunare.) Stai, uite c-o 
am. (Ciocilteu o examinează cu a- 
tenţie și strimbă din nas.) 

CIOCÎLTEU (hotărît): N-o să-ți dau 
nici un pic de ajutor. (Lisandru îl 
priveşte surprins.) 

CIOACĂ : Păi ce să-mi dai dacă nu-ți 
cerui ? Eu nu văd că nu e momentu' 
acuma ?... Adică, stai, de ce nu-mi 
dai ? Măcar să ştiu ce să-i spui mu- 
ierii. Nu mi-e decît de ghionturi.. 
(Îşi arată coastele.) 

CIOCÎLTEU : Ba o să-ţi dau, dar uite 
cum : te duci în sat şi pui ochii pe 
locul de casă ce ţi-o plăcea ție mai 
mult. Să nu te mai văd răznit pe 
coasta aia, ca huhurezu'. Asta-i una 

la mînă. P-ormă, te duci la Pitulice, 
meșterul zidar, şi-i spui c-am zis eu 
să-ţi facă planul unei case de care 
să nu-ţi fie ruşine nici în comunism. 
Mă, tu m-asculţi ? 

CIOACĂ (cu privirile pierdute) : îhî, în 
comunism. 

CIOCIÎLTEU : Bani ştiu că ai. 

CIOACĂ (repede): De unde știi? Ce- 
cu' e secret! 

CIOCÎLTEU (zimbeşte) : O fi, da’ ştiu. 
Iar cînd o să ai nevoie de dulgheri, 
de zidari, să-mi spui. 

CIOACĂ  (stînjenit) : Îţi spui... Vreau 
să-ţi fac şi eu o întrebare. 

CIOCILTEU : Fă-mi, Vasile! (Se uită 
la ceas.) 


CIOACĂ: Pe dumneata... nu te bate 
gîndu' să-ţi ridici casă nouă ? 

LISANDRU (triumfător): Așa, aşa, zi- 
i-o, că eu mi-am răcit gura de po- 
mană... 

CIOACĂ : Aia-n care stai nu-i mai 
brează ca a mea. MÎine-poimîine să 
nu te dezgropăm de sub dărîmă- 
turi... (Ciocîlteu rămâne puțin sur- 
prins. Mică pauză). Sau nu ți-or fi 
ajungînd banii, te pomenești ? Te-m- 
prumut eu. 

CIOCÎLTEU: Nu de bani e vorba, 
dă-i încolo de bani.. Unii zic c-o 
fac dinadins (gest către Lisandru), 
să par eu mai cu moț. Adevărwe 
altu’... Am întîlnit vreo cîteva cazuri 
cînd preşedinţii, din clipa cînd au 
fost aleşi, n-au avut altă grijă de- 
cît să se chivernisească pe ei și nea- 
murile lor pe spinarea gospodăriei... 
De-atunci m-am jurat că pînă n-oi 
vedea ultimu' om din sat pus în 
rîndu' lumii, n-o să mă gîndesc la 
mine. Poa’ să creadă alții ce-or vrea. 

CIOACĂ: Te pomeneşti că-l aștepți 
şi pe Țifan ? 

CIOCILTEU : Şi de ce nu? 

CIOACĂ (ezită, apoi foarte tainic): 
Şi, zici că de anu’ ăsta s-aplică? 

LISANDRU (neînțelegind): Ce anume, 
nea Vasile ? 

CIOACĂ (lui Lisandru): După cum 
înțelesei eu, ar vrea să se dezbare 
lumea de năravurile alea (face semn 
cu mîna ca şi cînd ar arăta ceva 
în spate), ştii care, alea vechi. (Lui 
Ciocilteu.) Sau înțelesei pe dos? 

CIOCÎLTEU : Ba pe față, da’ cum 
aflaşi ? 

LISANDRU (aparte): Uite la nea 
Păun cum face pe nevinovatu'”!... 
CIOACĂ : Nate-mi spuse ieri, așa, pe 

ocolite... 


CIOCIÎLTEU (interesat): Şi cum vi 
se pare? 

CIOACĂ : Păi stăturăm noi, lamine 
pe prispă, şi ne gîndirăm și ne 
gîndirăm... băurăm cam la o juma' 
de chil. Dup-aia veni şi Mitu şi se 
gîndi şi el... 

CIOCIÎLTEU (nerăbdător) : Şi? 

CIOACĂ : Şi mai băurăm o juma... 

CIOCÎLTEU : Lasă-l mă, dracu’ de 
băut, că nu asta mă interesează pe 
mine. 

CIOACĂ : Toţi fuserăm într-un gînd : 
o să fie bine. 

LISANDRU : Cum să nu, cînd ţi-e mai 
uşor să mergi pe drum cu punga 
plină decit cu greutatea-n spinare. 

CIOCILTEU : Aşa mi-am zis şi eu... 
avem cereale de prisos ? Să le con- 
tractăm cu statu’ prin gospodărie... 
Că spre el căscăm gura de cîte ori 
ne doare sau avem nevoie de ceva. 

CIOACĂ (parcă străfulgerat) : Şi-n fe- 
lul ăsta ne alegem şi cu conştiin- 
ţa ca frecată cu leşie. 

CIOCILTEU : Fără doar şi poate. E 
timpul să mă urnesc în cîmp. S-au- 
zim de bine, Cioacă ! 

CIOACĂ : Umblă sănătos. (Ciocilteu 
întinde mina lui Lisandru.) 

LISANDRU : Merg şi eu pînă la gră- 
dină. (Aparte, făcînd semn spre Cioa- 
că.) Nu-l luaşi prea tare adineauri, 
cînd cu Țifan ? 

CIOCILTEU (în timp ce ies amindoi): 
Nu te teme; ţine la dirvală. 

CIOACĂ (rămîne pe ginduri. De unul 
singur) : Ce probleme, dom'le, ce pro- 
bleme ! Abia acuma văd eu ce be- 
lea-mi pică pe cap cu Țifan ăsta... 
păi dar !... Cum ar veni, trebuie să-l 
gătesc, cum mă gătea pe mine mama 
cînd mă ducea la biserică. Numa' că, 
vezi, mama-mi spăla ţoalele... și mă 
la pe cap. Eu, ăstuia, musai să-i 
spăl sufletu'. N-am încotro. Parcă 
văd... peste cîțiva ani o să ajungem 
în pragu’ comunismului. Şi cînd o fi 
să fac pasu’, să trec dincolo, parti- 
du’ o să mă ia de miînecă: „Ia stai 
niţel, tovarăşe Cioacă, nu te grăbi, că 
mai avem o ţiră de vorbit. Ia spune, 
Chivu ifan face parte din echipa 
ta ?“ „Dintr-a mea“, o să răspund 
„Și cărămida lui unde este?“ „Păi, ce 
cărămidă ?“, o să mă mir. „Pe care 
a pus-o fiecare la temelia comunis- 
mului... Altfel, cum ar intra?“ Și 
cată şi cată!  Cărămida lu’ Ţifan, 
nicăieri... „Vezi dacă nu l-ai ajutat 
la vreme ? Acum rămii cu el pînă-și 
face cărămida, că uite, aici, în teme- 


lie, a rămas un gol. Cum o umple 
golu’ ăsta, intrați amîndoi“... Precis 
c-așa o să-mi zică partidu’. (Tresare, 
hotărît.) Aoleu, vere 'Țifane, fire-ai tu 
al dracului cu neamu' tău cu tot... 
Păi, crezi că te las? Nu te las, mă! 
Nici mort nu te las! (Pleacă grăbit.) 


CORTINA 


Tabloul 5 


Intr-una din zilele următoare, după- 
amiază. Mitu şi Nate se aud lucrind în 
atelier. La intrarea în sediu, apare Co- 
cîrțău, care, nerăbdător, se uită-n toate 
părțile. După cîteva clipe intră Tudor. 
Cocirţău îl trage deoparte. 


COCIRȚĂU (încet): Luaşi, mă ? 

TUDOR. : Luai. 

COCIRȚĂU : Multe ? 

TUDOR : Cîte-ncăpură-n trei căruţe. 
Plus ciment, nişte cărămidă. 

COCÎIRŢȚĂU : O să ne ajungă pentru 
magazie. 

TUDOR : Ba ne rămîne şi pentru 
grajd. 

COCIÎIRȚĂU : 'Ţoţoi nu zise nimic? 

TUDOR : Ei, strimbă el din nas, îmi 
ceru bon, da’ cînd îi spusei că-ior- 
din de la președinte, tăcu mile. 

COCIRŢĂU : Cu Pitulice  vorbişi să 
ne dea echipa de constructori ? 

TUDOR : N-avusei cînd. Acuma mă 
duc la el. 

COCÎRȚĂU : Dă fuga. Şi făgăduiește-le 
o damigeană de ţuică dacă isprăvesc 
magazia în două zile. 

TUDOR : Ce atîta zor ? 

COCÎRȚĂU : S-o apucăm ridicată pînă 
se-ntoarce taică-tu. Ce naiba, nu pri- 
cepi atita lucru? Hai, du-te! 


TUDOR (pleacă, se-ntoarce. Frămintat) : 


Tată-socrule, crezi că... 

COCIRȚĂU : Du-te, du-te. Unde e gră- 
mada mare nu se cunoaște. Ce-i dacă 
scapă o picătură şi-n strachina noa- 
stră dintr-un butoi întreg? SȘ-apoi, 
cunoşti zicala: „dumnezeu îţi dă, 
da-n gură nu-ţi bagă“. (Tudor iese 
cam șşovăielnic. Cocîrţău intră în bi- 
roul preşedintelui, unde Lisandru 
caută ceva prin dosare, pe rafturi.) 

LISANDRU (înciudat, de unul singur) : 
Unde le-oi fi pus? Ameţii căutin- 
du-le. 

COCIRȚĂU : Noroc, Lisandre. 

LISANDRU (căutînd) : Să trăieşti, nene 
Cocîrţău. 

COCÎRȚĂU : Pierduși ceva ? 

LISANDRU: Nişte însemnări. Fără 
ele nu pot întocmi situaţiile şi peste 
două ceasuri sînt așteptate la raion. 

COCIÎRȚĂU : M-abătui p-aicea cu gîn- 
dvu’ să discut ceva cu tine. Văd că 
n-ai vreme. O lăsăm p-altă dată. 
(Vrea să plece.) 


LISANDRU : Acuma, că tot veniși, 
stai, n-o fi un cap de țară. Despre 
ce e vorba? 

COCIRȚĂU : Nu-mi vine să mă mai duc 
printre ăi din brigada mea. 

LISANDRU : Te certaşi cu ei? 

COCIRȚĂU : Nu sînt eu omu’. Da’ văd 
că-mi tot caută pricină dela un timp. 

LISANDRU : Un motiv or fi avînd... 

COCIÎRȚĂU : Pentru ce să trag eu pă- 
catele altora ? 

LISANDRU : Ce păcate, mă nea Cocîr- 
tău, ş-ale cui ? 

COCIÎRȚĂU : Ale lui Ciocilteu, d-un 
exemplu... De cînd s-apucă să vin- 
ture povestea aia... nu mai am trai. 

LISANDRU (începe să fiarbă): Care 
poveste ? 

COCIÎRȚĂU : Parcă tu n-o ştii... Aia 
că să vindem statului şi mai multe 
cereale anu-ăsta, 

LISANDRU : A ajuns şi la dumneata ? 

COCIÎRȚĂU : Dac-ar fi ajuns numa' la 
mine, n-ar fi nimic, ştiu să-mi pă- 
zesc gura. Da’ uite că toţi trăncănese 
în dreapta și-n stînga, iar eu trag po- 
noasele. 

LISANDRU : Nu mai fă şi dumneata 
pe mucenicu', n-ai de ce. 

COCÎIRȚĂU : Ba am. Că ce zice lumea? 
Păi astea toate le pun la cale Cio- 
cîlteu şi cuscru-său. Poate că chiar 
Cociîrţău îl îndeamnă. 

LISANDRU (pe ginduri): Şi zi, aşa 
zice lumea... 

COCÎRȚĂU : Aşa. Or, eu n-am nici în 
clin, nici în minecă. Parcă mă-ntrea- 
bă pe mine ce face şi ce drege! La 
drept vorbind, nici mie nu-mi con- 
vine. 

LISANDRU : Să te-ntrebe ? 

COCIÎIRŢĂU : Nu, să fie aşa după cum 
s-aude. Contractele de anu’ trecut nu 
sînt bune ? De ce să le mărim, că vrea 
el să fie ăl mai grozav din toţi pre- 
şedinţii, nu-i aşa ? 

LISANDRU : Încă nu s-a stabilit nimic. 
Tot adunarea generală o să hotăra- 
scă. Acolo s-o spui, să afle oamenii 
că nu-ţi convine... 

COCIRȚĂU : Mi-o fi el cuscru, da’ îți 
spun : s-a cam stricat căruţa, Lisan- 
dre, aia e. 

LISANDRU (încruntat): Aha, cam în 
partea asta baţi, va să zică... 


ZOICA (la geam): Lisandre, aici eşti? 

LISANDRU (se apleacă la geam): 
Aici, lumina ochilor mei. Mă chi- 
nuiesc cu niște situaţii pe care mi le 
cere raionul. (Cocîrţțău se retrage 
prudent, fără o vorbă, și iese). 

ZOICA : Pe-acasă trecuşi să vezi ce 
face copilu'? Mama zicea că vrea să 
meargă la film. 

LISANDRU : Nu trecui, n-avusei cînd 
să trec. Să lase şi ea filmu' p-altă 
dată. 

ZOICA : Barem, repede-te acuma şi 
spune-i mamei să nu te-aștepte. 

LISANDRU : Cu nici un chip, prima 
şi ultima mea dragoste. Stai să 
vezi! (Scoate un carneţel și-l răs- 
foieşte). Aşa, va să zică: situaţiile, 
o raită-n cimp pe la brigăzi şi şe- 
dința comitetului executiv, iar di- 
seară — altă ședință cu secretarii 
organizaţiilor de bază din brigăzi. 
Nu, deocamdată nu pot. Copilu' o 
să-l văd la noapte. Da' atunci o să 
doarmă ş-o să ude așternutu'. 

ZOICA : Parc-ar fi din flori, aşa te 
porţi cu el. 

LISANDRU (glumeț): Te pomenești că 
ai fi vrut să-l ai din flori. Ia spune! 
Ți-arăt eu ţie flori... Da’ tu de ce 
nu te duci să-l vezi ce face? 

ZOICA : Cum să mă duc, cind numai 
săptămîna asta îmi fătară cincizeci 
de vaci? Pe unde să scot cămaşa 
cu atiţia viței pe cap? 

LISANDRU : Atunci, podoaba vieţii 
mele, facem altfel: Tu ocupă-te nu- 
mai de viței şi luăm o vacă din 
grajd să fie dădacă la copil. Îţi con- 
vine ? (Mitu și Nate ascultă și rid.) 

ZOICA : Ptiu, cu tine omu' nicicum 
nu poate ieși la un căpătii. 

LISANDRU: Bine, o să dau o fugă 
pînă acasă. 

ZOICA (se luminează) : Spre seară vin 
şi eu. 

LISANDRU (puțin supărat): De ce să 
mai vii cînd în zori tot trebuie să 
te-ntorci ? Dormi în podu’ grajdului; 
finu’ nu-ți lipsește. 

ZOICA (se strimbă la el și pleacă. Lui 
Mitu şi Nate): Ia nu vă mai hliziț' 
atita! 

NATE : Auzi, Lisandre! Dac-ar fi să 
vie cineva să ne ia nepoata, cu un 
cîntar să vie şi să zică: Uite, într-o 
parte vă pun aur, într-alta pe Zoica... 

MITU : N-am da-o. Unde-am găsi noi 
o asemenea responsabilă de fermă? 

LISANDRU: Da' eu o nevastă ca ea?! 
Pot să colind lumea-n lung și-n lat, 

că nu găsesc.  (Închizînd geamul). 
Aşa, nene Cocîrțău, s-a stricat că- 
ruța, ai ? (Observă că a plecat. Iese 
şi el. Mitu şi Nate lucrează. La un 
moment dat, Nate scoate din buzu- 
nar un ceas cam cît pumnul unui 
boxer de categorie grea. Se uită și 
dă din cap. Figura se repetă de 
cîteva ori. Mitu îl priveşte mirat.) 

NATE: Mitule, ia vezi, ceasu' tău cît 
e? Al meu nu ştiu dacă merge bine. 
(Mitu scoate din buzunar un ceas cît 
unghia). 

MITU: E fără cinci. 

NATE: Înseamnă că merge bine. 

MITU: Aştepţi pe cineva? 

NATE: Aştept. (Mitu moare de curio- 
zitate). 

MITU: Pe cine? 

NATE: Rabdă ş-ai să vezi. (Mitu nu 
mai poate. Da’ nici Nate. După o 
mică pauză, foarte emoționat.) Mi- 
tule, azi e o zi mare pentru gospodă- 
ria noastră. O zi istorică, Mitule! 
(Mitu tresare, se simte înălțat, însă 
nu ştie de ce.) 

MITU (impresionat): 
timple astăzi, Nate ? 

NATE: Nu-ţi pot spune decît atîta 
deocamdată: numai pentru faptul că 
o să fii primu' care o să afli, tu, 
fratele meu geamăn, o să intri în 
istoric. 

MITU (mai să-l podidească lacrimile 
de emoție) : În istorie, Nate! 

NATE: În istorie... A, uite-l, vine!.. 
(În pragul atelierului se iveşte Den- 
tistul, Bucălat, numai zîmbet, volu- 
bil. Are o trusă medicală). 

DENTISTUL : Aaaa, bună ziua, dragii 
mei tovarăşi Mitu şi Nate! (Fără să 
mai aştepte răspuns.) Nu vă dau 
mîna, ca să nu iau microbi. Ştiţi, 
pentru un stomatolog, adică dentist, 
condiția esenţială o constituie cură- 
tenia. (Caută cu ochii un loc unde 
să-și pună trusa. Mitu încearcă să-l 
ajute. Vede o revistă şi vrea s-o 
aştearnă pe jos ca să pună trusa. 
Nate sare ca fript.) 

NATE : Mitule, ce faci? Mă nenoro- 
ceşti! (li smulge revista, o împătu- 
reşte ş-o viră între curea și panta- 
loni). 

DENTISTUL: Munciţi, munciţi! Fru- 
mos! Numai așa putem progresa. 
NATE (ca să-l impresioneze, își scoate 

ceasw' și se uită): Venirăţi la punct. 

DENTISTUL: Dragul meu, eu am în- 
vățat meseria, încă-nainte de război, 
la Dresda, în Germania, și m-am 
obișnuit cu punctualitatea nemţea- 
scă. Dar înainte de toate ţin să vă 


Ce-o să se-n- 


aduc o veste colosală și mă bucură 
că eu sînt primul care vă aduc o 
asemenea veste... (Mitu și Nate fac 
ochii mari. Dentistul speculează mo- 
mentul surpriză.) Gospodăria dum- 
neavoastră a fost decorată cu „Or- 
dinul Muncii“ clasa I. (Mică pauză. 
Mitu şi Nate se uită la el neîncre- 
zători.) 

MITU: Decorată, zici ? 

NATE: Cu „Ordinul Muncii“ clasa I? 

DENTISTUL: Aşa precum ați auzit: 
decorată cu „Ordinul Muncii“ clasa I. 
(Mitu şi Nate se uită o clipă unul 
la celălalt. Veselie zgomotoasă. Îşi 
trîntesc căciulile, se îmbrățișează.) 

MITU : Păi cine mai este ca noi? 

NATE: Se mai există o altă gospodă- 
rie ca „Mereu înainte“ ? Acuma chiar 
că ni se duce vestea!... 

MITU (îşi revine. Dentistului): Da’, 
ia stai, frăţioare, de unde ştii dum- 
neata ? 

NATE (idem): 
aflaşi ? 

DENTISTUL : Din sursă sigură, dragii 
mei. Ieri am plombat măseaua unui 
tovarăş de la sfatul regional. S-a 
nimerit într-o deplasare la raion şi 
l-a apucat durerea de măsea... Lu- 
crează pe lîngă președinte şi este la 
curent cu tot ce se întîmplă. (Confi- 
denţial.) Dumnealui mi-a spus. Aşa 
încât, în aceste zile cît îmi voi face 
datoria în satul dumneavoastră, Lă- 
custeni, voi lua parte la bucuria co- 
mună. Probabil că veți da şi un 
banchet... Ştiţi, mi-am adus trei da- 
migene. Nu sînt mari: doar cîte 
douăzeci de litri fiecare. Am auzit 
că aveţi un vin excepţional. 

NATE (mîndru): Avem. 

MITU: Pe terasele din dealu' Gorgă- 
nesii, făcute de moi. 

DENTISTUL: Cine nu cunoaște hăr- 
nicia dumneavoastră?! Am mai luat 
şi un coş... ştiţi, sărbătorile de pri- 
măvară... 

ah Adică înălțarea, 


Chiar aşa, cum de 


că paştele 


DENTISTUL: Dacă vrei să le spui 
aşa... Ce vrei, de tradiție nu scapi cu 
una cu două. Şi nevastă-mea m-a 
rugat să-i duc cîteva ouă. Nu multe, 
vreo trei, patru sute. Dar la un 
preț aşa mai... 

NATE: Ca pentru dumneavoastră... 

DENTISTUL (numai zîmbet): Ai ghi- 
cit. Ce oameni inteligenţi sînt în 
Lăcusteni! Ei, şi-acum să ne vedem 
de treburile noastre. (Deschide trusa 
şi înşiruie instrumentele, printre care 
mulți clești de mărimi felurite. Din- 


tr-o sticluță de spirt imbibă un tam- 
pon de vată și se unge pe miini. 
Toate astea le face cu mișcări în- 
cete, pedant, ca să impresioneze. 
Mitu și Nate nu-și găsesc locul. 
Cine-ar putea sta nepăsător privind 
atiția clești ?) Dragii mei, țin să vă 
spun, nu ca să mă laud, dar am 
nişte miîini excepţional de uşoare. 
Le vedeți? (Îşi arată mîinile.) Cînd 
eram tînăr, acum vreo treizeci de 
ani, am umblat cu ele în gura a 
cinci miniştri. N-apuci să clipeşti, 
că ţi-am şi extras măseaua. (Alege 
un cleşte ceva mai mărișor și se 
apropie de Nate.) Dragul meu, aşa- 
ză-te colea pe scaun şi deschide fru- 
mușel gurița. (Nate se dă îndărăt cu 
spaimă.) 

NATE (se bilbiie): Cred că e o-ncurcă- 
tură la mijloc. Nu pentru asta vă 
rugai să veniţi. 


DENTISTUL: Aa, pricep, pentru fră- 
țiorul dumitale. (Se apropie de Mitu. 
Acelaşi joc.) Deschide gurița, drăgu- 
tule. (Mitu sare ca opărit.) 

MITU: Nuu, măselele mele sînt în- 
tregi, n-au nici pe dracu’. (Îşi astupă 
gura cu căciula.) 

DENTISTUL (descumpănit): Dar nu 
înțeleg, pentru ce am fost ehemat ? 
Puteam să stau la dispensar. Pină 
acum isprăveam cu cinci pacienți! 
Mai mult de trei zile nu pot rămîne 
în Lăcusteni. 

NATE: Vă explic îndată. Mitule, la- 
să-ne puțin singuri. (Mitu se codeşte. 
Nate, imperativ). Lasă-ne singuri, 
Mitule, cînd îți zic. 

MITU: Parcă ziceai c-o să fiu mar- 
tor!... în istorie... 

NATE: Mă răzgiîndii. (Cu vun gest îl 
invită să iasă. Mitu iese jară voie, 
i se vede însă moțul căciulii lipit de 

tocul ușii). Tovarăşe dentist, vă puse 
dumnezeu mîna-n cap. 

DENTISTUL (cu interes): S-auzim ! 

NATE: Vă pricepeţi la vaci ? 

DENTISTUL (mirat): Nu,  laptele-l 
cumpără soția. Eu la oameni mă 
pricep. 

NATE: Dar ştiţi câți dinţi şi cîte mă- 
sele are o vacă? 

DENTISTUL (din ce în ce mai nedu- 
merit): De unde să ştiu? Aşa ceva 
nici la Dresda nu-nvăţau stomato- 
logii. 

NATE:  Tovarăşe dentist, noi avem 
patru sute de vaci. 

DENTISTUL : Să vă trăiască, şi dum- 
neavoastră pe lingă ele. 

NATE: Mulţumesc. Din astea patru 
sute, cred că cel puţin jumătate su- 
feră de dureri de dinți şi măsele. 

DENTISTUL (preoțește): Cine nu su- 
feră pe lumea asta?! 

NATE: Din cauza durerilor nu ru- 
megă cum trebuie. 

DENTISTUL (bănuitor): Daţi-le păsat. 
(Mitu chicotește). 

NATE (imperturbabil): Şi dacă nu ru- 
megă, le scade producţia de lapte. 

DENTISTUL (indignare reţinută): Şi 
ce-mi spui mie toate astea ? N-aveţi 
zootehnist, n-aveţi medic veterinar ? 

NATE: Bi nu se pricep la așa ceva. 

DENTISTUL (cu  fălcile-ncleștate): 
Pardon... Adică la ce? 

NATE : La plombat. (Rugător.) Plom- 
bează-le dinţii și măselele, tovarăşe 
dentist. O să fii şi dumneata-n ciîş- 
tig, o să fim şi noi... (De-afară se 
aude Mitu chicotind tot mai tare. 
Moțul căciulii i se mișcă în sus și-n 
jos.) 

DENTISTUL (explozie): Uluitor ! Exer- 
cit această nobilă profesiune de trei- 
zeci de ani, dar o asemenea înjosire 
n-am mai trăit. 

NATE: Cum, tovarășe, gura vacii nu-i 
la fel ? 

DENTISTUL : E inconștient, pur și 
simplu. (Înfrigurat, îşi adună instru- 
mentele şi le aruncă în trusă.) De 
necrezut ! Cu mîinile astea, care-au 
umblat în gura a cinci miniștri, 
auzi, să plombez măsele de vacă! 

NATE (puțin răstit): Nu sînt și ele 
ființe-m ? 

DENTISTUL : Şi ce au să ridă colegii 
cînd vor afla. Şi-aşa mă invidiază. 
Vai, ce ruşine! (Lui Nate, răzbună- 
tor.) Da-mi pici dumneata în mînă! 
De nu ţi-oi scoate toţi dințișorii şi 
măselele, să nu-mi spui pe nume. 
Cu fălci cu tot ţi le scot... (Își ia 
trusa și iese glonţ.) 


NATE: Uite-l, bă, că plecă! Şi dacă 
m-aş pricepe, aş face eu treaba asta. 
De ce nu îi e dat omului să cunoa- 
scă toate meseriile din lume ? Halal ! 
Cic-a-nvăţțat la Dresda! S-o crează 
el! D-acolo ies oameni deștepţi!... 
Mitule...! (Nici un răspuns. Mai tare.) 
Mitule ! (Strigăt.) Mitule ! (Se repede 
afară şi se-ntoarce tirind pe Mitu de 
subțiori. Îl reazemă cu spatele de 
ceva și-l plesnește peste față.) Altă 
dandana ! (Îngrijorat). Mitule, ceai, 
frățioare, ce ţi se-ntimplă ? 

MITU (stins): Apă! 

NATE (ia o cană, îi dă să bea şi res- 
tul i-o toarnă pe cap): Ce pățişi, mă, 
din ce ţi se trase? (Îl zguduie.) 

MITU (slab): Din ris... Plombă... vaci... 
miniştri... (Ride cu un fel de gea- 
măt). 

NATE (înfuriat): Atunci crapă! Aci 
sub ochii mei! (Îl lasă din mînă. 
Mitu se ridică încet, se ține cu mii- 
nile de burtă). 

MITU: Încă un rîs de ăsta şi dau 
ortu’ popii. Aoleu, Nate,  unde-o 
s-ajungem noi cu atita ştiinţă pe 
capu' nostru ? Vopsea albastră, mu- 
zică... 'Ţi-aduci aminte, acum cîțiva 
ani cînd voiai să pui patifonu' să le 
cînte vacilor ? Unde-o să ajungem, 
Nate? 

NATE (încruntat): În rîndu' sfinţilor 
mucenici o s-ajungem!... Şi ispră- 
vește odată cu risu ăsta prostesc. 
De-aia nu ne ia lumea-n serios. 
Crezi că-i înșirai dentistului bali- 
verne? Uite-aici ce scrie. (Scoate 
revista și arată cu degetul.) Expe- 
riența a fost făcută de un medic 
veterinar din America. Îl cheamă 
Duncan. Cică, a dat nişte rezultate 
memaivăzute. Scrie aici, negru pe 
alb ! 

MITU (să-l îmbuneze): Ce vrei, Nate, 
la început oamenii se feresc de nou- 
tăți, pînă se-nvaţă... 

NATE : Hai mai bine să ne vedem de 
fierărie. Cu ciocanu' se bătea ş-acum 
două mii de ani. (Hotărit.) Da' tot 
nu mă las. Chiar de-o să m-amenin- 
te cu balamucu'! 

MITU: Parcă eu mă las?... Mă, o fi 
adevărat cu decorația? 

NATE: Dac-a zis ăla de la regiune, 
cu măseaua... 

MITU : Ar fi grozav! (Apare Milica.) 

MILICA : Iar venii. 

NATE : Păi dacă n-ai nici o treabă... 

MITU : Azi văd că nu te mai gătiși. 

MILICA : A-nceput lumea să m-arate 
cu degetu'. Ş-al lui Brădoaie, de la 

U.T.M., mi-a zis că mă pune-n dis- 
cuţie de nu-mi bag minţile-n cap. 
Dacă nu mă lasă tata... Mă ofilesc 
de-a-n picioarelea... 

NATE : Ia stai, mă fată! (Se apropie 
de ea, îi suflecă mâneca bluzei. Mitu 
și Milica îl privesc năuciţi). Aşa, 
ia-ncordează mușchiu”'. (Milica își în- 
cordează braţu'. Nate i-l stringe în- 
tre degete.) Nu e rău, Mitule, am 
putea scoate o fierăriță pe cinste din 
Milica. (Mitu îi pipăie și el brațul.) 

MITU (îi dă un baros cit toate zilele): 
Poţi să-l ridici? (Milica se opintește 
şi-l scapă pe piciorul lui Nate.) 

NATE : Au... Uuh, îmi secă ficaţii... 

MITU (lui Nate): E greu, nu-i așa? 
(Milicăi.) Pînă te-nveţi. 

MILICA: Fie şi fierăriță decit să stau 
ca un popîndău. 

NATE (grimasă de durere): Păi, se 
mai există meserie ca asta?! 

MITU : Pînă una-alta, mai tragi la 
foale. Așa se-ncepe. (Milica trage la 
foale. Mitu şi Nate bat la nicovală.) 
Tot avem nevoie de un ucenic. 

MILICA (lucrind): Îl rugai pe Tudor 
să mă lase să-i ajut la descărcat, 
nici nu vru s-audă. 

NATE : Ce descarcă ? 

MILICA : Scînduri, ciment, cărămizi. 
Pentru magazie. 

MITU : Le aduse de la Drăgășani ? 

MILICA : Dinspre gospodărie văzui că 
veni cu ele. 

NATE (lui Mitu): Ce-o mai fi şi asta? 

MILICA (mai mult pentru ea): Să 
zaci aşa fără nici un folos... Cum 
poţi să-i legi unui om mîinile și pi- 
cioarele şi să mai ai pretenţia că-l 
iubeşti ! 

MITU (lui Nate): Parcă nu-i lucru 
curat la mijloc... 


(Intră Catrina şi Cocîrțău. Vorbesc 
aparte. Se vede că au venit certin- 
du-se. Vor continua discuţia.) 


COCIRȚĂU : ...lar tu, Catrină, parcă 
n-ai fi şefa unei brigăzi cu citeva 
sute de oameni. Eşti un fel de avo- 
cat al lui Ciocilteu. Cum zice unu' 
ceva de el, tu, gata, sai pînă-n ta- 
van. 

CATRINA: Pentru că mă doare că nu 
vă daţi un pic osteneala să vedeţi 
ce este în inima lui. 

COCIRŢȚĂU :  Otravă, asta este. La 
toate alea strimbă din nas. Cu ni- 
mic nu-i intri în voie. Adu soarele 
şi pune-i-l la picioare şi parcă-l 
aud: „Cum, numai atita !...* Dar pînă 
cînd ? 


CATRINA : O să-ţi răspund și eu cu 
vorbele lui Vasile Cioacă : pîn-o să 
ajungem punctu' ăla, culminant. 

COCIÎRȚĂU : Nu ştiu ce o fi aia şi nu 
mă interesează ce vorbe ies din gura 
lui Cioacă... N-ai loc să-ntorei d-ati- 
ţia deştepţi în gospodăria noastră. 

CATRINA : Poate, aşa deştepţi n-or 
fi, măi Cocîrţău, cum îţi place ţie 
să-i iei peste picior. Însă au ceva în 
ei, oamenii ăştia. Ard ca o lumi- 
nare. 

COCIÎRȚĂU: Fleacuri, Catrină. Eu știu 
atita : cînd ajungi pe o culme, după 
atitea năduşeli, te așezi gospodărește 
pe odihnă. Aşa a fost de cind e lu- 
mea-lume. Acum cîţiva ani, eram 
cea mai înapoiată gospodărie din re- 
giune. Azi, sîntem printre primele 
din ţară. Nu merităm şi noi să ne 
bucurăm în tihnă de cele dobin- 
dite ? 

CATRINA : Adică, să stăm pe loc. Să 
prindem osînză ? Să trăim din ca- 
pital, cum s-ar zice, ai? 

COCIRȚĂU: Şi de ce nu, cînd îţi dă 
mîna ? 

CATRINA : Eei, măi, măi... Asta e au- 
tomulțumirea aia de care ne tot 
vorbeşte Ciocilteu. Şi se străduiește 
să ne ferească de ea, ca de iarba 
fiarelor, 

COCIRȚĂU (ride):  Astea-s bune de 
spus copiilor la şcoală. 

CATRINA: Hai să vorbim, cîteva mi- 
nute măcar, cinstit, fără ascunzi- 
şuri... Ai prins  cheag,  Cocirţău... 
"Ţi-ai clădit casă cu cinci odăi, ai bă- 
gat în ea mobilă adusă de la Bucu- 
reşti, cum n-are altu-n Lăcusteni, 
ai covoare, un radio cît dulapu', te- 
levizor... 

COCIRȚĂU : Ş-o să am şi altele... 

CATRINA : Să-ţi poarte noroc! Da' 
fiindcă ai de toate, nu-ți mai pasă 
de ce-i în juru-tău. Ca brigadier îţi 
vine un număr fix de zile-muncă 
destul de mare. Din ce capeţi în- 
tr-un an îţi mai și prisosește. Și te 
pricepi cum să storci ultima pică- 
tură din prisosu' ăsta. De ce te-ai 
omori cu firea ? Dar ai grijă: osin- 
za cînd ajunge la inimă, e boală 
curată. 

COCÎRȚĂU: Demagogie, Catrină. Nici 
partidul nu te condamnă dacă tră- 
ieşti bine. Destul m-a uscat sără- 
cia... 

CATRINA: Dar nu să ne priponim 
de traiul ăsta bun și să răminem 
înţepeniţi ca ologii. 

(Intră Cioacă, Neaga, Ana, cu unelte 
pe umeri.) 


NEAGA : Vasile, du-te acum să vor- 
beşti cu Pitulice pentru schița aia 


Ce atîta zor, muiere, ce 
atita zor! 

NEAGA : Păi dacă Ciocilteu zice că 
nu-ţi dă nimic pînă nu-i duci schi- 
ţa, du-te să ţi-o facă! 

CIOACĂ: Uite că la schițe-mi stă 
mie capu-acum. (Către Ana.) Ano, 
Țifan ăsta al tău are de gînd să-mi 

` mai scoaţă mulţi peri albi ? 

ANA : Mie mi-a scos sufletu' de tot, 
de tot. Ieri s-a pus şi a adunat toate 
seminţele de dovleac de prin pod, 
le-a prăjit şi a plecat cu ele la 
București. Cică, are un vad grozav 
în faţa „Casei Scînteii“. Cumpără 
ziariştii pe capete cînd aud de.. 
bomboane agricole. (Mitu şi Nate ies 
în pragul atelierului.) 

NATE : Să afle şi ei... 

MITU : De ce să nu afle? 

NATE : Fraţilor, staţi aşa, că vă dăm 
o veste mare. 

MITU : Ce nu v-au auzit urechile de 
cînd sînteţi voi pe lume. 

CIOACĂ : Ce veste-m, ce veste ? 

NATE : Gospodăria noastră a fost de- 


corată... 

MITU : Cu „Ordinul Muncii“ clasa întîi. 
(Oamenii rămîn o clipă uluiţi. Apoi, 
îmbrăţişări, stringeri de mâini, excla- 
maţii.) 

COCIRȚĂU: Ei, Catrină, mai ai ceva 
de zis ? Şi mai-marii recunosc că mai 
mult de atîta nu se putea face. Alt- 
fel, nu ne-ar fi decorat ! 

CATRINA : Aşa înţelegi tu ? 

CIOACĂ (lui Mitu şi Nate): Da' cine 
vă spuse vouă, de unde aflarăţi ? 

MITU (cu ifose): Din sursă sigură. 

NATE (la fel): Noi sîntem bine infor- 
maţi. 

ANA (se ia cu miinile de cap): Of, 
şi TŢifan al meu vinde seminţe... 

NEAGA : Pentru că ești tu mototoală. 
Eu, să fiu în locu-ţi, nu l-aẹ mai 
ci în casă; m-aş pune cu paru 

ei. 

ANA : Nu-l vezi ce munte de om este ? 
Dintr-o palmă d-a lui m-aduni cu 
mătura, 

CATRINA : Păun nu trimese nici o 
veste, nimic ? 

CIOACĂ : Nici una, Catrină. Da' ştiu 
că în seara asta trebuie să se-n- 
toarcă. 

COCIRŢĂU (neliniștit): Nu era vorba 
că mai stă? Daţi fuga să le spuneţi 


s ălorlalți. Să afle lumea-ntreagă că 

ereu înainte“ a căpătat „Ordinu” 
Muncii“, (Ceilalți ies în grupuri, rî- 
zind. În atelier, Mitu, Nate şi Milica 
îşi continuă "lucrul. Cocîrțău se 
iveşte pe neobservate în prag. Bănui- 
tor.) Mă, nu cumva chestia cu deco- 
rația... (Dă cu ochii de Milica şi ră- 
mine crucit văzîind-o murdară şi tră- 
gind la foale.) Ce cați tu aici şi ce-i 
cu tine-n halu' ăsta ? 

MILICA (puțin stînjenită): Le dau şi 
eu o mînă de ajutor. 

MITU : Îşi dete demisia din postu' de 
cucoană. 

NATE : Nu rentează. 

COCIRȚĂU : Fata mea, tu nu vezi că 
ăştia-ți sucesc minţile? Hai acasă 
şi schimbă-te. Te văzu cineva? Mă 
faci de ruşine! 

MILICA : De ce, tată, că vreau să 
muncesc ? 


COCIRȚĂU: Hai, lasă vorba. Ce am 
vrut eu să fac din tine şi uite unde 
ajunseşi. (Ironic.) Te şi găsişi după 
cin’ să te iei... 

MILICA : După cine mă-nvaţă de bine. 

COCIRȚĂU :  Milică, nu mă scoate 
din sărite, că-ntore foaia. Vii odată 
acasă, ori te iau pe sus? (Se apro- 
pie amenințător. Mitu și Nate i se 
așază zid în față.) 

NATE: Poartă-te frumos. 

MITU: E femeie măritată, nu mai e 
copil, 

COCIRȚĂU (furios) : Bine. Stăm noi de 
vorbă altfel. Cînd le cauţi copiilor 
în coarne ţi se suie-n cap. (Plecînd). 
Am să-l pun pe Tudor să-ți tragă 
o mamă de bătaie, s-o pomeneşti. 
(Iese. Mică pauză. Milica zîmbeşte 
triumfătoare.) 

NATE (cu duioșie și amărăciune): Tu- 
dor al tău, Milică, ni se pare nouă 
că făcu o prostie... 

MITU: Cît el de mare. 

MILICA (neîncrezătoare): Vreţi să mă 
speriaţi, văd eu... 

NATE: Ar fi bine să fie-așa. Da’ tu 
nu te-ntrebaşi de unde luă materia- 
lu-ăla de construcţie ? 

MITU: Cînd 'Ţoţoi nu ţi-ar da, fără 
bon, un capăt de aţă, nici să te 
vază mort !? 

NATE : E cu şșmecherie, Milică. 

MITU : A bine nu miroase. 

MILICA (din ce în ce mai uluită): Nu 
cumva vă gîndiţi la furt? 

NATE  (şovăielnic): Noi nu neam 
gindi. 

MITU: Da, parcă prea te-ndeamnă 
faptele. (În ochii Milicăi apar la- 

crimi. Se aşază moale pe un butuc 
sau pe altceva.) 

MILICA (încet): Frumoasă lună de 
miere... Mă miram eu ce tot tăi- 
nuieşte el cu tata de vreo citeva 
zile. (Îşi sprijină capul pe genunchi 
şi plînge pe tăcute. Mitu şi Nate 
sînt alarmaţi. Nu iad d să facă.) 

NATE : Nu ne sfişia inim: 

MITU: iai mii a na 00 “dată. 
(Ca s-o distragă.) Auzi, Milică, ştii 
pe unde-o fi Martinica ? 

NATE: N-am auzit să-l cheme pe 
cineva aşa în Lăcusteni. 

MITU (nu-l ia în seamă): Ai, Milică, 
îţi mai aduci aminte i şcoală, 
unde vine insula Martinica ? 

MILICA (printre lacrimi): Pe undeya 
prin marea Caraibilor. 

MITU : Aoleu, e departe-al dracului ; 
pînă s-ajungi acolo, mănînci două- 

zeci de mămăligi. 

NATE (disperat): Nu te prosti, Mitule, 
că eşti om în toată firea. Ce ai tu 
cu Martinica aia? 

MITU (nu-l ia în seamă, caută două 
cărămizi, le aşază una peste alta și 
se urcă pe ele. Semet): Cum îmi 
stă? Aşa-i că par mai falnic, Milică? 
(Se dă jos.) Acuma nu mai par așa. 
(lar se urcă.) Pe cînd acuma! (Mi- 
lica zîmbeşte printre lacrimi.) 

NATE  (batjocoritor): Ce comic ești, 
Mitule ! (Se face că ride.) Ha, 
ha, ha! 

MITU (pe cărămizi, ca o statuie): De 
cîte ori nu-mi zice nevasta: Mitule, 
Mitule, pe cît eşti de deştept, de-ai 
fi avut măcar o şchioapă de-năl- 
time mai mult, ce bărbat frumos ar 
fi ieşit din tine! 

NATE:  Leagă-ţi o frînghie de gît 
şi-un pietroi de picioare, ș-agaţă-te 
sub streaşina casei cînd plouă. Poate 
te mai lungești. 

MITU : Nu-i nevoie. Cică, în Martinica, 
dacă stai un an, crești cu cîţiva cen- 
timetri. 

NATE : Bemoava asta de unde-o mai 


scoseşi ? 

MITU : Nu-i braşoavă, că e din ziar. 
Am citit eu. Cică, radiază nişte me- 
tale care sînt p-acolo pîn subsol. 

NATE : Iradiază. 

MITU : Cum necum, vorba e că te lun- 
geşti. 

NATE : Cere-i lu’ Ciocîlteu o căruță să 
nu faci băşici la tălpi pîn-acolo. (La 
auzul numelui lui Ciocilteu, Milica 
tresare. Țişnește-n picioare.) 

MILICA (cu convingere): Nu, nu-i în 
stare Tudor al meu de o asemenea 
ticăloşie. (Pleacă fugind.) 


MITU (oftînd): Sărăcuța ! 

NATE : Decît aşa lună de miere, mai 
bine lipsă. 

MITU : Ar cam fi timpul să mergem şi 
noi acasă ; începe să se întunece. 

NATE: Să isprăvim şi cu roata asta 
de-ncălțat, ş-o încheiem cu ziua de 
azi. (Mică pauză. Zoica vine stri- 
gînd.) 

ZOICA : Neică Mitule! Neică Nate! 
(Aceştia ies în prag.) 

MITU : Ce, Zoică, ce, dădușşi de fun 
vițel cu două capete ? 

NATE : O fi auzit de plombe și vine 
să-mi mulțumească. 

ZOICA : E-adevărat ? Sîntem decoraţi ? 

MITU : Cum ne vezi şi te vedem. 

ZOICA : Şi ce staţi de lemn? 

NATE : Adică ce să facem ? 

MITU : Să jucăm călușarii ? 

ZOICA : Sînteți sau nu în brigada ar- 
tistică ? 

NATE : Om fi, da' azi nu e repetiţie. 

MITU : Nici spectacol. 

NATE : Şi fiindcă-aduseși vorba, ne-am 
hotărit (arată spre Mitu) să nu mai 
cîntăm la tromboane. 

MITU : Drăciile alea nu sînt de noi. 

NATE : Ce, vrei să dăm în oftică ? 

MITU : Ori ne dai câte-o piculină... 

NATE : Sau fluieraș. 

MITU : ...ori nu mai cîntăm deloc. 

ZOICA : Nu m-aţi pisat o lună întrea- 
gă la cap să vă cumpărăm trom- 
boane ? 

NATE : Am crezut că, dacă sînt mari, 
cîntă frumos. 

MITU : Cind colo, parcă ne cîntă nouă 
prohodu'. 

NATE (plingăreţ) : Ce-ai să te faci tu 
fără nişte unchi ca noi, dacă murim 
de oftică ? 

ZOICA : Bine, o să vedem. Pînă una- 
alta, să mobilizăm brigada și să-i fa- 
cem preşedintelui o primire sărbăto- 
rească. 


MITU : Atunci o să mai suflăm și-n 
seara asta din tromboane. 

ZOICA : Eu mă duc să fac rost de nişte 
flori. Nu zăboviţi ; facem ş-un pic de 
repetiţie. 

MITU : Strîngem sculele şi plecăm. 
(Zoica iese.) 

NATE : Lăsăm roata pe miine. (Incep 
să facă ordine. Intră Lisandru şi se 
oprește în pragul atelierului.) 

LISANDRU : Ce făcurăţi, măi oameni 
buni ! 

MITU : Ce mai făcurăm? 

NATE : Că nici nu ne mişcarăm de-aici. 

LISANDRU:  Intorserăţi satu’ cu 
fundu-n sus, asta făcurăți. Nu te mai 

poți înțelege cu nimeni. Fusei nevoit 
să-ntrerup şedinţa de comitet execu- 
tiv. Toată lumea vorbeşte numai de 
decorare. Este adevărat? (Mitu și 
Nate, cu gindul la ale lor.) 

MITU : Cum să nu fie! 

NATE : Noi înşirăm verzi şi uscate? 

MITU  (tresare): Aoleu, Nate, uita- 
răm... Brigada artistică... primirea ! 

NATE : Uu, parcă ne luă dumnezeu 
minţile. (Amândoi dau buzna afară.) 

LISANDRU : O fi cineva zdravăn la 
cap, în clipa asta, la noi în Lăcus- 
teni ? (Işi ciocăneşte capul. Apar Mi- 
lica şi Tudor. Milica își trage de mi- 
nă bărbatul, care se împotriveşte din 
răsputeri,  neinţelegind ce vrea de 
la el.) 

TUDOR : Mă uit la mine, cum mă las 
tras ca o oaie şi nu zic nimic. 

MILICA (fără să-l vadă pe Lisandru, 
care-i privește amuzat): Mai bine te 
făcea maică-ta oaie, că oile nu fac 
rău. (Strigă.) Nene Mitule şi Natee! 
(Lui Tudor.) Hai încoa să te pui cuei 
de faţă... 

TUDOR (dă cu ochii de Lisandru, care 
ride. Se ruşinează): Milico, fii fe- 
meie cu scaun la cap, nu vezi că 
ride lumea de noi ? (Milica îl trage 
pină în pragul atelierului.) 

MILICA : Plecară. Dau eu de ei. (Il 
vede pe Lisandru şi se-apropie de el.) 
Şi mai bine că te nimeriși dumneata. 

LISANDRU  (rizind):  Repetaţi vreo 
piesă de teatru ? 

MILICA (mai mult plingind): Da, în 
care nevasta la două săptămîni după 
nuntă, îşi prinde bărbatul furînd. 

LISANDRU (uluit): Furind ? 

TUDOR (aproape îngrozit, strigă): Mi- 
lico ! 

MILICA : Da, nene Lisandre, fură. 

TUDOR : Visează, nu-i adevărat. 

MILICA (lui Lisandru): Cînd te folo- 
seşti de numele președintelui, fiindcă 
ţi-e tată, şi aduci acasă căruțe cu 
scînduri, cu ciment, cu cărămizi, cum 
se cheamă asta, act de eroism ? (Lui 
Tudor.) Nu se cheamă furt, ai ? 

TUDOR : Dar nu-nţelegi că le luai cu 
ştirea lui 'Țoţoi ? 

MILICA : Vorbii şi cu 'Țoţoi. Cică-i 
spuseși că preşedintele a dat dispo- 
ziţie. 

LISANDRU (aspru): Ţi-a lăsat ţie to- 
varășul Ciocilteu o asemenea dispo- 
ziţie ? (Tudor tace. Mică pauză. Răs- 
tit.) Vorbeşte, mă, ţi-a lăsat ? 

TUDOR (moale): Nu mi-a lăsat. 

MILICA (printre lacrimi, lui Lisandru): 
Il auzi ? (Lui Tudor, cu amărăciune.) 


Iţi mulțumesc, Tudore. O să-mi aduc 
aminte de ziua asta cite-oi mai avea 
de trăit. Așa arată luna de pe cer, pe 
care vreai să mi-o aduci la picioare ? 

LISANDRU : Cocîrţău ştie ? 

TUDOR (prăbușit) : Ştie. 

MILICA (hotărită): Nu mai rămîn în 
casa aia nici un minut. Mai bine-n 
şanțu' drumului. (Fuge.) 

LISANDRU : Acuma ce să fac cu tine, 
Tudore ? Să te iau în pumni? (Tu- 
dor tace. Lisandru, înfuriat.) Spune, 
mă, ce să fac cu tine ? (Se repede în bi- 
rou, ridică receptorul şi strigă.) Alo, 
alo ! Dă-mi regiunea ! Tovarășul Cio- 
cilteu mai este acolo ? 

TUDOR (de unul singur, cutremurat şi 
parcă nedumerit): Ce am făcut? 
(Iese.) i 

(In birou lumina se stinge. Intră 
în scenă Mitu şi Nate, cu tromboa- 
nele pe după umeri. Mitu suflă din 
răsputeri, dar instrumentul nu scoate 
nici un sunet). 

MITU (disperat, adresîndu-se trombo- 
nului) : De ce taci, mă, ai? Taman 
acu', în clipa asta de sărbătoare, te 
găsi muţenia? (Mai încearcă.) Nu 
vrei ? Şi dacă dau cu tine de pămînt 
şi te fac ţăndări? (Vrea să-l trin- 
tească. Nate îl opreşte.) 

NATE : Ia-l încet, Mitule, nu uita că e 
avut obştesc. 

MITU (tresare): Ăsta fu norocul lui. 
Altfel îi arătam eu. Mă puneam cu 
barosu' pe el. 

NATE: O să cînt eu solo singur și 
pentru tine. 

MITU : Asta şi așteptai, să strălucești 
numai tu, ca un soare. Da' la presti- 
giu’ meu de artist nu te gîndești ? 

NATE : Vrusei să-ți fac un bine. Mai 
încearcă, poate că-şi revine. (Mitu 
suflă.) 

MITU : Degeaba, nu mișcă. (Intră Co- 
cîrțău.) 

COCÎRȚĂU (febril): Daţi-mi discursu’ 

NATE : Ce discurs ? (Il loveşte pe Mitu 
cu cotul.) 

MITU : Care discurs ? 

COCIRŢĂU : Dacă faceţi pe proștii cu 
mine, eu vă omor aci pe loc. (Intră 
Dentistul, grăbit.) 1 

DENTISTUL : Vine? 

NATE : Cine să vie? 

DENTISTUL : Preşedintele. 

MITU : O veni, că nu l-or ține legat 
acolo. Da-ți trecu paraponu' pe Nate? 

DENTISTUL (concesiv) : Să lăsăm asta. 
(Aparte.) Da' măselele tot am să ile 
scot, cu fălci cu tot. (Dulce.) Aş vrea 
să ştiu, banchetu' se dă-n seara a- 
ceasta ? 


NATE: La banchet te-ndeşi, da’ la 
plombe... 

MITU : Cică s-ar fi comandat la 
Bucureşti. 

DENTISTUL : Ce să se comande ? 

MITU : Banchetu'. (Arătind spre Den- 
tist.) Pentru așa musafir! Da’ mie 
‘mi se-nfundă... 

DENTISTUL (mirat): Ce? 

NATE : Trombonu'. Nu mai vrea şi... 
tace. 

COCIRŢȚĂU : Dacă nu-mi daţi dis- 
cursu-ndărăt, eu vă omor aci pe loc. 

DENTISTUL (lui Mitu) : Intoarce-l cu 
gura-n jos. 

NATE : Pe Cocirțău ? 

Același decor. În aceeaşi zi, puţin mai tirziu. 


DENTISTUL : Trombonu'. (Intră Zoica.) 

ZOICA : Oameni în toată firea sînteți ? 
De-o jumătate de ceas vă așteptăm 
la repetiţie. 

NATE : Ce să-i faci, dacă i se-nfundă ! 

DENTISTUL (lui Mitu): Intoarce-l cu 
gura-n jos, (Mitu întoarce instrumen- 
tul şi rămîne cu ochii larg deschiși. 
Din pilnia trombonului iese un pisoi.) 

MITU : Ptiu, drace! Tu fuseși? (Toţi 
rid, în afară de Cocîrțău, care con- 
tinuă să se caute disperat prin bu- 
zunare.) 


CORTINA 

Scena este inundată din toate părțile de hărmălaie, 


strigăte, veselie : să se vadă, intr-un fel, că tot satul c de faţă. 


MITU : Suflă mai cu nădejde, Nate! 

NATE : Simt că mă lasă puterile. Nu e 
de mine namila asta. 

COCÎRȚĂU (agitat, neliniștit): Măicu- 
liţă ! Discursu'! Şapte ape mă tre- 
cură pînă-l făcui. (Lui Mitu și Nate.) 
Unde-l puserăţi, mă, că vouă vi-l 
dădui să-l ţineţi ? (Aceștia, fără să 
se-ntrerupă din suflat, se prefac că-l 
caută disperaţi prin buzunare. Dau 
din cap în semn că nu e.) Să vă faceţi 
discurs, că, de nu, vă-nghit de vii, cu 
tromboane cu tot vă-nghit. (Mitu şi 
Nate, acelaşi joc ca mai sus.) 

MITU : Tot el se-nghesuie la ţinut cu- 
vîntări. 

NATE : Nici usturoi n-a mincat, nici 
gura nu-i miroase. 

LISANDRU (văzindu-l pe Cocirţău că 
se agită, aspru): Lasă, tovarăşe Co- 
cîrţău, o să meargă şi fără... (Cocir- 
tău se face că nu aude. Intră Păun 
Ciocilteu. Pare obosit și puțin pe 


ginduri. Cum îl vede, Tudor se 
retrage. Cei de faţă se îmbulzesc să-i 
stringă mâna, îl îmbrățișează, îl ridică 
în sus. Exclamaţii: „Să ne trăiască 
preşedintele !“ Fața lui Ciocilteu ră- 
mâne împietrită.) 

CIOCILTEU : Oameni buni, da ce 
se-ntîmplă aici ? Doar nu fusei uns 
mitropolit ! (Cocîrţău îşi face loc lîn- 
gă el, grăbit să nu i-o ia altul îna- 
inte. Tușește, face semn să fie liniște. 
Mitu şi Nate îl bruiază cu tromboa- 
nele.) 

COCÎRȚĂU : Tovarăşe preşedinte, ăă, 
dragă cuscre... (Ciocilteu tresare. Il 
priveşte cu un soi de curiozitate.) In 
numele colectiviştilor aici de față, 
mulţumesc partidului şi guvernului... 
(apare Milica ; duce o bocceluţă) pen- 
tru înalta apreciere ce ne-a fost 
acordată. Noi sintem hotăriţi ca... 

MILICA (încet, dar răspicat, încit toți 
o aud): ...pe viitor, să nu ne mai 

atingem de avutul gospodăriei. (Stu- 
pefacție. Cocîrțău rămîne înlemnit, 
cu gura căscată. Atmosfera de săr- 
bătoare se topeşte, luîndu-i locul, în- 
cetul cu încetul, o alta de încordare.) 
Cum de nu ţi-e ruşine, tată! Îi furi 
pe oamenii ăștia, şi tot dumneata 
vorbeşti în numele lor ? (În jurul lui 
Cociîrțău se face un gol. Acesta, pier- 
zindu-şi firea, se repede la ea vrînd 
s-o lovească. Ceilalți i se pun împo- 
trivă.) 

COCIRȚĂU : Lăsaţi-mă, oameni buni, 
să strivesc şarpele pe care-l crescui 
la sîn, 

CIOCÎLTEU : Nu te grăbi așa cu stri- 
vitu’, Cocîrţău. Vorbește, Milică, nu-ţi 
fie frică. (Milica pare istovită. li tre- 
mură buzele şi nu e-n stare să mai 
scoată un cuvint.) 

LISANDRU : Las-o, nu vezi că abia se 
ține pe picioare ? (Milica se retrage 
într-un colț și se așază, părind că 
n-o mai interesează nimic din ce se 
petrece în jur.) Spune mai bine cum 
fu cu decorarea ? 

CIOCÎLTEU : Cocîrțău, despre ce e 
vorba ? Ştiu, da' vreau s-o aflu din 
gura ta. 

COCIRȚĂU : Aiureli de copil ieşit din 
minţi. (Mitu şi Nate, auzindu-l, se în- 
furie, încearcă să-și scoată tromboa- 
nele şi să-i dea cu ele în cap.) 

MITU : Noi nu mai putem răbda. 

NATE: Ăsta e-n stare să scoată din 
sărite ş-un mort. 

MITU : De ce n-ai curaj să recunoşti 
că-l împingi pe Tudor la rele ? 

NATE (arătindu-l pe  Cocîrțău, care, 
speriat, caută să se ascundă printre 
ceilalți) : Da, el e tartoru'!... 

LISANDRU (aproape rugător): Neică 
Mitule şi Nate, colectiviștii se-adu- 
nară să-l întîmpine pe nea Păun, 
ştiind că le aduce o veste mare: de- 
corarea gospodăriei. 

CIOCÎLTEU : Stai, frate, niţel, ce de- 
corare ? 

LISANDRU : Păi, 
clasa întîi ! 

CIOCILTEU : Da' nici pomeneală de- 
așa ceva! Cine-a scornit-o ? 

LISANDRU : Mitu şi Nate! (Rumoare. 
Voci: „Cum, n-am fost decoraţi ?“) 

MITU (încet): Aoleu, Nate, taman asta 
ne mai lipsea acuma... 

NATE (la fel): Maică precistă, ce ve- 
selie o să fie pe capu' nostru ! (Amân- 
doi, suflind, se retrag pe nesimţite 
spre fundul scenei.) 

CIOCILTEU (îi vede și strigă) : Mitule, 
Nate ! 


„Ordinu' Muncii“ 


MITU : Au! 

NATE : Poftim ! 

CIOCÎLTEU : Ia daţi-vă voi o ţiră-ncoa! 
(Mitu şi Nate se apropie şovăielnici.) 
Care din voi a lansat... zvonu' ? (Mitu 
și Nate se arată unul pe celălalt. Se 
privesc o clipă.) 

MITU : Amîndoi... 

NATE : Odată... 

CIOCILTEU : Şi cum de-a răsărit în 
căpăţina voastră taman aşa ceva? 

MITU : Dentistu'... (Dentistul se re- 
trage prudent.) 

NATE (arătindu-l): El... 

CIOCILTEU (exasperat): Da de unde 
pînă unde împart dentiştii decorații ? 

MITU (naiv): Nuuu, să vezi... Îl durea 
pe un tovarăș de la regiune măseaua... 

NATE : Şi i-a scos-o! 

MITU : Dentistu” . 

NATE : Ş-ăla, de bucurie c-a scăpat... 

MITU : I-a suflat la ureche... 

NATE : Aşa că de la măsea se trage 
toată dandanaua. (Mică pauză. Mitu 
şi Nate îşi schimbă greutatea corpu- 
lui de pe un picior pe altul.) 

MITU : Mai ai ceva cu noi? 

CIOCÎLTEU (oftează): Nu, atîta vrui 
să ştiu, ca să vă mulțumesc. 

MITU : Aa, pentru puţin... (Nate își 
scoate căciula și se scarpină-n cap. 
Mitu face la fel.) 

NATE : Scăparăm ieftin ! 

MITU : Norocoşi, de... 

NATE : Daa, se ţine norocu' de noi ca 
puricele de coada cîinelui... 

MITU (în glumă): Acum hai să stăm 
niţel de vorbă cu dumnealui. (Il arată 
pe Dentist și se iau amindoi după el. 
Acesta fuge. Se reintorc.) 

CATRINA (voce tare): Ş-am putea să 
ştim cine-a fost duşmanu' care s-a 
împotrivit ? 

CIOCILTEU (tresare. Priveşte parcă pe 
fiecare cu tristeţe) : Dușman, prieten, 
îl aveţi aci, în fața voastră... 

NEAGA (puțin agresivă): Păi, cum 
vine asta, măi tovarăşe preşedinte ? 

CIOCILTEU : Intrebaţi-i pe Tudor şi 
Cocîrţău. Lor să le mulţumiţi în 
primu” rînd. 

NEAGA : Va să zică, ei fac păcatele, 
iar noi să tragem ponoasele ? Curat 
ca-n zicala aia cu capra şi cu oaia... 

CIOACĂ (o trage disperat de fustă): 
Neago ! Tocmai tu te găsişi să torni 
gaz peste foc ? 

NEAGA (se smuceşte): Ce e aia, mă, 
că torn gaz peste foc ?! N-am dreptu” 
să pun întrebări ? Că după cîte-nţe- 
lesei, din pricina lor... (Cioacă vrea 


sanii 


să zică ceva. Ciocilteu îi face semn 
să tacă.) 

CIOCÎLTEU : Fireşte că ai dreptu”, 
Neago... 

NEAGA (triumfătoare, spre Cioacă): 
Ei, vezi ? 

CIOCILTEU : Şi ai şi dreptate. Intr-un 
fel, şi din vina lor, gospodăria noas- 
tră nu figurează pe lista celor pro- 
puse pentru decorare. 

LISANDRU : Mai bine nu-ţi spuneam 
la telefon. 

CIOCILTEU : N-ar fi fost cinstit din 
partea ta. Așa cum n-ar fi fost cin- 
stit din partea mea, după ce am aflat 
decele întîmplate, să nu mă împotri- 
vesc decorării. De altfel, furtul nu-i 
singura cauză, ci una din ele. 

CATRINA : Eeh, dacă mi-ai fi bărbat, 
Cocîrţău, şapte piei aș lua după tine. 
Te aș învăța eu să fii (apăsat) 
„cauză“, cind e bucuria noastră, a 
tuturor, la mijloc. 

ZOICA : Că mult îi pasă lui de așa 
ceva. 


COCIRȚĂU : Bucuria nu e o strachină 
mare de fiertură în care să-și bage 
toți lingura. 

MITU : Adică, noi n-avem voie, că 
sîntem — de! — „toți“ ?! 

NATE : Ai vrea doar tu singur să te 
lingi pe buze. 

CIOACĂ: Ba ăsta e-n stare să scuipe-n 
strachină să nu se mai atingă altci- 
neva de ea. 

COCIRȚĂU (cu dispreț): Parc-aţi fi 
niște cîţe: caţa, cața, caţa, cața. 
NATE (indignat): Auzi, Mitule, cîţe! 
MITU (lui Cocîrţău): Nu cumva te-oi 

fi crezînd vultur ? 

COCÎRȚĂU (sfidător) : Poftim, dacă vă 
place s-o aflați din gura mea, eu 
l-am îndemnat pe gineri-meu Tudor 
să ia materialele de la gospodărie. 
Hai, repeziți-vă pe mine. 

CATRINA : Ai merita mai mult decît 
atita. 

COCIRȚĂU (fără să-i asculte): De ce 
nu-mi spuneţi că e nedemn pentru 
un colectivist să facă ce-am făcut 
eu ? Scuipaţi-mă-n obraz. De ce taci, 
Păune ? Că doar îţi place să umbli 
cu vorbe mari, să ne faci educaţie. 

NEAGA : Mă, voi nu vedeţi cum ne 
aţiţă ? 

LISANDRU : Lasă-l, dodă Neagă. Ne 
ațiţă el, da-n schimb o să-l vedem 
mai bine pe dinăuntru. 

CIOACĂ : In afară de fiere şi venin, o 
mai avea ceva ? 

COCÎRȚĂU (lui Ciocilteu): Mai de- 
grabă întreabă-mă, cine m-a îndem- 
nat să-l împing pe Tudor într-acolo ? 

CIOCÎLTEU (cu interes) : Cine, anume, 
Cocîrţău ? 

COCIÎRȚĂU (îl priveşte în ochi): Tu, 
Păune. (Ciociîlteu se dă un pas îndă- 
răt.) 

ȚIFAN (care stătea mai în spate, își 
face loc şi se apropie. Cu satisfacţie): 
Hai că începe să fie frumos. (Toţi îl 
privesc,  întrebători, pe  Ciocilteu.) 

LISANDRU : Nu mai înţeleg nimic! 

CIOCIÎLTEU : Nici eu. 

COCIÎRȚĂU (îşi duce mîna la cap): 
Vedeți? Am păru' aproape alb... 

ZOICA : Atunci de ce ţi-l terfelești ? 

COCIÎIRȚĂU : Din cauza preşedintelui... 

CIOCILTEU (izbucnește): Cum? Ai 
înnebunit ? 

COCÎRȚĂU  (surescitat): Da, tu, cu 
planurile tale, m-ai înnebunit. Eu 
vreau să-nhaţ belşugu' dintr-o dată. 
Că uite, am păru'aproape alb. Cu 
gîndu' ăsta am intrat în colectivă... 

CIOACĂ : Şi cum dracu' de te-ei fi 
stricat pe parcurs ? Că păreai om în- 
treg la început ! 

CATRINA : Ca să puie mîna pe postu’ 
de brigadier, de-aia părea așa. 

ANA (blindă) : Prea cu uşurinţă arunci 
cu piatra-n om, Catrină. 

COCÎIRȚĂU : Iar voi, belşugzu vreți să 
mi-l dați cu ţiriita. Nici nu bănuiţi 
cît scrişneam eu din măsele să nu 
urlu de cîte ori îl auzeam pe Ciocil- 
teu că propune, azi, să dăm o sută 
de mii să ridicăm grajduri, mîine, 
alte sute de mii să cumpărăm vaci. 
Mii pe electrificare, pe adăpăton au- 
tomate... (Parcă iluminat.) Mă-ntre- 
bam : dacă banii ăştia s-ar aduna 
morman, apoi ni s-ar împărți, oare 
cît mi s-ar cuveni mie? O grămă- 
joară bunicică, nu-i aşa ? 

CIOACĂ (îşi scuipă-n sîn): Asta chiar 
că e nebunie curată, fraților ! 

COCÎRȚĂU : O fi nebunie, Vasile. Da’ 
cînd o să mă văd pe grămada aia 
mare de grîu şi porumb, de bani, pe 
care o visez? Că am păru' aproape 
alb. Cînd o să am bătătura casei 
plină cu acareturi ?... De-aia l-am 
împins pe Tudor. Să apuc ce se mai 
poate apuca. (Epuizat.) Acum faceţi 
cu mine ce vreţi. (Vorbește mergind 
de-a-ndăratelea spre ieșire pină dis- 
pare. Ceilalţi se uită la el cu ochii 
holbați.) 

LISANDRU (se scutură, își trece mîna 
peste față):  Parc-am fi nişte găini 
hipnotizate de vulpe, aşa rămase- 
răm. 

CIOCÎLTEU : Că bine zici. 

ȚIFAN : Apăi, mă duc şi eu. 

CIOACĂ : Un' te duci, vere, unte 
duci ? 

ȚIFAN (cu ifos): Să prăjesc seminţe. 
Miine e zi de tîrg la Drăgăşani. (Iese.) 

ANA (după el): Prăji-te-ar diavolii pe 
lumea  ailaltă, să te prăjească! 
(Se-ntoarce.) 

NEAGA : E adevărat ce înşiră Cocirţău 
ăsta cu grîu’ şi cu porumbu' la zi- 
muncă ? (Mică pauză. Neaga îi pri- 
veşte întrebătoare.) Ce, mă, vă pieri 
graiu' ? Aveţi limbile opărite? Vasile, 
tu ştiai ? 

CIOACĂ : Ştiam. 

NEAGA (se apropie amenințătoare): 
Şi de ce nu mi-ai spus, Vasile? 
CIOACĂ : Fiindcă n-aveam consemn 
să-ți spui, d-aia. Ca să nu se-mprăş- 

tie... 

NEAGA (către Ciocilteu și Lisandru): 
Zi, aşa, le clociţi voi între voi, ai? 

CIOCÎLTEU : Nu clocim nimic. Da, 
vorba lui Vasile, ne-am gîndit să nu 
se-mprăştie pînă ce nu discutăm gos- 
podăreşte în adunarea generală. 

NEAGA : Atunci să discutăm acuma, 
că tot e atita lume adunată. 

LISANDRU : Cum, dodă Neagă, neor- 
ganizat ? ! 

NEAGA : Da” ce, îţi trebuie neapărat o 
masă de prezidiu ş-un borcan cu apă 
ca să discuţi ? 

LISANDRU : Ei, hai să ne-nchipuim că 
sîntem în adunare generală. Ce zici 
de treaba asta ? 

NEAGA (după o clipă de gîndire): Ce 
zice şi Cocîrţău. 

CIOACĂ (disperat) : Neago ! 

CIOCILTEU : Vrei să ne vorbeşti pe 
şleau ? 

NEAGA : Ce vrei mai pe şleau decit 
atita ! Toată povestea aia a lui e 
bălmăjală de om beat. Da' cînd e 
vorba de grîu şi de porumb... 

CIOACĂ : Parcă mi-a fost gura aurită. 
Mai deunăzi spuneam : cît o să am de 
furcă pînă să te ridic la nivel de gos- 
podărie fruntașă !... 

NEAGA : Tu să taci! Eu n-am chef 
să rămîn cu căpisterea goală şi nici 
să număr grăunţele cînd dau la găini 
să mănînce. 

CIOCILTEU : Nici căpisterea n-o să-ți 
rămiie goală, şi nici grăunţele n-ai să 
le numeri. Fiecărei familii îi vom îm- 
părţi atît cît are trebuință. Da’ re- 
cunoaște şi tu că la noi s-a dat cu 
mult peste trebuința asta. De-aia, co- 
lectiviștii nu-şi ridică cerealele, cîte 
un an întreg, de la magazia gospo- 
dăriei. 

MITU : Gindeşte-te că sînt vagoane de 
bucate care stau degeaba, cînd am 


putea să le vindem statului să-i dăm 
o mînă de ajutor. 

NATE : lar banii pe care i-am lua 
s-ar putea păstra mai uşor acasă... 

MITU : La C.E.C., Nate, la C.EC.! 

NATE: Fie şi la C.E.C., ca să nu a- 
morţească. 

ANA (timidă): Mă bag şi eu în vor- 
bă, ca musca-n lapte. Ce-are nevoie 
statu’, care e așa de mare, de aju- 
toru' nostru ? 

CIOCILTEU : Păi noi sîntem statu’, 
Ană. 

MITU : Nu tot. O parte din el. 

NATE : Ca un deşt sau o ureche. 

CIOACĂ : Aşa că, de fapt, pe noi ne 
ajutăm... 

ANA (dă din cap): Nu pricep. 

LISANDRU : Ai să vezi că nu e greu, 
dodă Ană. Cine-i plăteşte pe ingine- 
ru' agronom şi pe zootehnist sau pe 
medicu’ veterinar, care lucrează în 
gospodăria noastră? Nu statu’? 

NEAGA : Ba da. 

ANA (mai curajoasă) : Lasă, Neagă. că 
acum vorbesc eu. (Lui Lisandru.) 
Ba da. 

CIOACĂ : Pînă şi taurii de prăsilă ni-i 
trimite statu”... 

NEAGA : Doar n-ai vrea să fii tu fo- 
losit drept taur. (Risete.) 

LISANDRU : Da' cînd se întimplă un 
an de mare secetă sau de inundaţii, 
cine ne sare în ajutor cu cereale ? Nu 
statu’ ne sare? 

ANA : Ba ne sare. 

LISANDRU : Păi vezi ? Îţi aduci amin- 
te? Cuculete, cit era el de moșier, 
avea un singur tractor. Iar acum, 
numai la noi în colectivă sînt două 
brigăzi permanente de tractoare... 
Pricepi acuma ? 

ANA : Parcă. 

CIOACĂ : Lisandre, vrei să  repeţi ? 
Poate intră-n cap şi nevesti-mi. 
NEAGA : Nu mai sîntem la începutu 
colectivizării, să facă cineva bătături 
pe limbă pînă să te lămurească. 
Ne-am mai (subliniat) maturizat şi 

noi... 

CIOACĂ (sincer uimit) : Măiculiţă, din 
gura ta ies asemenea cuvinte, Neagă? 

NEAGA (cu ifos): Iacă, dintr-a mea, 
Vasile, dintr-a mea! 

MITU (academic): Creşte nivelu'. 

NATE (idem) : Iar conștiința se dezvol- 
tă pe zi ce trece... 

LISANDRU : Deci are dreptate tovară- 
şul Păun Ciocilteu, sau ba? 

(Voci: „Are, cum să n-aibă“ etc.) 

NEAGA : Şi dacă are, înseamnă să 
ne-apuce dimineața aici, sporovăind ? 

CIOACĂ : Nu-i sporovăială, ci muncă 
politică. 

NEAGA : O fi. Da' hai acasă că sint 
ostenită. În loc de decorație ne-ntoar- 
cem zbîrnîind din buze. Bună seara. 
(Iese.) 

CIOACĂ : Cu sănătate. (Iese după Nea- 
ga. Grupul se sparge şi se retrage. 
Mitu şi Nate, suflind din tromboane, 
ies şi ei.) 

CIOCÎLTEU : Tăceţi, mă, că sculaţi toți 
ciinii din somn. 

LISANDRU : Nu mergi, nene Păune? 

CIOCILTEU : Mai rămîn. 

LISANDRU : Cu decorația mi se pare 
c-o să dai socoteală în fața comite- 
tului de partid. 

CIOCILTEU : Unde vrei tu. Numa’ 
las-o pe mîine, Acum sint ca un bu- 
toi cu doagele vărsate. (Lisandru și 
Zoica se retrag. Ciocilteu se așază pe 
bancă şi îşi lasă capul pe spetează. 
De unul singur.) Ai îmbătrinit, 
Păune. 

MILICA; Cu cine vorbeşti, tată ? 

CIOCILTEU (surprins, dă cu ochii de 
Milica, ghemuită într-un colț): Mili- 
ca! Ce faci tu aici, fata mea? 

MILICA : Te-aşteptam pe dumneata. 
Acasă nu mă mai întorc. Îi las pe ei 
să-mpărăţească lumea. 

CIOCILTEU (o ridică) : Vino şi stai la 
mine. Cum au încăput ăi șase copii 
pînă se făcură mari, o să-ncapi şi tu 
una singură. 

MILICA (îngrijorată) : Şi cu Tudor ce-o 
să se întimple, tată ? 

CIOCILTEU : Nu-mi pomeni de el. În 
noaptea asta vreau să dorm, să nu 
mă gindesc la nimic, la nimic... 

MILICA : Oare cum s-o fi simțind pă- 
durea, toamna, cînd rămîne fără 
frunziş ? 

CIOCILTEU (cu duioşie) : Doare ? 

MILICA : Of, că tare mai doare. (Cio- 
cilteu îi culege bocceluţa şi ies amîn- 
doi din scenă.) 


CORTINA 


Tabloul 7 


Intr-una din zilele următoare. Dimi- 
mneața. Din atelier se aud ciocănituri. 
La intrarea în sediu apare Cioacă. La 
subțioară ține o coală mare de hîrtie 
făcută sul. Din biroul preşedintelui se 
aude un schimb de cuvinte pe un ton 
răstit. Cioacă ascultă o clipă și dă 
din cap cu tristeţe. Se îndreaptă spre 


gazeta de perete, desface coala şi iese 
la iveală o caricatură cît un tablou, 
care-l înfățișează pe Țifan cu un coș 
în brațe. Dedesubt, scrie cu litere mari 
de tipar: „Cine mai cumpără... bom- 
boane agricole ?“ Cioacă prinde carica- 
tura în piuneze. 

După ce fixează caricatura, Cioacă 
vrea să intre în sediu, dar se opreşte 
cu mîna pe clanță, nehotărit. Dă din 
umeri, oftează şi iese. La puțină vre- 
me, prin fața gazetei de perete se vor 
perinda, din cînd în cind, colectiviști în 
grup sau cîte unul singur: „la uite-te, 
bă, ăsta e Țifan! Că bine e prins“. 
Lumina se îndreaptă spre biroul pre- 
ședintelui, în care se află  Ciocilteu, 
Lisandru, Catrina. Atmosferă încinsă. 
Nici unul nu stă jos. 


LISANDRU (infuriat): Auzi, Păun Cio- 
cîlteu să-și dea demisia din func- 
ţia de preşedinte. Colectiviştii te-au 
ales, ei au să te scoată atunci cînd 
au să creadă de cuviinţă. 

CATRINA : Nu degeaba a zis cine-a 
zis: „dumnezeu cînd vrea să-l piar- 
dă pe un om, îi ia întîi minţile“. 

LISANDRU : Tovarăşă Catrina, te rog 
fără misticisme., 

CATRINA : O fi misticist, da’ e ade- 
vărat... 


LISANDRU : Din cauza unui bătrin 


neghiob ş-a unui copil fără minte 
să... (Intră Tudor ca o furtună. Se 
oprește în fața lui Ciocilteu, cu 
pumnii strinși.) 

TUDOR : Tată, unde e Milica? (Mică 
pauză. Voce tare.) M-auzi ce te-ntreb? 
Unde e Milica? (Surprins de ton, 
Ciocilteu îl priveşte de parcă n-ar 
auzi ce spune.) 

LISANDRU (care se află mai în spate, 
lui Tudor): Ai dus materialu' îna- 
poi-m ? (Tudor nu răspunde.) Cu tine 
vorbesc. Ai dus materialu' înapoi? 

TUDOR (în silă): De ieri. 

LISANDRU : Şi 'Țoţoi nu ţi-a tras vreo 
cîteva ? 

TUDOR : Nu, nu mi-a tras. 

LISANDRU : Rău a făcut... Închipuie-ţi 
că ai fi grădinar. Te-ai canoni o 
săptămînă-ntreagă să sădești flori, să 
aranjezi ronduri. Dup-aia s-ar stre- 
cura un porc ş-ar rima cu ritu' toa- 
tă munculița ta. Cum te-ai simți, 
ai? Aşa ai făcut tu cu munca lui 
taică-tu.... 

CATRINA : Parcă numai cu a lui!.. 

LISANDRU : Adevărat, cu a tuturor. 

CATRINA : M-auzi, Tudore ? Astăzi, 
bunăstarea n-o aduni ciupind de ici 

şi de colo. Ci amestecîndu-ți sudoa- 
rea cu a ălorlalți. 

TUDOR (obraznic): Iertați-mă, da’ eu 
nu venii aicea să ascult prelucrări. 
Venii să-mi caut nevasta. (Acuzator, 
spre Ciocilteu.) Din pricina lui, de 
două zile n-a dat pe-acasă. (Ciocil- 
teu se apropie încet de el şi-i trage 
două palme puternice.) 

CIOCILTEU : Eşti mai stricat decît 
credeam. Cînd şi unde s-o fi prins de 
tine putreziciunea asta ? Va să zică, 
ei încearcă să-ți vorbească aşa cum 
ar vorbi unui om, iar tu ne sfidezi 
pe toţi, ai? În cazu” ăsta, stai, bă- 
iatu' tatii, că vorbim altfel. (Se în- 
dreaptă spre telefon şi ridică recep- 
torul.) Alo, dă-mi şi mie procuratu- 
ra raianului. (Lisandru se repede, îi 
smulge receptorul și-l trinteşte cu 
putere în furcă.) 

LISANDRU : Astîmpără-te! 

CIOCILTEU (aspru): Nu te amesteca, 
e copilu’ meu. 

LISANDRU : Poa' să fie şi găsit în 
drum. Da’ procuratura n-ai s-o 
chemi. De ce să dreagă ei ce stri- 
căm noi ? 

CIOCILTEU : Noi! 

LISANDRU : Da, noi, dumnezeii ei de 
treabă, azi şi mîine! Ne umflăm 
capu' cu cifre, ne stă mintea numai 
la ele, iar pe oameni îi lăsăm să se 
descurce cum pot. Dup-aia, ne mi- 
răm că un  Cocîrțău vorbește așa 
cum vorbește, că un Tudor face ce 
face. (Lui Tudor.) Să te duci întins 
la al lui Spiîrchez şi să-i spui să con- 
voace adunarea utemiștilor pentru... 
azi e miercuri... joi, nu pot... vineri 
iar sînt prins... pentru sămbătă sea- 
ra. Referatul să-l pregătească el de- 
spre unele abateri de la păstrarea 
avutului obştesc. Acolo, drăguţule, 
n-o să-ți mai iau apărarea. Facă ce 
vor cu tine... (Tudor se îndreaptă 
spre ușă. Se oprește.) 

“TUDOR (timid): Tată, iartă-mă... Spu- 
ne-mi, unde-i Milica?  (Ciociîlteu, 
fără să răspundă, îi întoarce spa- 
tele.) 

LISANDRU : Întreab-o pe Zoica. A 
luat-o sub ocrotirea ei. Şi bagă de 
seamă : sîmbătă vreau să-ţi aud gu- 
riţa. Ce-au să te mai felicite tova- 
răşii tăi din organizaţie cînd au să 


afle că. din cauza ta, Păun Ciocilteu 
vrea să-şi dea demisia. 

TUDOR (zguduit. Închide ușa): Tată, 
e adevărat ce spune nenea Lisan- 
dru? 

CIOCILTEU : Precum auziși. 

TUDOR (îşi acoperă fața cu mîinile) : 
Cum, tată, e atit de mare răul pe 
care l-am făcut ? 

CIOCÎLTEU : Cum nu-ţi închipui de 
mare. După mine, a te atinge de 
avutu' tuturor e ca şi cînd ai lua 
viata unui om. 

TUDOR : Şi cum pot spăla păcatw 
ăsta ? 

CATRINA (cald): Prin muncă cinsti- 
tă, zevzecule. 

LISANDRU (impresionat): Şi nu te 
mai  smiorcăi, doar ai douăzeci de 
ani. Du-te unde te trimesei. Pierişi 
din ochii mei? (Tudor iese în fugă.) 

CATRINA : Cred că de-acu-ncolo Tu- 
dor o să-şi poarte singur capu pe 
umeri 


LISANDRU (lui Ciocîlteu): Iar dum- 
neata să-ți iei gîndu' de la pensie. 
CIOCILTEU : Eu nu-ţi zisei de pensie. 
Ci, să fiu schmbat. S-o fi-nvechit 


CATRINA : Păi dar, dumnealui e 


LISANDRU : Nu-i strică omului mîn- 
dria. Însă are şi ea rostu' ei. Mai 
bine să ne gindim cu cine-l înlo- 
cuim pe Cocîrțău la conducerea bri- 
găzii. 

CIOCILTEU : Cu Cioacă. (La intrarea 
în sediu apare Țifan. Paşi mari, în- 
furiat la culme. Ana îl urmează mai 
mult plingind.) 

ȚIFAN : Da’ cine e Cioacă ăsta, la 
urma urmei. să mă împiedic eu me- 
reu de el la tot pasu’! (Intră în 
scenă.) Îi arăt eu lui, le arăt eulor 
caricatură ! 

ANA (în urma lui): Chivule, nu-ţi 
ridica lumea-n cap, Chivule, că aşa 
n-o scoţi la nici un căpătii. 

ŢIFAN : Nu te ţine după mine, că te 
pocnesc. Șterge-o acasă! Ştiu euce 
fac. (Ana rămîne mai laoparte. Chi- 
vu se duce la gazeta de perete şi 
smulge caricatura.) 

ANA (speriată): O rupseşi! 

ȚIFAN: Ba nu, că mi-o fi frică! 
(Cioacă se aude strigind.) 

3 — Teatrul nr. 9 


CIOACĂ : Chivule, Țifane ! 

ŢIFAN : Cine strigă? 

CIOACĂ : Eu, bă, Cioacă. (Intră. Se 
vede că bănuia intenţiile lui Țifan, 
de aceea a venit în fugă, cu gindul 
să-l împiedice. Anei.) Bună ziua, 
Ană! 

ANA: Bună ziua, Vasile. 

ȚIFAN (ton de amabilitate prefăcută) : 
Aa, ce faci, vere? De cînd nu ne 
mai văzurăm noi ? 

CIOACĂ (cu ochii la gazeta de pere- 
te): De vreo două zile. 

ȚIFAN : Mă, şi mi se făcuse undor 
de tine... O şi întrebai pe nevastă- 
mea : muiere, ce mai face Vasile, 
şefu' nostru ?... Că tare-aş vrea să 
dau ochii cu el... Parcă-mi ghicişi 
gîndu'... Ană, întoarce-te pe unde 
venişi. Noi avem ceva de pus la 
cale. 

ANA (speriată): Hai să mergem, Chi- 
vule. 

ȚIFAN (voce tare): Pleacă, muiere, 
cînd îţi spun. (O împinge. Ana iese 
o clipă din scenă, apoi revine şi stă 
mai laoparte, fără să fie văzută de 
Tifan. Acesta desface coala. Ame- 
nințător.) Ce-i asta, Vasile ? 

CIOACĂ (se stăpinește): O rupseşi 
de la gazeta de perete ? 

ȚIFAN : Treaba mea ce făcui... Eu 
te-ntreb : ce-i asta? 

CIOACĂ : Caricatura ta, ori nu te 
recunoşti ? Ştii că-ți seamănă... Are 
talent ăsta, al lu’ Păţoi, află de la 
mine... (Se așază pe bancă.) 

ȚIFAN : Talentu’ mamii lui ş-al ălora 
care-l pun să-și bată joc de oameni. 
(Amenințător.) Dacă te fac s-o .în- 
ghiţi, acum, pe loc, ai ? (Îi viră pum- 
nul cu hiîrtia sub nas.) 

CIOACĂ (îi dă pumnul laoparte) : Nici 
n-apucai să mănînc. Şi, pe cît mi-e 
de foame, cred că nu m-ar sătura. 

ȚIFAN : Zău, mă, nu ți-e frică ? (Cioa- 
că se ridică în picioare. Se uită la 
Țifan, care e mult mai înalt decît el, 
ca la o turlă de biserică.) 

CIOACĂ (mai mult mirat decit temă- 
tor): Vrei să mă baţi? 

ANA : Chivule!... 

ȚIFAN (fără să se întoarcă): Tot nu 
plecaşi, Cațaoană ! (Nate și Mitu ur- 

măresc scena din pragul atelierului.) 


MITU : Dacă s-atinge de Cioacă, eu îl 
mirui cu barosu’. (Pune mina pe un 
baros cît toate zilele.) 

NATE (îi ia barosul și-l aruncă) : Neam 
de neamu' nostru n-a făcut moarte 
de om. Da’ poţi să-l mușşti de deșt, 
uite-aşa. (Apucă mîna lui Mitu şi-i 
mușcă un deget.) 

MITU: Au! 

NATE : Vezi că doare? (Se privesc o 
clipă, apoi, cu miinile-n buzunarele 
pantalonilor, fluierind, se îndreaptă 
agale către Cioacă şi Țifan, chipurile, 
așa, întîimplător. Cu pumnii strînşi, 
Țifan se apropie de Cioacă. Acesta 
nu se clintește.) 

ANA : Doamne, Chivule ! 

TÎFAN (se face că apucă un obiect de 
pe jos şi-l aruncă cu putere în di- 
recţia ei. Se întoarce spre Cioacă): 
Cine mă oprește să te pisez ca p-un 
şarpe ? Ai! Cine mă oprește?! (În- 
tinde mîinile să-l apuce.) 

CIOACĂ (candid) : Vrei să mă strîngi 
de gît? Hai, strîinge-mă! (Lungeşște 
gitul.) Nărodule ! 

ȚIFAN : Eu sînt nărod? 

CIOACĂ : Tu, mă! Pe cît eşti de mă- 
lai mare, ar fi trebuit să încapă aici 
(arată capul) .„.Dar în căpățina ta, 
nici cît la o găină. 

ȚIFAN : Maică precistă... Ţine-mă să 
nu fac moarte de om... că pentru 
ăsta intru-n puşcărie, pe degeaba... 

CIOACĂ : Ho, nu te speria, că nu in- 
tri-n puşcărie, n-o să ai de ce... (Pe 
gînduri.) Hm... Care-i nebunul ăla 
să scuipe în fintîna din care bea 
apă ? 

TÎFAN (pur și simplu dezarmat): 
Oi fi tu fîntîna aia, te pomenești! 

CIOACĂ : Chiar fîntîna, nu... Darștii 
pentru ce alergai după tine? 

ȚIFAN : Ca să vezi cît mă bucur pri- 
vindu-mi mutra mizgîlită aci. (Arată 
hîrtia.) Îl înhăţ eu p-al lu’ Păţoi. 
îi arăt eu talent! 

CIOACĂ : Să-l laşi în pace p-al lu 
Păţoi. El a făcut ce i s-a spus. (A- 
rătînd spre hîrtie.) Şi fiindcă veni 
vorba, s-o  pui-ndărăt  de-unde-o 
luaşi. Cu mînuţa ta s-o pui. Altfel, 
iese bucluc cu Lisandru şi Ciocil- 
teu. 

ȚŢIFAN : La paştele cailor. 

CIOACĂ : Dacă nu, pe cuvintul meu 
de cinste că-ți mai facem una şi-o 

trimitem direct la ziar... Şi-atunci 
ce-ai să mai spui ? 

ȚIFAN (arțăgos) : Pentru ce ziceai că 
alergaşi ? 

CIOACĂ : Pentru prag, mă, să-l tre- 
cem amindoi odată... de-aia. Pentru 
punctu' culminant. 

ȚIFAN (priveşte ca şi cînd ar vrea să 
vadă un prag aievea): Să nu zbori 
tu acuma peste pragu-ăsta cu ca- 
pu-nainte. 

CIOACĂ (mai mult pentru sine): Mă 
uit, amîndoi avem păru' cărunt, 
pînă atunci poate o să albească de 
tot... da’ ce contează ! (Revenindu-și.) 
Miine prăşim în Piscu’ Bălşorii, pe 
Valea Beicii terminarăm... leşi şi tu 
cu noi? 

ȚIFAN : Nu cred. 

CIOACĂ : Păi, de ce nu crezi ? 

ȚIFAN : Păi așa, poate n-am chef, să 
zicem... (Se aşază pe bancă.) 

CIOACĂ : A, dacă n-ai chef, asta-i alt- 
ceva... Pentru om, munca trebuiesă 
fie o plăcere, nu un motiv de scîr- 
bă... Uite, vezi, eu mă simt de parc-aş 
schimba cămașa de zece ori pe zi. 
Tu nu simţi aşa ceva? 

TȚIFAN : N-am băgat de seamă. 

CIOACĂ : Păcat, mă Țifane. 

ȚIFAN : O fi. (Cîteva clipe tac amîn- 
doi. Ana se apropie. Tîfan parcă 
acum îi vede pe Mitu și Nate, care 
între timp și-au făcut de lucru.) Voi 
ce păşteţi p-aci ? 

MITU : De noi zici ? 

NATE : Da' ce, sîntem armăsari ? Că- 
mile? Auzi... ce păștem! 

MITU : Aşa vorbesc niște colectiviști 
civilizaţi ? 

NATE : De unde-o scoţi, Mitule, că el 
e colectivist ? 

MITU : Aşa e. (O arată pe Ana.) Ea, 
da. Hai mai aproape, Ană. De cînd 
mă ştiu, n-am auzit de Chivu să fi 
mîncat vreun om. (Ana se apropie 
cu teamă.) 

NATE : De, aşa-i place lui să umble 
cu sperietoarea. 

MITU : Îşi lipeşte un vîrf de castra- 
vete-n frunte şi crede că e stea. 

ȚIFAN (se ridică): Bă, tacă-vă clanța 
aia odată ! 

NATE (se strimbă): Iar vorbeşti urât. 
(Țifan se apropie de ei.) 

MITU : Să nu te dai la noi... 

NATE : Că te muşcăm de deșşt. 


MITU (lui Cioacă): După ce isprăveştă 
tu cu el, să-l trimiţi în atelier. 

NATE: Să-i luăm un... terviu. 

MITU : Interviu. 

NATE : Parc-aşa... Cum fuse cu semin- 
țele prăjite. 

MITU : Şi cu caricatura. 

NATE : Pentru brigada artistică. 

MITU : Să ne docomentăm. (Amândoi, 
foarte demni, se-ndreaptă spre ate- 
lier.) 

ȚIFAN (în urma lor): O să vă doco- 
mentez eu de-o să intrați în spital. 

CIOACĂ (căutînd un teren neutru pen- 
tru discuție): De vreo cîteva zile, 
nevastă-mea mă tot pisează la cap 
s-aduc materialv’. 

TȚÎFAN (cu oarecare interes): Ce ma- 
terial ? 


CIOACĂ : Pentru casă. Am cam rămas 
ultimii. Şi parcă mai am trai cu 
Neaga ? 

TȚTÎFAN (nu fără invidie): Se boiereşte 
lumea, de... 

CIOACĂ : Să ştii că da! Uite, bună- 
oară, nici nu m-am apucat de casă 
şi Neaga a și-nceput să turuie despre 
mobilă, despre papuci... 

TÎFAN (puţin ironic): Te civilizează. 

CIOACĂ : Păi... (Mică pauză. Ridică un 
deget, dăscăleşte.) Am citit eu un- 
deva : „Belşugul să nu ne fie oaspe- 
te, ci stăpîn în casă“... Hm, fru- 
moase cuvinte... (Ana plinge, înă- 
bușit.) 

ȚIFAN : Las' c-am auzit cu urechile 
mele ce belșug ne pregătește Ciocil- 
teu. O să ne cocoşăm sub atita 
belșug. 

CIOACĂ : Dar că vom lua de două ori 
mai multe parale, la avansu' lunar, 
n-ai auzit ? 

ȚIFAN : Nu, n-am auzit. 

CIOACĂ : Așa e, că n-ai stat atunci 
la discuţie. Nici că Ciocilteu se gîn- 
deşte să introducă avans bănesc la 
două săptămîni n-ai auzit ? 

TÎFAN : Nici. 

CIOACĂ : Dacă te uiţi atita în gura 
lui Cocîrţău ! Nu văzuși că Tudor era 
cît p-aci să-şi frîngă gîtu'? 

TȚIFAN : O să-i facă ceva ? 

CIOACĂ : Pe creştet n-o să-l mîngiie. 

ȚIFAN : Da’ Cocîrţău o mai rămîne 
şef ? 

CIOACĂ : De un’ să ştiu? 

ȚIFAN : Ăla crapă dacă n-o să mai 
rămiie. 

CIOACĂ (se ridică): Eh, să mă cam 
duc. Trece ziua şi mai sînt o gră- 
madă de făcut. Zici că vii mîine. 

TĪFAN (nu tocmai convins) : Nu cred... 
Să mă mai gîndesc. O să zică lumea : 
îl dete gata Cioacă pe Țifan, îi veni 
de hac... 

ANA : Ba o să vie cu noi, Vasile. Sin- 
gur, ca huhurezu', răznit de oameni, 
n-o să mai poată el trăi multă vreme. 
(Curaj neașteptat.) Auzi, duşmanule? 
Dacă îmi mai scoţi mult sufletu', în- 
tr-o noapte am să arunc apă fiartă 
peste tine... (Țifan se ridică încet, 
parcă nu se mai isprăveşte. În ochi 
are o lucire stranie. Se îndreaptă 
încet spre Ana.) 

CIOACĂ (înfiorat): O omoară... (Mitu 
şi Nate ies în ușa atelierului, gata 
să sară la caz de nevoie.) 

MITU : "Ţine-mă, Nate, că pînă la ur- 
mă tot îl mirui p-ăsta cu barosu’. 
(Nate îl ţine.) 

NATE : Stăi mereu, Mitule,stăila un 
loc !... 

CIOACĂ (rostește cuvintele încet, dar 
cu tărie): Auzi, Chivule, să nu 
te-atingi de ea. (Din birou ies Cio- 
cîlteu, Lisandru, Catrina.) 

CIOCILTEU (care aude ultimele cu- 
vinte): De cine să s-atingă, Vasile? 

CIOACĂ (încurcat): Aa, era vorba 
de gazeta de perete. Ţifan zice că 
nu-i mulțumit de caricatură... Nu 
prea-i seamănă... 

ȚIFAN (să intre-n pămînt): Nu prea, 
nu prea. Mai ales la nas. (Desfa- 
ce coala.) 

CATRINA : Păi cine mai are nas ca 
al tău? 

CIOCILTEU : Merge ş-aşa. Mă Țifa- 
ne, ia învaţă-ne tu pe noi, cum să 
procedăm cu tine ca să te-aducem 
pe drumu' cel bun? 

CIOACĂ : Întrebi bolnavu' ce leac să-i 
dai ? 

TȚIFAN (revendicativ) : Să mă folosiţi 
acolo unde pot să dau randamentu 
cel mai mare. 

CIOCÎLTEU : Unde anume? 

ȚIFAN (fudul): În politica internaţio- 
nală. Că-mi place să mă interesez, 
şi mă pricep. La mine, ziaru-i sfint. 
Mai bine nu fumez decît să nu-l ci- 
tesc. (Risete.) 


CIOCILTEU (descumpănit) : Deocam- 
dată, n-avem nici un minister de 
externe p-aci prin apropiere, aşa că 
nu văd cum... 

LISANDRU : Da’ dac-ai expune în fie- 
care sîmbătă seara, la brigada tova- 
răşului Cioacă (Cioacă face ochii 
mari), evenimentele mai importante 
din cursul săptămînii... 

ȚIFAN (își stăpinește cu greu bucuria): 
Cu plată sau... fără. 

CIOCÎILTEU : Plata o s-o iei pentru 
zile-muncă. Dac-o să faci, bineînţeles. 

ȚIFAN (cam dezumflat): Aha! Care 
va să zică, aşa, voluntar. 

ANA (impresionată): Cum, Lisandre, 
Chivu al meu să vorbească în fața 
oamenilor, cum faci tu și Păun? 

CIOCILTEU : Şi de ce nu, Ană? 

ANA : Păcătosule, păcătosule, aş ară- 
ta şi eu mai tînără dacă... 

CATRINA : Lasă, Ană, om întineri 
d-aci-ncolo, că nu intrară  zilele-n 
sac. 

CIOCILTEU : Vrei, mă, sau nu vrei? 

ȚIFAN : Păi vreau! Oricum, e o-năl- 
țare... (Îşi umflă pieptul.) Se face 
vreo reorganizare ? 

CIOCILTEU : Ce reorganizare ? 

ŢIFAN : Păi ziseşi brigada lu’ Cioacă, 
da' eu ştiu că e echipă. 

CIOCÎLTEU : De azi încolo, Cioacă va 
conduce brigada. (Lui Cioacă.) Te 
duci la Cocirţău să-ți dea în primi- 
re. (Cioacă rămine năuc.) 

ȚIFAN (nu fără invidie): Aşa crese 
oamenii, de... 

CIOACĂ: Ce-a fost cu ulița de la 
Mărv’ lu’ Adam la cap, da” ce-o să 
fie acuma! 

ȚIFAN (oarecum protector): Lasă, bă, 
că mai sîntem şi noi p-aci. (Se a- 
rată cu mîna. Mitu și Nate ies din 
atelier şi se apropie.) 

CATRINA (în gura mare):  Auziţi, 
mă, ce-are de gind Ciocilteu, să se 
propuie singur să nu mai fie pre- 
şedinte. 

CIOACĂ : N-o să votez. 

ŢIFAN : Nici eu! (Aparte.) Ş-aşa n-o 
să mai puie pe mine. 

LISANDRU (Catrinei):  Mureai da- 
că-ţi ţineai gura? 

MITU (lui Ciocilteu): Ca preşedinte 
aşa stă socoteala... 

NATE (idem): Ori rămîi de bun... 

MITU : Ori te dăm afară de prost. 

NATE : Cale de mijloc nu există. 
LISANDRU (exasperat): Hai, ca fă- 
curăm biîlci aicea. 


(Lisandru, Catrina,  Ciocilteu ies. 
Mitu şi Nate intră în atelier.) 


CIOACĂ (îngrijorat): Tu ştii ce răs- 
pundere se cere? 

ŢIFAN : Multă, mă, multă? 

CIOACĂ (tainic): Păi nu văzuși pen- 
tru ce nu fuserăm noi decoraţi? 

ȚIFAN (prins în joc): Văzui... produc- 
ţii, oameni... (Toată discuția se va 
duce pe ton de taină.) 

CIOACĂ : Mai ales, oamenii. Am au- 
zit că, d-aci-ncolo, partidu' cînd o 
să fie vorba să aprecieze rezultatele 
unei gospodării colective, n-o să se 
orienteze numai după recolte şi ve- 
nituri băneşti la suta de hectare, 
nuu ! 

ŢIFAN : Da’ după ce? 

CIOACĂ : După oameni, frățioare! O 
să se socotească aşa : ia să vedem, 
în colectiva cutare, la suta de oa- 
meni, câţi sînt buni şi cîți ai Ara- 
cului ? 

ȚIFAN : Mă făcuşi praf! 

CIOACĂ : Pesemne, Ciocilteu a mirosit 
cum o să devie cazu', şi d-aia a zis: 
„Mereu înainte“, chit că e gospodăria 
mea, nu merită decorată. La noi încă 
mai sînt oameni ai dracului. 

ȚIFAN : A zis el aşa, cu gura lui? 

CIOACĂ : Da’ ce, cu a ta? 

ȚIFAN : Atunci e rău. 

CIOACĂ : Păi ce-ţi spui eu! 

ȚIFAN : Se fac şi tabele? 

CIOACĂ : Asta nu mai ştiu. Da' se cu- 
nosc ei pe dinafară. 

ȚIFAN (se frămîntă) : Şi cine-o să fie 
cap de listă ? 

CIOACĂ : Tu sau altu’, nu contează. 
Vorba e că... 

ȚIFAN : N-o să fie bine. 

CIOACĂ : Parcă eu zic c-o să fie! 
(Mică pauză.) 

ȚIFAN : Parcă mi se puse-o piatră pe 
inim 


i ă. 

CIOACĂ : Mie parcă mi se luă. (Neaga 
intră val-vîrtej, speriată.) 

NEAGA (către Cioacă): Aici fusăși ? 
Te tot aşteptai cu masa pusă. Da-mi 
spuse un copil că te văzu venind du- 
pă Chivu. De-aia o luai fuga-ncoa. 

ȚÎFAN : Crezuşi c-o să ţi-l mănînc? 


NEAGA (jenată): Cum nu vă știam 
prea prieteni... 

ȚIFAN : Giîndeai c-o să murim duş- 
mani. Hai, stai jos. Stai și tu, Ană. 
(Femeile se așază.) Mă, Vasile, nu 
ştii ce s-o mai întîmpla pe la Cara- 
cas ? Preşedintele ăla o fi câzut sau 
nu ? 

CIOACĂ : Te pomenești că ţi-a rămas 
dator cu ceva parale ? 

ȚIFAN (ride): La cine te gîndești tu, 
mă ? Păi eu vorbesc de preşedintele 
Venezuelei... 

CIOACĂ : Ptiu, bătu-m-ar... Crezui ca 
zici de vreun președinte de coope- 
rativă. 

TÎFAN (cu orgoliu): Vezi! Eu mor 
dacă n-aflu ce se petrece-n lume. 
CIOACĂ : Văd. Ee, nevastă, noi mał 
mîncăm pe ziua de azi ? (Se ridică.) 
Auzi, Chivule, dacă te-aş vedea di- 
mineaţă alături de noi, aş crede că-l 
văd pe tata sculat din groapă. La fel 
m-aş simţi. Cu bine, oameni buni! 
ȚIFAN : Cu bine (zîmbind), tovarăşe 
şef... (Își string mîinile. Cioacă şi 
Neaga ies. O îmbrățișează pe Ana.) 
De-mpăcăciune...  (Tresare.) Vasile, 
Vasile, stai o ţiră. (Cioacă se întoar- 
ce, Țifan îi întinde coala de hîrtie.) 
Mă, pune-o tu la loc; mie parcă tot 

nu mi-e la-ndemănă. 

CIOACĂ (zimbeşte larg): Rupe-o, 'Ţifa- 
ne ! Pe răspunderea mea... 

ȚIFAN (pare dezorientat, îşi privește 
caricatura. Spre atelier): Băi Mitu- 
le, băi Nate, îmi ascuţiţi şi mie sapa? 
S-a cam ruginit în gură. (Mitu 
și Nate ies în prag, ștergindu-se de 
transpirație.) 

MITU : C-o spinare vino şi ţi le ascu- 
tim... 

ȚIFAN : Şi v-auzeam de o docomen- 
tare. 

MITU : Du-te, mă, acasă. Avem noi 
ceva cu tine-m ? 

NATE: Uite pe unu' care cată cri- 
tica cu luminarea. 


(Zîmbind, Mitu şi Nate îl iau pe Tî- 
fan de braț şi, împreună cu Ana, ies 
din scenă. Apar Milica şi Zoica. Mi- 
lica pare obosită. Se aşază pe o bancă. 
Zoica, la fel.) 


MILICA: Să-mi mai trag niţel su- 
fletul. 


WWW.clmec.ro 


© PUNCTUL CULMINANT 


S4 NAAN NANNY 
sp WY NAA 
> 


L, i |! 


Tea, 
Ny 
ø 


| a „! ' 

€ > ` 9 

DD D C Sa 

' 2 P 

UYALI AA [i 

17 4 

| 17 (LA) ali A 
WWW.Ccimec.ro 


ZOICA (cu duioşie): Te dor braţele 
tare ? 

MILICA : Nici nu le mai simt. Iar 
podu' palmelor parcă-i de cărămidă. 
(Îşi priveşte palmele.) 

ZOICA : Ştiu. La fel am păţit şi eu. 
Aşa e la-nceput. De fapt, e vina 
mea. N-ar fi trebuit să te las să 
mulgi atîtea vaci dintr-o dată. 

MILICA : Ce rost avea s-o iau cu țîrîi- 
ta! Vorba e că mi-e sufletu' mai 
împăcat. Și parcă nici aici (își arată 
capul) nu mai zumzăie atîtea gîn- 
duri negre. 

ZOICA : Tratează-le cu porţii masive 
de osteneală. Gîndurile negre fug 
de osteneală.. Fii mulțumită că nea 
Păun ţi-e socru. Nici Tudor nu-i 
băiat rău, a fost o întîmplare... 

MILICA : Mă uit la dumneata, țață 
Zoică... Zău dac-am mai văzut eu 
femeie atît de fericită.  (Mihnită.) 
Iar eu nici măcar n-am apucat să 
văd ce gust are. 

ZOICA : Ai s-apuci. Da’, vorba lui Li- 
sandru, să nu facem din fericire un 
fel de lot personal. (Apare Lisandru, 
cam nervos.) 

LISANDRU : Zoică, lumina ochilor 
mei, măcar trei zile din săptămînă 
putem mînca şi noi împreună, ca 
oamenii ? 

ZOICA (se ridică): Viu acu’, puseşi 
mîncarea la-ncălzit ? 

LISANDRU : O pusei, da’ s-o fi fă- 
cut scrum. 

ZOICA (arătêînd spre Milica): O dor 
braţele. 

LISANDRU (în glumă): Dacă vrei, 
Mitu şi Nate abia așteaptă să te 
califice fierar. (Rîd.) 

MILICA : Pe tata-l văzuşi, nene Li- 
sandre ? 

LISANDRU : N-am mai dat ochii cu 
el. Nu ştiu pe unde umblă. 

MILICA : De socru-meu te-ntrebai. 

LISANDRU : A, de el. O luă spre 
Olt. Da' zise că nu stă mult. (Zoi- 
căi.) Mergem?  Că-mi pieri văzu” 
de foame. 

ZOICA : Hai, Milică, vino să măniînci 
cu noi. 

MILICA : Îl aştept pe tata. (Cei doi 
pleacă. După cîteva clipe, intră Tu- 
dor. Nu îndrăzneşte să se apropie. 
Milica îl vede şi întoarce capul, os- 
tentativ, ca şi cînd nu l-ar cunoaște. 


TUDOR (de departe): Măcar dă-mi cu 
ceva-n cap. 

MILICA (tăioasă): Nici atîta nu me- 
riţi. 

TUDOR (cu fiecare replică se va a- 
propia cu un pas): Mai bine nu 
duceam îndărăt scîndurile. 

MILICA (sare): Cum?! 

TUDOR : Făceam din ele un coşciug 
mare, să-ncăpem şi eu şi socru- 
meu-n el. 

MILICA : N-ai grijă, nu v-aş fi jelit. 

TUDOR : Nici nu te-aş fi rugat. Jeleşti 
un om care ţi-e drag. 

MILICA : Crezi că, dacă umbli pe 
două picioare, se cheamă că ești nu- 
maidecît om ? 

TUDOR (care-ntre timp a ajuns lîngă 
bancă) : Acuma ce facem ? 

MILICA (indiferență aparentă) : Fieca- 
re cu drumu” pe care şi l-a ales. 

TUDOR : Îţi mulţumesc pentru sfat. Cu 
alte cuvinte, ţine-o-nainte,  'Tudore, 
c-ajungi bine. (Se așază pe un colţ de 
bancă. Misterios.) La noapte vin şi 
sparg casa de bani! 

MILICA (speriată): Eşti nebun! 

TUDOR : Şi dup-aia îmi iau lumea-n 
cap. (Numără pe degete.)  Nevastă- 
mea se uită la mine ca la un zid, 
taică-meu să nu mă vadă-n ochi, cu 
socru-meu şi soacră-mea am ajuns la 
cuțite... Ce-mi rămîne altceva ? Încai 
să mă fac haiduc... 


MILICA (îi pune mîna pe frunte): Nu 
cumva te doare capu'? 

TUDOR (oftează): E floare la ureche. 
Aici, pe dinăuntru (își arată pieptul), 
parc-aş avea un cazan cu smoală clo- 
cotită. 

MILICA (mai îmblinzită) : Ce-o să se- 
aleagă de noi? 

TUDOR (abia acum i se vede adevă- 
rata stare sufletească): De cînd am 
învăţat să vorbesc, am auzit de cu- 
vîntul ruşine. Da’ nu știam că e mai 
rău ca moartea. (Intră Ciocilteu. [i 
priveşte cîteva clipe, apoi iese fără 
să fie observat.) Am întinat și cinstea 
lu’ tata, și nevinovăția ta... 

MILICA : Pe tine te-ai întinat, nu pe 
noi... TŢi-e foame? 

TUDOR : De ieri de la prînz nu pusei 
sare pe limbă. Da' nu mi-e foame. 
Parcă de mîncare-mi arde ! 

MILICA (se ridică): Hai totuşi să-m- 
buci ceva. O să cazi din picioare. 
(Se îndreaptă spre ieșire. Tudor o 
urmează abătut. Milica  se-ntoarce 
dintr-o dată aprigă.) Da’ să ştii, 
sîmbătă, la ședința utemeului, n-o să 
tac chitic... (1es.) 


(Se stinge şi se reaprinde lumina. În 
după-amiaza aceleiaşi zile, în biroul 
președintelui. Ciociîlteu, Lisandru, Ca- 
trina stau în faţa unei hărți a terito- 
viului gospodăriei, agățată-n perete. 
Din atelier se aud ciocăniturile lui 
Mitu şi Nate.) 


CIOCILTEU (arătind cu degetul sau cu 
o riglă): Aici și aici, lîngă Olt, am- 
plasăm îngrășătoriile de viței şi de 
porci, să fie mai aproape de apă. 

CATRINA : Nu prinde rău. 

LISANDRU : Eu mă reped pînă la 
șantierul zootehnic. 

CIOCILTEU : Şi mai ia seama la zi- 
dari cum lucrează bazinu'. Catrină, 
dă tu o fugă la fermă şi spune-i 
Zoicăi să aleagă viţeii pe care-i mai 
avem de livrat. Vin azi să-i ridice. 
(Sună telefonul. Lisandru ridică re- 
ceptorul.) 

LISANDRU (în receptor): Da. „Me- 
reu înainte“ !... Cum ! Mai spuneți o 
dată... Ba aud, da' parcă mi separe 
că visez. (Ciocîlteu și Catrina ascul- 

tă curioși.) 'Tovarăşe secretar, asta 
e o bucurie de zile mari. Vă mul- 
tumim că aţi ținut seama de păre- 
rea comitetului de partid. Să trăiţi ! 
(Pune receptorul în furcă. Mică pauză.) 

CATRINA : Da’ vorbește odată, afuri- 
situle ! 

LISANDRU (solemn) : Comitetul regio- 
nal de partid comunică : Gospodăria 
colectivă „Mereu înainte“ va figura 
prima pe lista propunerilor pentru 
decorare... (Exclamații de bucurie.) 

CIOCÎILTEU (zîmbeşte): Cred că e şi 
mînuța ta la mijloc. 

LISANDRU : A mea, a comitetului de 
partid... (Ciocilteu deschide larg fe- 
reastra. În fața atelierului, Cioacă 
și Cocîrțău continuă o discuție.) 

CIOACĂ : Mie să-mi dai în primire 
punct cu punct. Din ce-i al brigăzii 
să nu lipsească un fir de pai... 

COCÎRȚĂU : Ho, nu te grăbi ca fata 
la măritat... 

CIOCILTEU (pe fereastră) : Vasile, Mi- 
tule, Nate! (Cei doi ies din atelier.) 
Gospodăria noastră va primi „Ordi- 
nul Muncii“! Poţi să fii mulțumit, 
Vasile, uite înc-o dovadă că mergem 
spre punctu' tău culminant. 

CIOACĂ : Al nostru, tovarășe Ciocîlteu! 

NATE : Mitule, de data asta o brodi- 
răm. N-am vorbit în deşert. 

MITU : Ca niște profeţi calificaţi, Nate! 

Rusu (Magdalena), Dem. Savu (Costi- 
că), Amza Pellea (Horațiu). 

DE LA TEATRVL PE COMEDIE. 


Spectacolul Teatrului de Comedie cu piesa Umbra de 
Evgheni Șvarţ, în regia lui David Esrig, a stirnit un mare 
interes şi vii discuţii. În dorința de a oferi cititorilor posibi- 
litatea să-şi formeze o imagine globa.ă asupra semnificatiilor 
şi a importanței sale în ansamblul vieții noastre teatrale, am 
organizat o intilnire între critici, realizatori ai spectaco ului 
şi diferiți oameni de teatru. Întrucit nu toți cei invitaţi au 
putut lua parte la întilnire, i-am solicitat pe cițiva regizori 
să-şi expună punctele de vedere în scris, după ce au con- 
sultat stenograma discuţiei organizate în redacție. Pub icăm 
textul acestei dezbateri începute oral şi continuate în scris. 


e VICU MÎNDRA: 


Spectacolul Teatrului de Comedie este un spectacol inteligent şi îndrăzneţ. 
Este un bun exemplu de cultivare profundă a inovației necesare, izvorită firesc din 
metoda realismului socialist. Cum piesa lui Evgheni Şvarţ este structurată într-un 
mod inedit, regia s-ar fi putut mulţumi cu o corectă transpunere a acestei ţesături 
neobișnuite, dar — în acest caz — n-ar fi izbutit decît să înfăţişeze o copie palidă 
a intenţiilor textului. Într-adevăr, cu cît o lucrare dramatică este mai nouă, ea cere 
o interpretare scenică de o originalitate sporită. Ceea ce piesa a descoperit în viaţă 
şi în mijloacele de a reflecta artistic viața nu capătă relief deplin decit într-o tăl- 
măcire scenică de o bogăţie imagistică echivalentă cu resursele operei scriitorului. 
Regizorul D. Esrig, pictorul I. Popescu-Udrişte, maestra de mișcare Paule Sibille 
şi — bineînţeles — actorii au realizat, într-o mare măsură, o asemenea traducție 
conformă cu originalul. Aceasta nu înseamnă că s-au supus orbeşte textului literar, 
ci doar că au născocit efecte şi mișcări derivate din acest text și colaţionate sever 
cu litera comediei lui E. Şvarţ. Sînt, desigur, în spectacol şi ingeniozități care nu 
răspund unei necesități reale. În scenele de stradă, metaforele se înghesuie în aşa 
fel încît ţinta satirică a fiecăreia nu se distinge destul de clar. Poate fi întilnită 
în spectacol o supraproducție de leagăne şi alte suporturi suspendate. În general 
însă, asemenea inadvertențe sînt laterale construcției propriu-zise a spectacolului, 
Căci viziunea regizorală este, în linii mari, fermă. O asemenea viziune există într-a- 
devăr şi, de data aceasta, nu revine criticii dramatice sarcina dificilă de a o de- 
duce după cîteva „trouvailles“-uri spirituale. Există un punct de vedere al direcţiei 
de scenă, și tocmai acest punct de vedere a generat, ca o consecinţă firească, „poan- 
tele“ și „gagurile“ care sînt întilnite pe parcurs. 

Spectacolul este axat pe demascarea categorică a fascismului, ca expresie ul- 
timă a urii şi spaimei față de om, caracteristici atît de proprii moralei capitalis- 
mului. D. Esrig şi colaboratorii săi au strîns în jurul acestui sens ofensiv al piesei 
un întreg arsenal de mijloace. Astfel, de pildă, în prezentarea galeriei negativilor 
s-a urmărit distingerea unor ipostaze variate ale procesului de dezumanizare pro- 
vocat de mercantilizarea conştiințelor. Merită să amintim modul remarcabil în care 
a fost realizat cuplul „căpcăunilor“. În loc de a aduce pe scenă un tandem comic 
de bufoni siamezi, direcția de scenă a căutat să adincească latura critică, eviden- 
țiind deosebirile de suprafaţă dintre neoameni, atrăgînd atenția asupra posibili- 


e Distribuţia spectacolalut „Umbra“ pe scena Teatrului de Comedie: Iurie Darie (Invăţatul); 
Gheorghe Dinică (Umbra); Vasilica Tastaman-Jenei și Eliza Plopeanu (Annunziata) ; Sanda Toma (Prin- 
tesa) ; D. Rucăreanu ro Borgia) ; PAmza Pellea (Pietro); Aurelia Vasilescu (Iulia Giuli); Mircea 
Şeptilici (Doctorul) ; N. Gărdescu (Primul ministru) ; Florin Scărlătescu (Ministrul de finanțe); Mircea 
Constantinescu (Consilierul secret) ; D. Chesa (Majordomul) ; Marius Rolea (Sergentul); Domnica Pellea 
(Sora) ; Mircea Mușatescu, Livia Hanuţiu, Eug. Cassian, Iarina Demian (vilegiaturişti) ; Dumitru Popescu, 
Gh. Mazilu, Puica Stănescu, Livia Hanuţiu, N. Turcu, E. Cassian (tirgoveţi); Gh. Crişmaru, Consuela 
Roşu, Șt. Tapalagă, Iarina Demian, V. Plătăreanu, Zizi Petrescu (,,Domni“ și „Doamne“ de la curte). 


PRE: -< ir 


vaţuor multiple de degnizare a duşmanilor omenirii. Regia a subliniat intens ar- 
mostera irespirabilă din iadul capitalist in scene memorabile, ca discuţia dintre 
Invaţat şi Medic, pe stradă, cînd, după fiecare replică, cel care o spune dispare 
terifiat, sau ca momentul arestării din greșeală a Medicului în cadenţa marşului 
orbesc al jandarmilor lui Pietro. Este de neînțeles cum tocmai această scenă, care 
subliniază remarcabil ambianța arbitrarului, proprie dictaturii fasciste, a fost cri- 
ticată într-o cronică. 

Se vorbeşte, şi se va mai vorbi probabil multă vreme, despre creaţia lui 
Gh. Dinică în rolul Umbrei. Actorul este, fără îndoială, talentat, dar aci am vrea 
să relevăm talentul său în colaborarea profundă cu regia, talent care nu se în- 
tilneşte chiar la fiecare pas. Într-adevăr, Gh. Dinică a înţeles foarte bine ce 
trebuie să comunice publicului şi a ales pentru aceasta procedee, gesturi, accente, 
nu din rezerva „de acasă“, ci dintre cele adecvate întregii tonalități a spectaco- 
lului. El a desfășurat apoi — în mișcare moleculară, cu „ralenti“-uri sprijinite pe un 
joc de pantomimă suculent — o expunere vie a programului antifascist al piesei. 

Şi acum despre trăire și convenţie. Mi se pare că în spectacolul Teatrului 
de Comedie se produce o convieţuire de stiluri, evidentă atît în jocul actorilor, cît 
şi în costumaţie sau decor. Regia a urmat din nou cerinţele textului. Dialogurile 
Christian-Annunziata, într-o mare măsură rolul Iuliei Giuli şi chiar „sinceritatea“ 
gazetarului Cezar Borgia, cer o linie de interpretare de o însufleţire particulară. 
Dimpotrivă, rolurile miniştrilor sau partitura Umbrei obligă la o tratare gro- 
tescă, cu implicaţii convenţionale. Tocmai adoptarea unei atitudini polemice faţă 
de formele tradiţionale ale basmului favorizează această armonizare a unor sti- 
luri diferite într-o îmbinare dozată, care corespunde celor două planuri intermi- 
tente ale piesei lui E. Șvarţ. Direcţia de scenă a rezolvat meticulos această sar- 
cină complicată. 

Am şi rezerve cu privire la spectacol. Ele privesc tratarea mai superficială 
a rolurilor de indeciși și înfrînţi (Medicul. Iulia Giuli). Cred, de asemenea, că în 
rolul Învăţatului, interpretul (Iurie Darie) trebuia să marcheze distinct trecerea 
de la candoarea inițială la temeritatea acestui om neînfricat. Cu toate că autorul 
piesei utilizează, într-o accepţie extrem de personală, datele basmului, Christian 
Theodor se revendică de la linia eroilor populari de tipul lui Călin Nebunul. 
Prietena sa, Annunziata, este lucidă, dar temătoare. Învăţatul, dimpotrivă, pe mă- 
sură ce află adevărul despre lume, devine mai dirz. Vitejia sa nu mai are, în ul- 
timul act, nici un raport cu ignoranța, cu candoarea ; trecînd prin fazele dureroase 
ale cunoașterii, el a devenit omul în efigie, puternic, luminos. El nu se teme, 
pentru că știe bine că omul nu poate fi învins de umbră. Regia va şti desigur să 
depășească asemenea inegalităţi în decursul îndelungii cariere pe care abia o în- 
cepe spectacolul Teatrului de Comedie cu piesa Umbra. 


e ANA MARIA NARTI: 


Cred că montarea lui Esrig marchează un moment în ansamblul unor în- 
cercări din teatrul nostru şi, mai ales, că ea concretizează un efort deosebit de 
intens, şi excepţional în rezultate, de a gîndi şi a interpreta contemporan o operă 
dramatică. 

Pe scurt, despre concepţia regizorală în raport cu textul. Contemporan este 
refuzul lui Esrig de a axa conflictul pe noţiuni generale de bine şi rău, deşi textul 
ar fi putut prilejui şi asemenea interpretare, după cum a dovedit-o spectacolul de 
la teatrul din Galaţi ; actuală, în cel mai bun înțeles al cuvîntului, este ideea 
lui Esrig de a concretiza „răul“, semnificat de Umbră, întruchipînd în acest per- 
sonaj ascensiunea nulității care, în condiţiile lumii burgheze, ajunge să se sub- 
stituie valorilor autentice, şi să şi le subordoneze. Această idee nu este actuală 
şi eficientă numai din punct de vedere politic; așa cum a dezvoltat-o Esrig, ea 
ni se înfățișează ca o adevărată idee artistică, aş spune, o idee teatrală. Dero- 
mantizîndu-l pe răufăcător, dezbrăcîndu-l de strălucirea în care-l drapaseră multe 
opere literare şi teatrale, regizorul şi interpretul au ajuns la polemică deschisă 
cu un anume stil de teatru, şi astfel la parodia personajului mefistofelic. Spec- 
tacolul acţionează în ansamblu pe două dimensiuni: satirizează realităţile ur- 
mărite de Șvarţ (nonvaloarea substituită valorii, înstrăinarea, tirania, pericolul 

fascismului) şi, în același timp, comentează aproape tot timpul anumite aspecte 
ale artei teatrale contemporane. Şi această tendinţă este foarte actuală, fireşte, 
fără să fie unică. Se poate face, în acest sens, o apropiere cu tendința generală a 
spectacolului Cei trei muşchetari, pus în scenă de Planchon ; şi nu este vorba 
de o simplă coincidenţă. Teatrul trăieşte în zilele noastre tocmai prin efortul de 
a se defini în raport cu ceea ce a fost înainte şi în raport cu celelalte arte, tocmai 
prin strădania de a manifesta o cît mai vie conştiinţă de sine. 

Tendinţa de a lucra foarte teatral, în sensul bun al cuvîntului, s-a concre- 
tizat, pe planul realizării, în efortul deosebit de intens, de care pomeneam la în- 
ceput — efort de a valorifica toate componentele spectacolului şi toate posibili- 
tăţile actorilor —, de a „cînta“ pe toate clapele artei scenice. Și aici, Esrig merge 
în direcţia uneia din marile orientări ale spectacolului modern, care cere să nu 
te mulţumești să afirmi doar verbal, să rosteşti numai un text de pe scenă; ci 
să-l însoţeşti de o gestică, o plastică adecvată. De asemenea, la această transpu- 
nere, trebuie să participe şi detaliile de decor, şi mișcarea întregii echipe, şi mu- 
zica — într-un cuvînt, ansamblul. 

Conjugarea armonioasă a tuturor acestor preocupări i-a permis lui Esrig să 
realizeze efectiv marile momente ale textului. Spectacolul are o construcţie ri- 
guroasă, momentele lui importante sînt accentuate cu putere, desfășurarea lui e 
minuţios gradată, de la început la sfîrșit. 

Calitatea deosebită a muncii regizorale se discerne în strădania de a lucra 
cît mai profesional. Am mai văzut spectacole, realizate mai ales de tineri, în care 
sensurile reieşeau din relaţia interpret-decor-mișcare, din desenul punerii în 
scenă, din evoluția ansamblului. Dar de multe ori, asemenea spectacole se des- 
compuneau curînd după premieră, fiindcă se întemeiau numai pe execuția meca- 
nică a unor indicaţii dictate de regizor. Spectacolul cu Umbra, de la Teatrul de 
Comedie, i-a obligat pe interpreţi să-şi ridice în general nivelul profesional. Ceea 
ce joacă Dinică nu poate fi rupt de felul în care se mişcă Dinică, şi, desigur, ac- 
torul va valorifica, multă vreme de aici înainte, antrenamentul cîştigat în pre- 
gătirea acestui rol. Realizarea lui se bazează pe o înțelegere multilaterală a artei 
actorului — obţinută sub îndrumarea regizorului — și pe o muncă profesională 
asiduă. Așa se explică de ce lui Dinică i-a reușit ceea ce puţini actori izbutesc la 
noi: să joace nu un personaj-individ, nu un destin particular, cu anumită semni- 
ficaţie generală, ci să incarneze o idee generală, individualizată, o stare de spirit in- 
dividualizată, exigență pe care dramaturgia modernă o ridică din ce în ce mai 
des în fața interpreţilor. (Este greșit, de exemplu, să o înfățişezi publicului pe 
Claire Zachanassian din Vizita bătrinei doamne doar ca peo femeie care cîndvaa 
fost părăsită şi acum vrea să se răzbune — astfel nu s-ar ajunge decît la o ba- 
nală melodramă ; personajul şi întreaga lui evoluţie scenică constituie o incar- 
nare a spiritului de proprietate ajuns la paroxism, un simbol al dezumanizării, și 
actorul trebuie să ştie să aducă în scenă tocmai personificarea unei asemenea 
stări de spirit.) 

În spectacol există și alte interpretări remarcabile. Important este că ele 
nu constituie doar inspiraţii individuale sau momente de coincidențe între un 
actor şi un rol potrivit lui, ci reprezintă rezultatul unei munci de prelucrare a 
rolului pe toate fațetele lui, muncă perfect armonizată cu cerințele întregului 
spectacol. În jocul Sandei Toma, cizelat, fin ca o dantelă, fiecare intonație și fie- 
care gest dezvăluie o nuanţă. E foarte bogat portretul acestei gîsculițe pătrunse 
de conștiința importanţei sale, fiindcă e prințesă, care a învățat pe dinafară citeva 
idei pesimiste, la modă, dar care e, în același timp, şi sincer îndrăgostită. Unele 
aspecte destul de palide în text au căpătat relief în scenă. Prin interpretări ca 
aceasta, sau aceea a lui Dinică, spectacolul mai dobiîndeşte o calitate: aceea de 
a demonstra însemnătatea unei metode de lucru care dezvoltă la maximum per- 
sonalitatea actorilor, Astfel, Dinică şi Sanda Toma au reușit să se adapteze per- 
fect desenului creat de regizor pentru rol. Nu toţi actorii evoluează însă la acest 
nivel. Unii, copleșiți de partitura complicată de mișcări pe care trebuie s-o exe- 
cute, nu mai reuşesc să-i redea subtextele, iar alții lasă să se piardă nuanțe im- 
portante ale unor personaje care rămîn reduse la contururi prea generale, aş 
spune, schematice : toată şovăiala şi laşitatea filistină a Doctorului, sau toată nai- 
vitatea, uneori foarte dăunătoare, a Învăţatului. 

Lăsînd însă laoparte problemele de detalii pe care le ridică spectacolul, cred 
că este mai important să ne oprim asupra problemelor de principiu pe care el le 

aduce în discuție și, în primul rînd, 
asupra orientării sale generale. În ultimul 
timp au început să se audă glasuri care 
întreabă : acum nu se mai poate face tea- 
tru decît stînd pe cap, numai în maio şi 
numai dacă actorii sosesc în coșulețe pur- 
tate prin aer ? Nu se mai poate face tea- 
tru „normal“, în care oamenii să intre 
firesc pe ușă, să nu ţopăie, să vorbească 
simplu, ca pe stradă ? Nu sintem de păre- 
re că orice spectacol trebuie montat aşa 
cum Esrig a montat Umbra. Dogmatiza- 
rea acestui stil ar fi desigur dăunătoare. 
Dar nimeni nu încearcă să facă asta. Re- 
gizorii care optează pentru o asemenea 
orientare revin perseverent la ea ; pentru 
că îşi dau seama că toate căutările lor se 
află abia la început şi că drumul pînă la 
realizarea ţelurilor propuse mai este lung. 
Şi e bine să ne aducem aminte că teatrul 
nu a fost întotdeauna așa cum l-am 
moştenit de la părinţi. Teatrul cu care 
erau obișnuite generaţiile dinaintea noa- 
stră, teatrul în care se vorbea numai și 
se declama, reprezintă un anumit moment 
în evoluţia artei scenice. Înainte de el, 
au existat mari momente în istoria spec- 
tacolului în care s-a realizat, într-un mod 
sau altul, idealul de teatru multilateral, 
„total“. A tinde spre acest ideal nu în- 
seamnă deci a devia de la menirea tea- 
trului, ci, dimpotrivă, a ne întoarce la 
poziţii care au fost întotdeauna esenția- 
le pentru progresul artei spectacolului. 


e NIKI ATANASIU : 


Felicit conducerea teatrului pentru în- 
scrierea piesei Umbra în repertoriu, şi pe 
regizor, împreună cu întreg colectivul, 
pentru realizarea spectacolului. 

Sigur că nu este uşor să rupi anumite 
tipare conservatoare, să dai praful la o 
parte, să învingi anchilozări de care noi, 
actorii, şi mai ales cei vîrstnici, suferim. 

Noul nu e uşor de dobiîndit şi va găsi 
opoziţie oricînd. Trebuie să învingem ace- 
ste piedici care încă se mai ivesc. Se 
spune că spectacolul e încărcat. Eu, ca 
actor, cred că orice spectacol poate să 
pară încărcat dacă actorii nu-l trăiesc 
în întregime. Aici aş vrea să mă opresc 
în primul rînd. Ce a urmărit regizorul ? 
El a dat viață pregnantă personajelor 
pozitive. Pe celelalte a vrut să le demaşte 


: Sanda Toma (Prințesa) 

de-a dreptul în fața publicului. Şi cum ? 
A optat pentru o şarjă conștient îngro- 


El a explicat actorilor anumite momente, 
care pe mulţi dintre ei i-au putut nedu- 
meri, şi astfel nu toți interpreţii și-au 
asimilat şi trăiesc aceste momente regi- 
zoral bine gîndite. Lipsa trăirii depline 
a dat impresia că spectacolul e încărcat. 
Sînt convins de asta. Sînt convins că ac- 
torul trebuie să reflecteze mult mai adînc, 
mai ales acuma, în raport cu publicul de 
azi, că el trebuie să ajungă a-și asimila 
şi a trăi sincer chiar acele momente care 
i se par greu de executat, pentru că nu 
le-a mai întîlnit încă în experiența lui. 

Regizorul Esrig e foarte îndrăzneţ. Dar 
îndrăzneala lui e judecată, ea este gene- 
rată de sensul satiric al piesei. Îndrăznea- 
la lui nu e izolată, ci se întemeiază pe 
o strînsă colaborare cu ceilalți realizatori, 
şi mai ales cu scenograful. Unele inten- 
ţii n-au fost duse pînă la capăt. Dar asta 
şi datorită, într-o măsură, celor care tre- 
buie să împlinească artistic sarcina pusă 
de regie. 

Şi dacă îndrăznelile regiei rămîn ne- 
fundamentate, sigur că ele pot părea gra- 
tuite. Cu toate aceste observații, ţin să 
spun încă o dată că spectacolul mi se 
pare accesibil şi eficient din punct de ve- 
dere artistic. 


e D. ESRIG: 


Problema centrală pentru noi în pregă- 
tirea spectacolului a fost aceea de a evita 
recuzita de basm, cu imaginile sale de 
falsă fantezie, cu sclipirea ei de surogat 
de folclor, şi de a găsi un drum spre tea- 
trul popular viu, virulent şi subtil, care 
— am socotit noi — poate sluji mult mai 
bine textul dificil şi dens al lui Evgheni 
Șvarţ. 

Trăim într-o lume în care, în unele 
țări capitaliste, fascismul reînvie. Această 
lume de contradicții foarte acute este re- 


tăți care şochează, care interesează, care 
ridică probleme dificile. Spectacolul tre- 
buia să dea un răspuns unora din aceste 
probleme. Piesa a fost scrisă în 1940, adică 
imediat după începerea celui de-al doilea 


Gheorghe Dinică (Umbra) , 

război mondial, cînd primejdia hitlerismului se contura foarte precis. Un om cu 
universul de preocupări al autorului nu putea să rămînă insensibil la aceste grave 
evenimente contemporane. 

S-a spus, şi aici, și în unele cronici, că spectacolul este încărcat. Nu cred. Poate 
că el dă uneori impresia de încărcat atunci cînd nu este urmărit cu atenţie. Cred că 
nu e de prisos nimic din ceea ce poate să dezbrace, să demaște mecanismul ast, so- 
cial şi moral, care promovează umbrele. Trebuie să găsim drumul spre un teatru 
satiric popular, pentru că, dacă am fi mers pe linia de literaturizare a basmului, 
umbra ar fi devenit un fel de nou Mefistofeles, o ființă demoniacă, un geniu al rău- 
lui. Asta însemna să ne fixăm asupra unui aspect limitat al temei, sau să reducem 
piesa la o temă etică mai bine şi mai profund tratată în alte opere literare (Faust, 
Peter Schlemihl etc.). Pe noi ne-au interesat, în primul rînd, cauzele şi consecinţele 
ascensiunii umbrei. Cred că este mult mai actual să prezentăm o umbră al cărei echi- 
valent este nimicul, nulitatea, nonvaloarea, care mimează omenia ; umbră în măsura 
în care repetă gesturile omului, fără să exprime nimic, şi cred că această nulitate 
este mult mai primejdioasă, tocmai pentru că posedă o asemenea capacitate mime- 
tică, tocmai pentru că are această putere de a induce în eroare. Descoperim aici me- 
canismul imposturii. Pe acest drum cred că se dezvăluie ceea ce a făcut din umbră 
o unealtă necesară întregului aparat birocratic și financiar al unui stat cu structură 
capitalistă. Așa înţelegem de ce naivitatea învățatului este blamabilă şi în ce mă- 
sură piesa constituie o chemare la vigilență. 

Din punct de vedere profesional, realizarea aceasta a constituit o muncă de- 
osebită pentru noi toți; aşa cum s-a mai spus aici, am apelat la mijloace pe care 
nimeni dintre noi nu le-a mai încercat înainte. Teatrul contemporan, teatrul care 
iese din făgașul cunoscut și comod, cere — cred — un foarte înalt nivel profesio- 
nal. Cred că el nu se poate realiza fără actori moderni, stăpini pe toate mijloacele 
artei actoriceşti, care au un orizont intelectual larg, înțeleg exact despre ce e vorba 
şi interpretează precis semnificaţiile textului. Cred că teatrul „de marionete“ este o 
producție falsă, și dacă s-a remarcat în spectacolul nostru o colaborare reală între 
regie şi interpreți, atunci am realizat într-adevăr ceva. Cred că tot ce ţine de 
teatrul modern făcut cu actori-marionetă, care execută de bine de rău indicaţiile 
unui regizor cu fantezie, nu poate să depășească farmecul facil al jucăriilor amu- 
zante. Cred că un asemenea spectacol nu poate intra în zonele importante ale artei, 
nu poate să mişte într-adevăr sala, să cîştige cu adevărat publicul pentru un teatru 
nou, viu, de semnificaţie. 

În legătură cu teatrul „normal“ sau „anormal“, aş vrea să spun doar cîteva 
lucruri. Îmi vine în minte o frază pe care a rostit-o Lenin la una din plenarele 
Comitetului Central, după revoluţie. Unul din participanţi a întrebat, la un moment 
dat, cît va mai dura starea de revoluție, cît timp va mai trece pînă va fi instau- 
rată din nou o stare normală. Lenin s-a supărat foarte tare și a spus (citez din 
memorie): „Vai de revoluţionarul care nu înţelege că revoluția e cea mai nor- 
mală stare“. Firește, schimbarea, înnoirea, lupta continuă pentru mai bine este 
o stare normală oriunde, și cu atit mai mult în artă. Nu ştiu de ce, în teatru, 
„normal“ ar însemna neapărat o lectură „normală“ a textului. Cred că în general 
teatrul înseamnă expresie, înseamnă o artă de forţă, de fantezie, de spirit și de 
temperament. În Patul lui Procust, Camil Petrescu pledează în „subsoluri“ cu o 
vehemenţă explicabilă, dacă ne gîndim la ce vedea atunci ca teatru în jurul 
său, pentru spectacole vii, puternice, pentru un teatru realizat de personalităţi 
care ies din comunul foarte comun, pentru că altfel nu mai prezintă nici un 
interes. Cred, de asemenea, că ceea ce trebuie să socotim normal în teatru este 
o concepţie avansată, profundă asupra textului şi asupra fenomenului de spec- 
tacol. Nu m-a supărat deloc, ba, dimpotrivă, m-a surprins şi mi-a plăcut foarte 
mult spectacolul lui Planchon cu George Dandin, care a făcut dintr-o piesă jucată 
totdeauna după canoanele commediei dell’arte — deci cu mijloace artistice pe 
care sîntem obişnuiţi să le numim moderne — un spectacol de gen, de un realism 
subtil, scoţînd în evidență un sens cu totul nou, o valoare necunoscută a textului 
şi repunînd astfel în actualitate o piesă compromisă de plictiseală şi de banali- 
tate. Asta se cheamă teatru modern; violența şi îndrăzneala cu care Planchon 
întoarce George Dandin de pe vadul comun sînt chestiuni de contemporaneitate. 

e GHEORGHE DINICĂ: 


Despre spectacol există opinii diferite. E şi normal. Desigur, şi rolul meu 
putea fi interpretat în mai multe feluri. Mi se pare însă că viziunea lui Esrig 
este cea mai interesantă, nu numai pentru că surprinde cele mai subtile nuanțe 
ale textului, dar şi fiindcă solicită şi pune în valoare un complex întreg de mij- 
loace actoricești. Eu voi fi şi de acum înainte adeptul unui asemenea stil de 
teatru — firește, dacă textul interpretat îl suportă —, pentru că actoriceşte este 
soluția cea mai sigură de dezvoltare a posibilităţilor pe care ni le oferă virsta şi 
pe care e păcat să nu le valorificăm. 

Am făcut în timpul primelor spectacole următoarea experienţă. Interpre- 
tarea rămiînea aceeași de la seară la seară (vă daţi seama, ar fi fost și e foarte 
greu să schimbi mereu o asemenea construcție). Într-o seară însă mi s-a spus: 
„e încărcat, stufos etc.“. A doua seară, după nici 24 de ore, am jucat acelaşi spec- 
tacol — evident, la fel în ce privește construcția generală — și aceleași persoane 
din teatru mi-au spus: „E altceva“. M-am întrebat: „Cum altceva, cînd am făcut 
acelaşi lucru ?“ Am stat şi m-am gîndit la aceste aprecieri. Nuanţa lăuntrică pe 
care actorul o dă rolului poate să ajute sau poate să creeze confuzii. Construcţia 
generală rămăsese aceeași, dar avusesem, de la seară la seară, dispoziţii cu totul 
diferite. Am verificat asta şi mai tirziu. Cînd rolul a apărut stufos, probabil că 
mișcarea a fost executată în sine, fără să i se dea culoarea, pregnanța necesară. 
Cind personajul și mişcarea s-au contopit într-un tot unitar, construcția nu a mai 
apărut nimănui supărătoare. Atunci m-am gîndit că, pe întregul spectacol, sar- 
cina noastră principală este aceea de a menţine foarte clar desenul intenţiilor, 
dînd de fiecare dată aceeași valoare psihologică fiecărui element fixat la repetiţii 
— obligație elementară, de altfel, în orice interpretare. 

Dacă realizarea colectivului care a jucat Umbra va constitui o experiență 
şi pentru alții, cred că spectacolul și-a îndeplinit în mare măsură menirea. Pen- 
tru mine, pregătirea acestui rol, nu exagerez, echivalează cu mai mulți ani de 
studiu. În legătură cu asta, aș vrea să spun cel puțin cîteva cuvinte despre co- 
laborarea cu regizorul Esrig. Ea a depășit limitele conlucrării obișnuite între actor 
şi regizor. Am lucrat împreună zi de zi şi în afara orelor de repetiție, am dis- 
cutat mereu fiecare problemă pe care o ridica rolul, am analizat împreună fiecare 
sens al textului. Principala noastră preocupare a fost aceea de a găsi forme noi 
de expresie pentru a transpune cît mai clar semnificațiile personajului (în acest 
sens, trebuie să adaug că nu aș fi izbutit fără ajutorul permanent oferit de pro- 
fesoara Sibille în ce priveşte asimilarea unei tehnici a mișcării). Colaborarea cu 
Esrig a fost extrem de interesantă şi de utilă pentru mine şi sînt fericit că am 
avut prilejul să lucrez sub îndrumarea unui regizor care are atîta fantezie şi 
lucrează neobosit. 


e SANDA TOMA: 


Munca la rolul Prințesei a fost foarte asiduă şi de lungă durată. Ceea ce 
m-a preocupat cel mai mult, și nici chiar astăzi nu aș putea să mărturisesc că 
am înţeles-o integral, a fost evoluţia originală a acestui text şi a rolului meu. 
În textul inițial, din care noi am tăiat o bună parte pentru a evita orice con- 
fuzii, Şvarţ o descrie pe Prințesă, în final, aproape ca pe o femeie înțeleaptă, 
făcînd-o să vadă dintr-o dată — fără nici un fel de evoluţie scenică — drama 
care s-a petrecut cu ea. Modul cum s-a tăiat din text m-a ajutat să înving aceste 
dificultăţi. Fără îndoială că fiecare rol este pentru mine un examen, dar nu cre- 
deam ca tocmai acesta să constituie examenul care să mă treacă din categoria 
tinerelor talente de viitor în categoria actrițelor. Referindu-mă la colaborarea cu 
regia, trebuie să recunosc că, din păcate, meritul pentru această realizare se da- 
toreşte șaizeci la sută regizorului și numai patruzeci la sută mie. M-aş fi bucurat 
mult mai mult ca proporţia să fie inversă. 

Oricum, pentru mine, experiența a fost extrem de interesantă. A fost pentru 
prima dată cînd, din punct de vedere actoricesc, am atacat rolul de la alt nivel 
decît cel de pînă acum (nu vreau să spun, neapărat, un nivel înalt, ci unul de- 
osebit de cel obișnuit). Nu am mai pornit de la un personaj considerat ca indivi- 

dualitate, ci de la semnificaţia lui în schema generală a spectacolului, de la sensul 
lui de simbol. M-am străduit tot timpul să nu mă las furată de drăgălășenia, ca- 
priciile, sau suferințele personajului, să nu pierd din vedere niciodată faptul că 
Prințesa reprezintă puterea regală în decrepitudine, „marfa“ pentru care se dau 
toate luptele între umbre. Bineînţeles, preocuparea aceasta nu trebuia să dizolve in- 
dividualitatea personajului, ci să-i precizeze sensul. Aş putea exemplifica, de pildă, 
cu replica din finalul actului doi: „Frumos. Theodor Christian, Christian 'Theodor, 
sună aproape la fel“. Ca actriţă, aș fi fost tentată să joc „dramatic“ acest moment, 
să accentuez suferința Prințesei, dar regizorul m-a ajutat să înţeleg că despărțirea 
nu o îndurerează prea mult pe eroină, şi replica transcrie mai mult prostia ei... 
princiară. La fel, în final aș fi fost tentată din nou să accentuez suferința perso- 
najului, şi din nou regizorul m-a ajutat să înțeleg că drama Prințesei e măruntă, 
ca aceea a unui copil căruia i s-a luat jucăria. Din această preocupare constantă 
pentru semnificația rolului s-a născut unitatea personajului. 


e AMZA PELLEA: 


Nu vreau să vorbesc atîta pentru lămurirea dv., cît pentru lămurirea mea. 
S-au formulat unele observaţii asupra anumitor stridențe care s-ar fi manifestat 
în interpretarea mea. Vreau să spun că am conceput acest rol — bineînțeles, îm- 
preună cu regizorul — pe un anumit schelet. Am considerat că Pietro este ales 
şeful gărzii, nu pentru că are spirit militar, ci pentru că face foarte mult zgomot, 
fiind cu totul găunos. El este prezentat, înainte de a intra în scenă, de Annunziata, 
ca unul care trage mereu cu pistolul şi nu nimereşte niciodată. În ierarhia vechiu- 
lui stat burghezo-moşieresc, se promovau foarte des asemenea reprezentanți gău- 
noşi ai zgomotului, ai exteriorului, în posturi militare de răspundere. 

Referitor la scena cu sergentul, mi s-a reproșat de foarte multe ori, şi în 
majoritatea cazurilor de către actori: „Bine, domnule, ăsta-i aur, trebuie să leşine 
lumea de ris!* Nu sînt de acord cu această părere: cred că gluma trebuie să se 
oprească acolo unde monstruozităţile evocate rămîn periculoase şi astăzi. În scena 
cu sergentul se expun idei foarte actuale, și de aceea cred că ea nu trebuie bana- 
lizată, minimalizată. 

În general, am fost puţin dezorientat și nu mi-am revenit încă. Joc mai 
puţin sigur decit în repetiții, şi asta poate tocmai datorită faptului că mi s-a spus 
că interpretarea mea este încărcată. E ceea ce m-a făcut să nu mai găsesc resurse 
suficiente pentru a umple manifestările lui Pietro cu trăire sută la sută. Și atunci, 
sigur că şi eu am observat că unele lucruri rămîn în sine şi par de prisos. Nu am 
renunțat însă la aceste manifestări, deși îmi dau seama că deocamdată nu au con- 
ţinutul pe care ar trebui să-l aibă, pentru că sînt atașat fără rezerve de ideea şi 
stilul spectacolului. Consider că pe parcurs o să reuşesc să umplu de viaţă și acele 
fragmente în care personajul rămîne — cum se spune— descoperit. Socotesc că 
marea realizare a spectacolului este tocmai modul nou în care s-a sudat un co- 
lecti, felul în care s-a muncit, chiar dacă rezultatele nu sînt toate, din primul 
moment, la înălţimea la care sîntem obişnuiţi noi să le cerem. Eu cred că trebuie 
menţionat începutul acesta, germenele acestei noi metode de lucru. Ţin să mul- 
țumesc cu multă căldură tovarășei profesoare Sibille pentru ajutorul pe care ni 
l-a dat. Am început chiar să-mi pun probleme de viitor. Mă gîndesc că voi fi 
distribuit de un alt regizor în altă piesă și mă întreb: ce am să fac? Să citesc 
un text, să-mi bag mîinile în buzunare şi cel mult să aprind o ţigară ca să fac eco- 
nomie de gesturi? Am început să simt nevoia unei partituri de mişcare bine gîn- 
dite şi nu știu încă să mi-o elaborez singur. Orientarea teatrului spre o expresi- 
vitate totală, în gest, mișcare, cuvînt, cred că este cel mai util lucru din specta- 
colul acesta. Şi dacă vom reuși în spectacolele noastre să arătăm rezultatele acestui 
fel de a gîndi asupra teatrului, va fi cu atît mai bine. 


© N. GĂRDESCU: 


Aş fi vrut ca în această discuţie să primim mai multe sugestii din partea dv. 
S-a vorbit despre tematica piesei, despre problema regizorală, cît şi despre reali- 
zarea în genere a spectacolului. S-a spus că sînt unele deficiențe, dar acestea nu 
au fost îndeajuns subliniate. Noi sperăm că această piesă va avea o carieră lungă 

şi dorim să îndreptăm pe drum lipsurile. Nu vorbesc de mine, căci eu am un rol 
secundar, care, chiar în concepția autorului, nu este atit un personaj, cît un pretext 
de dialog. Aș fi vrut să aflu mai în amănunt ce avem de făcut de aici înainte. 
Desigur că în spectacol sînt şi deficiențe, ideea nu este încă topită suficient în re- 
prezentaţie şi mai sînt vizibile unele asperităţi ale muncii regizorale. În general, 
cred că asemenea întilniri cu criticii ne pot fi de foios dacă opiniile, fie bune, fie 
rele, completează cronicile pe care le citim, ne spun mai direct și mai amănunțit 
ceea ce se observă numai din sală şi noi putem să corectăm pe parcurs. 


e RADU PENCIULESCU: 


Chiar dacă am să fiu mai puţin legat de subiectul nemijlocit al discuţiei, 
vreau să spun cîte ceva despre o cronică apărută în „Contemporanul“, sub sem- 
nătura lui C. Paraschivescu. 

Sint de părere că e nevoie de mai multă răspundere față de cuvintul scris 
decit se manifestă uneori în critica noastră teatrală. Tindem cu toţii spre calitate 
în arta teatrală, iar faptul acesta trebuie sá se refiecte și în critică. Gazetarul de 
teatru trebuie, în primul rînd, să fie apt de a înțelege fenomenul teatral şi, in 
cadrul lui, să aleagă noul de vechi, calitatea de noncalitate. 

Cred că orice om poate să conteste un spectacol, atunci cînd o face cu ar- 
gumente. Planchon contestă, cu argumente, pe Lawrence Olivier ca realizator de 
filme Shakespeare, şi noi putem să nu fim de acord cu argumentele, dar nu putem 
să ignorăm poziţia celui care face asta și nu putem să nu surprindem în gindirea 
lui consecvență față de anumite idei. 


MIR cimecto 


Recenzarea unei activități artistice — fie ea teatru, plastică, muzică, litera- 
tură — trebuie să pornească in primul rînd de la determinarea concepţiei creato- 
rului asupra fenomenului artistic realizat şi de la stabilirea poziţiei recenzentului 
față de justeţea sau injusteţea concepţiei creatorului. Producţia respectivă nu 
poate fi judecată în cadrul altei concepţii, sau în raport cu prejudecățile pe care 
cronicarul le are asupra operei date. Să fiu mai limpede: cred că se poate contesta 
în întregime spectacolul lui Planchon cu George Dandin, după unele criterii oneste, 
şi sînt mulţi oameni care fac asta. Foarte bine. Dar, în cadrul concepției sale, crea- 
torul dovedeşte o riguroasă și consecventă construcţie artistică, pe care nu poți s-o 
conteşti. 

Cred că dacă, în cronica amintită, se scrie la început că „piesa şi spectacolul 
prelucrează, în spiritul unui pamflet antifascist, motivul umbrei care s-a desprins 
de om“, se stabileşte implicit o premisă. Şi atunci nu mai este îngăduit ca recen- 
zentul să alunece de pe linia pe care şi-a trasat-o, Cu toate acestea, mai tirziu, 
recenzentul scrie că în spectacol întîlnim „poante“ gratuite, sub forma unor ciu- 
date intonații şi soluții de mișcare, şi exemplifică citînd scena în care soldatul se 
rătăcește de grup şi convorbirea conspirativă dintre Doctor şi învăţat. Sînt 
observaţii care contravin în mod flagrant poziţiei lui inițiale. Pentru că dacă 
admiţi teza spectacolului și teza piesei, atunci nu mai poţi să-ţi permiţi să califici 
ca gratuite niște momente care sprijină şi dezvoltă premisa inițială. Dacă soldatul 
se rătăceşte, asta se întimplă fiindcă el nu vede, are ochii acoperiţi de cască; 
căutindu-şi camarazii, soldatul atinge cu mîna umărul Doctorului, care se consideră 
arestat și nici măcar nu protestează. Doctorul ştie ce înseamnă un aparat de opre- 
siune de tip fascist. Scopul acestei „poante“ este evident și susține din plin teza 

cu care cronicarul s-a arătat de acord. Despre conversaţia conspirativă a Doctoru- 
lui cu Învățatul, una din excelentele rezolvări ale spectacolului, se poate spune 
că exprimă cu perfectă limpezime tot o realitate de tip fascist: despre adevăr 
n-ai voie să vorbeşti, şi cînd o faci totuşi, trebuie să-ți iei măsuri de precauţie, 
pentru că altfel îți primejduiești libertatea și chiar viaţa. Şi soluția regizorală se 
calchiază perfect, nemijlocit și foarte expresiv, pe concepția generală a spectacolu- 
lui. Mai departe: se poate contesta poziţia lui Esrig față de cele două scene de 
stradă din piesă. Esrig ne-a arătat aici că personajele străzii sînt mic-burghezi, 
tirgoveţi. Se poate opta, cred, fără a greşi, şi pentru o soluție opusă: personajele 
străzii reprezintă poporul. Dar regizorul tratează aceste apariţii într-o unitate de 
viziune, și cronicarul nu poate să treacă la suma elementelor pozitive scena din 
actul I şi la suma celor negative pe cea din actul III, căci ele sint exact de aceeași 
factură şi reprezintă aceeași poziție netă a regizorului. Cronicarul spune: „Multe 
detalii izbutesc să fie semnificative. Învăţatul deschide fereastra și surprinde tu- 
multul străzii etc.“, El nu explică de ce detaliile sînt semnificative și trece scena 
la capitolul reuşitelor, pentru ca mai tîrziu să întrebe: „De ce era nevoie ca scena 
comentariilor mulțimii să se transforme şi ea într-o parodie cu oameni cățăraţi pe 
picioroange sau acoperiți cu pălării caraghioase ?“ Dar dacă prima e o parodie, de 
ce să nu fie şi a doua?! Dacă am acceptat una din scene, o acceptăm şi pe a 
doua, expunem un punct de vedere care poate fi discutat şi trebuie în orice caz 
argumentat. 

De ce am stăruit atit asupra acestei cronici? Pentru că socotesc că feno- 
menul artistic trebuie judecat cu mai mare maturitate și cu mai mult simţ de răs- 
pundere. Cronicarul trebuie să ştie să sesizeze esențialul într-o producție artistică 

şi să atragă interesul spectatorului de rînd asupra ce este nou, important, în produc- 
ţia respectivă. Cronica de teatru ar trebui să devină un mai sigur călăuzitor al 
publicului, un argument mai important în formarea gustului său. Pe de altă parte, 
oamenii de teatru aşteaptă de la cronicar mai mult decît un bilanţ oarecare de 
cusururi și calităţi de tipul: „Spectacolul s-a caracterizat printr-un ritm alert şi 
susținut“ sau „Interpretul X a găsit cu talent filonul dramatic al personajului Y“. 

Dacă nu vom reuși să facem o cotitură și vom căuta într-o cronică numai 
sclipirea limbajului şi frumusețea expresiei, iar nu reflectarea solidă, serioasă, 
temeinică a fenomenului teatral, relația creator-cronicar-public ar putea deveni 
foarte defectuoasă. 

În legătură cu spectacolul lui Esrig, sigur că fiecare moment al lui poate fi 
discutat, și deci contestat, în raport cu alte concepții regizorale. Eu, de pildă, am 
unele nemulțumiri și nedumeriri mai mari sau mai mici în legătură cu unele re- 
zolvări care nu mi se par destul de rafinate și la nivelul general al spectacolului : 
de exemplu, ultima scenă în care umbra Umbrei, proiectată pe panou, întinde 
mîna spre coroană. Cred că scena e mai scăzută ca ţinută faţă de altele şi că ar 
fi fost de dorit să întîlnim mai multe rezolvări la nivelul discuţiei conspirative dintre 
Învăţat şi Doctor, care mi se pare deosebit de expresivă şi plină de semnificaţii. 
Dar nu asta este important. Important este că spectacolul își propune o sarcină 
ideologică limpede şi o realizează cu mijloace artistice aproape întotdeauna foarte 
valoroase. Cred că regizorul ar trebui să mai reflecteze la tendinţa lui de a cumula 
în unele scene prea multe argumente de expresie artistică, de a sărăci altele, lucru 
care poate îndepărta spectacolul de spectator. De pildă, eu nu mi-am putut explica 
o rezolvare care, după părerea mea, nu facilitează înţelegerea actului I — lipsa 
balconului pînă la intrarea Prințesei. Balconul trebuia să existe în scenă cu mult 
înainte de intrarea Prințesei, pentru ca să înțelegem — fără eforturi suplimentare — 
relaţiile ce se stabilesc între diferitele personaje. Am impresia că aici balconul nu 
ar fi fost o prezență amorfă, moartă, ci mai curînd o antenă, un mesager al 
Prințesei, care ar fi patronat lupta, deocamdată ascunsă, dintre Pietro şi Cezar 
Borgia, şi ar fi ajutat la înțelegerea reacţiilor Învăţatului față de tot acest cerc 
de interese care se adună în jurul său. 

Nu ştiu dacă exemplul pe care l-am dat e cel mai potrivit, dar am ţinut să 
vorbesc despre sarcina noastră principală, aceea de a facilita transmiterea ideii 
către spectator: Eu cred că din -multitudinea de soluții pe care le avem la înde- 
mînă pentru susținerea scenică a unui moment al unei piese, trebuie întotdeauna 
să alegem soluția cea mai simplă, cea mai directă, ceea ce este însă, desigur, un 
lucru uşor numai în teorie. A alege soluția cea mai simplă, cea mai concisă, care 
să argumenteze ideea, consider că este marea măiestrie pe care cu greu o putem 
atinge. Eu îi doresc lui Esrig, şi-mi doresc şi mie, soluţii mai simple în viitoarele 
noastre spectacole, convins fiind că în felul acesta vom spori influenţa spectacolului 
asupra spectatorului, 'vom face mai accesibilă îndrăzneala. 


© PAUL BORTNOVSKI: 


Vreau să exprim în primul rînd marea satisfacţie ce mi-a dat-o acest spec- 
{acol prin calitatea lui deosebită, prin atitudinea față de fenomenul de artă pe 
care îl exprimă. 

Regizorul Esrig a creat un produs artistic de înaltă ţinută contemporană, 
şi a făcut aceasta fără ostentaţie, fără a urmări cu orice preţ realizarea unei de- 
monstrații de modernitate şi de inovaţie. 

In orientarea sa către trăsăturile teatrului popular, spectacolul foloseşte o 
mare diversitate de mijloace, cu ajutorul cărora rezolvă dificilele probleme ale 
acestui text dramatic şi dă viaţă basmului satiric. 

Aceste mijloace atit de variate se integrează într-o unitate de concepţie ce 
refuză clișeele stufoase sau siropoase și folosește din plin convenţia artistică în 
forme lucide şi epurate, învăluind totul în farmecul unei alese sensibilități moderne. 

În ce privește imaginea plastică scenografică — epurată, inventivă şi finisată 
cu o grijă deosebită —, am impresia că aceasta, în numele sensibilităţii şi mo- 
dernităţii, exprimă o tendinţă spre un decorativism „amabil“ şi „amuzant“ ce nete- 
zeşte din semnificaţii şi atenuează aciditatea satirei. 


PNR AR 


Profit de faptul că am luat cuvîntul ca să atrag atenţia asupra unei inadver- 
tenţe din cronica apărută în „Luceafărul“ într-o problemă de detaliu a scenografiei : 
avertismentul dat de cronicar . împotriva folosirii elementelor de decor suspendate. 
Cronicarul, după părerea mea, dă dovadă de o tendinţă de generalizare pripită. Nu 
văd de ce acest mijloc tehnic — mijloc de expresie în acelaşi timp, care nici măcar 
nu este atit de răspîndit în spectacolele noastre încit să prezinte pericolul unei 
monotonii — ar dăuna spectacolului, atunci cînd el este pus în slujba ideilor aces- 
tuia. El poate, ca oricare altul, să creeze importante valori dramatice, în contextul 
concepției artistice a spectacolului. Evident însă, valoarea oricărui „mijloc“ depinde 
de felul cum și de locul unde este folosit. 

în legătură cu cele discutate aci despre unele articole din presă, consider re- 
gretabil faptul că aprecierile critice, insistind asupra detaliilor într-o optică anali- 
tică, nu subliniază îndeajuns valorile generale ale spectacolului şi semnificația lui 
în cadrul procesului de dezvoltare al artei noastre teatrale. 


e D. ESRIG: 


Aş dori să fac o precizare în legătură cu intervenția criticului Vicu Mîndra 
despre raporturile dintre Învățat şi Annunziata. Nu vreau să scuz nimic din ce s-a 
reproşat spectacolului ca atare. Vreau numai să explic că aceste raporturi sînt mai 
dificile și mai complicate decît par la prima vedere. Raportul dintre Învăţat şi 
Annunziata este de fapt nestabil, în evoluţie ; de fiecare dată, unul din ei are un 
pas înainte în momentul în care ajunge mai aproape de sensul adinc al realităţii 
pe care trebuie s-o judece, s-o înțeleagă şi asupra căreia trebuie să acționeze. 

În actul I, Annunziata îl domină vizibil pe Învăţat, pentru că are o privire 
mult mai adîncă, mai lucidă şi mai serioasă asupra vieții. Aici, tînărul savant își 
mai pune speranţe în această lume compromisă definitiv, pe care autorul o refuză 
în întregime. Acesta este sensul plecării finale a eroului. Abia la sfirşitul experien- 
tei grave prin care trece, el înțelege că a avut de-a face cu o lume de la care nu 
mai avem ce aştepta. Naivitatea Învăţatului constă în aceea că el speră în omenia 
componenților individuali ai acestei lumi, criminală în structura şi sistemul ei. În 

actul II, raporturile se inversează. Annunziata este aceea care nu mai înţelege în- 
tregul sistem, nu mai înțelege de ce Învăţatul s-a angajat în luptă, Învăţatul este 
cel care cîştigă în valoare față de Annunziata. 

În legătură cu interpretarea lui Iurie Darie. Ţin să spun că noi am urmărit 
ca personajul să păstreze, mai ales la început, un aer tineresc. Nu întîmplător au- 
torul i-a dat eroului 26 de ani; Învăţatul e tînăr la toate dimensiunile şi la toate 
sensurile acestei noţiuni (adică, şi neexperimentat, şi aplecat spre reverie etc.). Şi 
în ce priveşte rolul lui Pietro, țin să adaug cîteva cuvinte. Am auzit și eu multe 
obiecții referitoare la jocul puţin încărcat al lui Amza Pellea şi, de comun acord 
cu el, nu am redus nimic, pentru că a juca teatru în acest stil este dificil și cere 
răbdare şi antrenament. Actorul a avut o perioadă de virf în repetiţii, cînd tot ce 
se adăuga rolului nu producea decit satisfacția tuturor. Pe urmă, el a pierdut ceva 
din dispoziţia specială pe care o cere asemenea interpretare. Acum, el este din nou 
pe o pantă de urcare şi va recîştiga, desigur, acea poziție afectivă, esenţială pentru 
participarea lui la fiecare spectacol. De fapt, în această interpretare este vorba 
tocmai despre ceea ce spunea tov. Vicu Mindra — de parodia atributelor de basm; 
efectuată pentru evidențierea unor sensuri mai concrete şi mai laice. Şi Dinică a 
cunoscut o mică perioadă de fluctuaţie, dar şi-a revenit deplin. Trebuie să spun 
din nou că îmi pare foarte bine că unii interpreţi (Sanda Toma, Dinică, Amza 
Pellea) au subliniat aici dificultatea, dar şi valoarea teatrului de semnificaţii şi de 
responsabilitate față de text și faţă de public, către care tindem. Este un act care 
cere o devoțiune totală și nu se poate realiza totdeauna în întregime şi imediat, 
pentru că cere un antrenament psihic și fizic special, pe care actorii din colectivul 
nostru l-au parcurs şi ale cărui roade le vom vedea și de aici înainte. 

Este uşor, şi din păcate la noi asta s-a întimplat prea des, să realizezi un 
teatru modern agreabil şi de inspiraţie revuistică. S-a creat astfel opinia că 
spectacol modern este acela care ne distrează o seară, în care vedem un şir de 
gaguri, la care ridem sau nu — și totul e foarte bine și frumos. Spunem apoi: 
„Ce deştept e regizorul, ce drăguţi sînt actorii şi — eventual — ce fantezie are 
scenograful“. Cred că teatru modern înseamnă în primul rînd o artă de semnificaţii 
profunde — chiar cînd e vorba de comedie. Și luat în sensul strict al amuzamen- 
tului, cînd încerci să faci un asemenea teatru, oferi desigur un lucru mai puţin 
agreabil, neînsemnînd doar o seară de destindere. Dimpotrivă, obiectivul este ca cei 
cinci sute de spectatori de seară cu seară să plece efectiv îmbogăţiţi de la teatru — 
în sensul dezvoltării unei gindiri şi sensibilităţi contemporane. Dar aceasta implică o 
îndrăzneală din partea noastră, o răspundere față de public şi cred că dacă spri- 
jinim cu fermitate un asemenea punct de vedere, aducem numai mari foloase 
teatrului nostru, care are toate premisele să evolueze interesant şi eficient. 

O ultimă observaţie în legătură cu cele spuse de tov. Penciulescu. Sigur, noi 
nu trebuie să îndrăznim mai departe de limita acceptată de public, mai departe 
de granița de înţelegere a spectatorilor, pentru că altminteri perami martorii ac- 
tului nostru de creație. E foarte just, cu un amendament. Înainte de a începe 
lucrul, nu ne putem erija în cunoscători ai limitelor publicului. De pildă, un spec- 
tacol ca Umbra, care a cunoscut niște limite foarte reduse de înţelegere din partea 
unor cronicari, a descoperit limite mult mai largi de apreciere la marele public, 
ceea ce pentru noi este foarte îmbucurător, demonstrînd că operaţia de evaluare 
a capacității publicului nu se poate face din birou, ci doar îndrăznind concret şi 
încercînd concret ceea ce este acceptat, verificînd practic ce anume din ceea ce 
ca îndrăznit în cabinetul de lucru sau în sala de repetiții devine un bun al publi- 

ui sau nu. 


e DINU CERNESCU: 


În fiecare stagiune apar multe spectacole care put fi caracterizate drept 
„bune“, ba chiar unele dintre ele „interesante“. 

Dar din multitudinea spectacolelor unei stagiuni, puţine sînt acele spectacole 
ce contribuie, prin problemele pe care le ridică, la promovarea noului în cadrul 
artei realist-socialiste. Pentru a nu fi greşit înţeles, mă voi explica. Din fericire, 
în arta teatrului nostru nu apar spectacole în afara metodei realist-socialiste ; apar- 
însă spectacole care, mascate ca „realiste“, nu exprimă altceva decît rămăşiţe ale 
teatrului naturalist sau ale teatrului amorf. 


WAR o. ro 


Spectacolul lui Esrig a şocat. A şocat în primul rînd pentru că a repus în 
discuție problema dezvoltării tehnicii actoricești la modul ei total, solicitîind din 
partea actorului o pregătire cu totul specială (pregătire pe care, din păcate, 80% din 
actorii noștri nu o au). În al doilea rînd, spectacolul lui Esrig repune în discuţie 
poziţia profund activă a regizorului față de un text. 

Părerile lui Esrig despre impostură (după mine, nu trebuie să restrînsem 
semnificația umbrei doar la fascism) se citesc clar în spectacol. În scopul citirii 
lor cît mai limpezi, Esrig s-a folosit de ajutorul decoratorului și de plastica 
actoricească. În această ordine de idei, cred că ar trebui revenit în mod special 
asupra formaţiei actoriceşti a lui Gh. Dinică şi a altor actori, cum este de exemplu 
Mihai Pălădescu, actori ce dovedesc, în împletirea minuțioasă şi multiplă a reali- 
zărilor lor, că este depăşit stadiul artei interpretative manifestate doar prin cuvînt. 

Mi-a plăcut spectacolul lui Esrig pentru că este muncit cu migală de la prima 
virgulă pînă la ultimul punct, reafirmînd încă o dată metoda muncii atente şi 
aprofundate a regizorului cu actorul. Acest spectacol se opune acelui teatru ce se 
oprește doar la alcătuirea unei bune distribuții sau la o „lectură în picioare“, 
muncă îndrumată eventual somnolent din sală. 

În fiecare stagiune apar, montate în diferite teatre, de regizori diferiţi, 
spectacole total diferite, dintre care însă unele au o legătură foarte strînsă între 
ele. Acestea sînt spectacolele ce dezbat noi căi ale artei realist-socialiste, spectacole 
combative, spectacole ce sperie pe unii vechi partizani ai teatrului comod. 

Spectacolul cu Umbra este din plin — după părerea mea — un spectacol 
combativ, de aceea îmi permit să socot important momentul marcat de spectacol 
tocmai prin reacţiile contradictorii pe care le-a generat. În spectacol sînt momente 
ce nu m-au satisfăcut, momente pe care eu sau un alt coleg le-am fi rezolvat 
altfel. Prefer însă un spectacol cu mici cusururi, ce ridică probleme şi incită dis- 
cuții, decît o searbădă „perfecțiune“ ce place unanim și se uită repede. 


O VALERIU MOISESCU: 


Mi se pare îmbucurător faptul că spectacolul lui Esrig cu Umbra a 
stîrnit discuţii şi puncte de vedere deosebite, exprimate în scris sau „oral“, de pe 
trepte de înțelegere diferite, reflectind în fond concepţii deosebite despre arta 
teatrală contemporană. Există suficiente spectacole despre care, din păcate, nu 
avem prea mult de discutat și dacă spectacolul lui Esrig a fost generator de pă- 
reri atît de contradictorii, asta înseamnă (cu sau fără voie) că el reprezintă um 
eveniment în mişcarea noastră teatrală. De aceea, cred că spectacolul trebuie dis- 
cutat prin prisma acestui punct de vedere, fapt care dă o altă perspectivă dis- 
cuţiei. 

Spectacolul lui Esrig, alături de alte spectacole valoroase realizate pe sce- 
nele noastre în ultima vreme, demonstrează practic marea varietate de expresie 
a teatrului şi a artei realist-socialiste. Basmul lui Şvarț, ca orice basm, de altfel, 
este expresia unei gîndiri populare despre viață şi evenimente. Ceea ce caracte- 
rizează acest gen literar este metafora, prin care se ascund, spre a fi apoi dez- 
văluite mai pregnant, anumite idei importante, cu o mare forță generalizatoare. 

Reluînd, în preajma celui de-al doilea război mondial, o veche poveste a lui 
Andersen despre omul care şi-a pierdut umbra, Şvarţ a scris un basm modern, 
aparent comic, dar în acelaşi timp înspăimîntător, despre un mecanism care acţio- 
nează în scopul înfrîngerii omului. Omul însă nu poate fi înfrînt, iar umbrele 
vor fi măturate, întunecînd cel mult paginile cărților de istorie. 

Am ţinut să precizez în cîteva cuvinte aceste coordonate ale piesei, pentru 
că ele reprezintă înseşi coordonatele spectacolului, ceea ce dovedeşte o totală şi 
matură înţelegere a piesei de către regizor, Esrig şi-a propus și a realizat cu 
virtuozitate : 

1. Un spectacol de factură populară, în care fantezia (deşi unora li s-a părut 
risipită cu prea multă generozitate) este autofrinată, după părerea mea, cu eco- 
nomie, pentru că slujeşte întotdeauna valorificării unor idei importante, renun- 
țîndu-se la trucuri în sine, vizualizind metaforele şi simbolurile cuprinse în text, 
diîndu-le astfel, printr-o mai mare expresivitate, o mai mare forţă de pătrundere. 

2. Spectacolul păstrează coordonatele basmului, dar ale unui basm modern, 
atît prin gindirea contemporană și profund partinică ce i-a stat la bază, cit şi 
prin expresie. 

3. Comedia atinge în spectacol, pe un anumit plan, rezonanţe tragice, pentru 
că acest mecanism de umbre ridicole nu se păstrează la limitele grotescului, ci 
devine aproape sinistru, înspăimintător şi periculos, fapt care întăreşte şi dă o 
tensiune conflictului piesei, accentuînd caracterul ei demascator. 

4. Prin rezolvarea finalului, în care furtuna mătură în mod inevitabil um- 
brele din calea omului, iar acesta poate respira uşurat ca după o luptă în care a 
învins, pentru că nu se putea să nu învingă, Esrig realizează caracterul optimist 
al piesei, renunţind la idilismul desuet şi creiînd o imagine viguroasă, plină de n 
frumuseţe simplă, concentrată, autentică prin simţirea și expresivitatea profund 
contemporane care au generat-o. 

Spectacolul, aşa cum a fost gindit de Esrig, nu putea fi realizat decît pe prin- 
cipiile teatrului total, în ceea ce există mai valoros în aceste principii, şi anume, 
în primul rînd printr-o mare expresivitate a artei actorului. Aș spune că specta- 
colul a reprezentat pentru tinerii din echipa Teatrului de Comedie (nu ca vîrstă, 
ci ca mentalitate) o școală, aşa cum pe bună dreptate arăta Amza Pellea în cu- 
vintul său. De aceea, am rămas surprins auzind pe unii oameni de teatru, din 
teatru, sau de pe lingă teatru, care încercau să umbrească valoarea spectacolului 
cu Umbra, sub pretextul pericolului pe care-l reprezintă pentru dezvoltarea tea- 
trului nostru „teatrul gimnast“. Expresia mi se pare foarte curioasă, pentru că 
„teatrul gimnast“ nici nu există şi nici nu poate exista. Ea este folosită de către 
cei care încearcă să judece separat, nedialectic, conţinutul de formă. 

Poate că e vorba de preferinţe spre un anumit gen de spectacole sau spre 
un altul, aşa cum arăta tov. Penciulescu. Dar asta este cu totul altceva. Preferin- 
tele reprezintă criterii subiective, dar în nici un caz argumente artistice. Cred că 
nu ne putem permite să discutăm fenomenul teatral așa cum discutăm moda la 
pantofi, dacă e bine să facem spectacole cu toc cui, cu talpa plată, cu găurele sau 
cu "vîrf ascuţit. Un spectacol modern înseamnă un spectacol contemporan, profund 
partinic, nu un spectacol „la modă“, ceea ce e cu totul altceva. Fie că au plafon 
sau nu, fie că sînt lucrate cu o mare economie de mijloace sau, dimpotrivă, pe o 
expresivitate explozivă, fie că apelează la procedee cinematografice sau reînvie tra- 
diţiile valoroase ale spectacolului popular, fie că sînt întrebuințate procedeele tea- 
trului agitatoric 'sau poetic, fie că au decor construit, stilizat, perdele sau nu au 
decor deloc, spectacolele noastre sînt valoroase sau nu, în funcţie de ideile pe care 
izbutesc sau nu să le transmită. Iar procedeele artistice folosite sînt legate de spe- 
cificul operei dramatice, de personalitatea creatoare a regizorului şi colectivului de 
interpreţi, demonstrind practic, așa cum spuneam, marea varietate de expresie a 
metodei realismului socialist. 

Ştiu că prin aceasta nu am spus un lucru nou, dar cîteodată e necesar să ne 
amintim anumite adevăruri știute mult prea bine de toţi, şi poate tocmai de aceea 
uitate uneori — nu atît în practica teatrală, cît în discuţiile noastre. 


e LUCIAN PINTILIE: 


Discuţia aceasta în jurul spectacolului lui Esrig nu oglindește, sincer vorbind, 
ascuțimea divergenţelor de opinii manifestate la apariția spectacolului. Sînt împo- 
triva netezirii formale a punctelor de vedere, cînd ele ascund împotriviri mai vi- 
guroase, sînt împotriva creării unui climat artificial, care dă sentimentul inexact al 
unor dispute de nuanțe, cînd este vorba de dispute mai mult de structură. (Nu 
mă refer la participanţii la discuţia organizată de revista „Teatrul“, ci, în general, 
la discuţiile, scrise sau nescrise, care au avut loc în legătură cu spectacolul.) 

Citeva lucruri trebuie deci spuse mai răspicat, aproape chiar cu seriozitate 
didactică. Şi aceste lucruri privesc într-o bună măsură pe unii critici dramatici, 
care nu se ocupă cu suficientă gravitate şi responsabilitate de meseria lor. 

Orice spectacol are, în perspectiva unor intenţii de regie, ratate sau reali- 
zate, merite sau lipsuri. El trebuie judecat, cred, în funcţie de tendinţa sa generală, 
de conţinutul său efectiv, de valorile de cultură pe care le aduce în circulație, de 
calitatea — deci — a orientării sale politice şi estetice. Sint însă spectacole care 

au tendinţa de a reprezenta un eveniment, un moment-cheie, în activitatea, să 
zicem, a unei stagiuni. Problema fundamentală care se pune în faţa criticii este 
aceea de a avea puterea să aleagă spectacolul sau spectacolele care reprezintă 
obiectiv asemenea momente-cheie ; care este criteriul, după care criticul judecă 
şi va judeca toate spectacolele dintr-o stagiune, care este „ştacheta exigenţei“ ? 
Nu au importanţă micile adversităţi de nuanțe la spectacole banale sau proaste; 
hotăriîtoare pentru limpezimea judecății unui critic este atitudinea sa de respingere 
sau de aprobare a unor spectacole-cheie, ratificate apoi ca atare de timp, sau de 
formarea, uneori lentă, a unei opinii generale, constituite ca un cristal frumos, trai- 
nic, pur. Am observat că dacă un critic greşește într-o asemenea chestiune funda- 
mentală, el greșeşte, tirît de neclaritatea criteriilor, sistematic, și în chestiunile de 
nuanțe. Există deci, încă, la unii critici, o confuzie a criteriilor, o neputinţă de 
a separa cu o violență mai radicală şi mai răspunzătoare valoarea de nonvaloare. 
Ceea ce afirm eu implică desigur răspundere şi de aceea mă oblig să dezvolt 
cît mai curînd acest punct de vedere. 

Un asemenea spectacol de valoare a fost la timpul său Cum vă place al lui 
Ciulei, un astfel de spectacol de valoare este acum Umbra lui Esrig sau Bertoldo 
la curte al lui Moisescu. 

Spectacolul lui Ciulei a avut lipsuri. Şi spectacolul lui Esrig are. Dar sînt 
lipsurile, insuficiențele unui spectacol obişnuit? Sau faptul că aceste lipsuri nu 
aparțin unor spectacole obişnuite, ci excepționale în tendința lor generală, specta- 
cole-eveniment, sub raportul înaltei lor orientări, presupune o călduță toleranță 
faţă de aceste lipsuri? Nu, nu trebuie să manifestăm toleranță (atenţie însă și 
faţă de arbitrarul gusturilor), mai degrabă toleranța fiind necesară față de specta- 
colele proaste, în care tot nu mai e nimic de făcut! Dar nu trebuie să omitem 
nici o clipă că scăderile unui spectacol excelent rămîn scăderile unui spectacol 
excelent, așa cum momentele excelente ale unui spectacol banal rămîn momentele 
excelente ale unui spectacol banal. Eu cred că acei critici care au făcut obiecţii 
justificate la spectacol, dar nu au sesizat caracterul excepțional al gîndirii mate- 
rializate în el, au greșit. i 

S-a creat chiar la un moment dat o confuzie destul de nocivă, după părerea 
mea. Au existat avertismente — voalate, directe — împotriva unei tendințe exce- 
sive şi a unei prea mari abundențe de spectacole de acest gen. Dar, pentru dumne- 
zeu, asta poate fi cel mult o problemă de repertoriu, nu una de cultură a specta- 
colului ! Cum trebuie pusă în scenă altfel Bertoldo la curte, decît în stilul unei 
interpretări culte de commedia delľ’arte ? Sînt convins că Moisescu n-o să siluiască 
Jocul de-a vacanța al lui Sebastian, după necesităţile de acrobație plastică ale 
commediei dell’arte. Problema principală nu e cea a coeficientului îngrijorător de 
răspîndire a unor asemenea spectacole, printre care se numără şi montarea lui 
Esrig, ci alta, o problemă fundamentală, discutată destul de limitat şi înţeleasă 
uneori destul de strimt: problema atitudinii creatoare față de text. Esrig face 
parte din regizorii care demonstrează că transmiterea mesajului unei piese este o 
problemă de personalitate ; că, într-adevăr, o piesă poate să fie. descoperită în vi- 
ziuni diferite care să nu se contrazică fundâmental sau chiar să se. contrazică, 
pentru că ea implică — cu aceeași violență cu care e implicat un poet în mărtu- 
risirile sale — sentimente, gînduri, atitudini personale, deosebite de la un artist 
la altul, de neconfundat de la un artist la altul. Iar mje mi se pare axiomatic 
că valorile unui text se transmit cu atît mai clar, cu atit mai obiectiv, cu cît 
regizorul e mai personal. (O strălucită demonstraţie în acest sens am văzut la 
teatrul lui Tovstonogov, în montarea comediei Prea multă minte strică.) 

Nu am vrut să discut direct, analitic; problemele profesionale pe care le 
ridică spectacolul (deși ele sînt foarte interesânte), nici să discut valoarea specta- 
colului, pe care o consider evidentă, ci doar să discut o problemă de principiu: la 
ce nivel de exigenţă discutăm, la ce scară de valori apelăm? Nădăjduiesc că 
asemenea observații, poate prea generale, poate prea sentenţioase, se leagă totuși 
foarte concret de întîmplările din istoria acestui spectacol, de destinul altor spec- 
tacole asemănătoare, care îi vor urma, de soarta altora, fals moderne, care vor 
deceda. 

e LIVIU CIULEI: 


Nu am asistat la discuţii, am citit însă stenoguama şi vin acum la sfîrşit cu 
un fel de completare. Desigur e foarte bine că discuţia aceasta are loc, şi-mi voi 
spune şi eu părerea în cadrul ei. Dar mă nemulțumeşte pentru că apare în con- 
diţii destul de similare cu discuţia, tot din revista „Teatrul“, la spectacolul Cum 
vă place. Adică, după un moment de „rumoare“ de culise, stîrnit de un spectacol. 
Ba chiar mai mult. Atunci au existat păreri pro şi contra, clar mărturisite in 
presă. Acum, cu Umbra sînt păreri pro şi reţineri, tăceri sau afirmaţii neutre (ca, 
de pildă, cronica minimalizatoare — şi ca dimensiune şi ca loc în pagină — din 
revista „Contemporanul'). Cred că se poate desluși o atitudine demnă de remarcat 
din partea colegilor regizori şi a realizatorilor de spectacole. 

O asemenea dezbatere ne dă ocazia să punem unele probleme de principiu, 
chiar dacă ele nu sînt direct legate de subicet. Pe parcursul discuţiilor apar, ca 
și în cronici, temeri, ale unora, că spectacolele de acest gen ar putea determina 
interdicția altor spectacole de alt gen, sau genera o şcoală unilaterală etc. ...Aseme- 
nea discuţii cred că sint fără rost. Foarte interesant şi just mi se pare tot para- 
graful lui Penciulescu, în care se vorbește despre critică și despre faptul că re- 
cenzarea unei activităţi artistice trebuie să pornească de la determinarea concep- 
ției creatorului şi de la poziţia recenzentului faţă de ea, nu de la prejudecăți — 
pericol care mi se pare că există atunci cînd cronicarul caută să vorbească în 
numele unei dreptăţi absolute şi încearcă să exprime puncte de vedere fără drept 
de apel. Suma unor critici conținînd păreri personale, exprimate în vederea dez- 
baterii lor, ar fi, cred, o oglindă mai firească a fenomenului artistic, ba mai mult, 
ar constitui în sine o existență culturală reliefată, înscriindu-se activ în istoria 
culturii noastre. 

Sînt pentru ca criticul să-si spună părerea lui despre spectacol, desigur argu- 
mentind-o, să şi-o spună, nu s-o impună. La sfîrşitul luării de cuvînt, Penciulescu 
îi dorește lui Esrig, şi îşi doreşte şi sieşi, soluţii mai simple în viitoarele specta- 
cole, fiind convins că în felul acesta va spori influenţa spectacolelor asupra spec- 
tatorului. Pînă la această recomandare, am fost cu totul de acord cu el. Aici însă, 
am impresia că el caută să-și impună gustul, să pledeze cu preferință pentru o 
modalitate care i se potriveşte lui, dar care nu trebuie să devină normă. Consider 
asta o greşeală. Personal, am admirat foarte mult spectacolele lui Penciulescu — 
de pildă, Brigada I-a de cavalerie şi De n-ar fi iubirile — pentru stilul lor epurat, 
pentru limpezimea și ținuta regizorală cu care el le-a condus. Și am observat că 
majoritatea criticilor au fost foarte aproape de el în aceste spectacole, atit de 
aproape încît îi apărau această modalitate chiar şi în alte spectacole ale lui, mai 
slabe. Iarăşi un pericol, chiar pentru Penciulescu. În ce mă priveşte, sînt adeptul 
acestui gen de spectacole, deși n-aş putea să-l practic, temperamental şi structural. 
Ca spectator, asemenea montări îmi plac foarte mult, le salut existența în peisajul 
teatrului romiînesc, căruia îi fac cinste. Dar ce ne-am face dacă am netezi acest 
peisaj în întregime, urmînd rezervele criticilor la spectacole de alt gen (să înșirăm, 
la întimplare — Cum vă place, Umbra, Bertoldo la curte, care am impresia că 
fac o familie, sau Citadela sfărimată, Un strugure în soare, Copiii soarelui, 'altă 
familie) ? Eu admir în cuvîntul lui Penciulescu, al lui Moisescu, al lui Bortnovski, 
al lui Pintilie şi al lui Cernescu tocmai înţelegerea și adeziunea la existența unor 
modalități variate de expresie. Vorbim atît de mult de profiluri, atunci de ce căutăm 
să le nivelăm ? După părerea mea, este bine că există o modalitate Sică Alexan- 
drescu și o modalitate Ghelerter, o modalitate Penciulescu și că apare şi o moda- 
litate Esrig și, bineînțeles, și altele. Sigur că, deocamdată, aceste modalități rămîn 
acțiuni individuale, rezultat al marcării personalităţii regizorale în spectacol. Ele 
sînt încă de foarte multe ori dezlipite de existența vieţii artistice a unui colectiv 
şi se contrazic, în cadrul aceluiași teatru, de la regizor la regizor. Actul artistic 
al lui Esrig, care denotă un consum de energie mult peste normal, s-ar fi încadrat 
în normal într-un colectiv în care premisele profilului dramatic erau gata pregă- 
tite în sensul preconizat de gîndirea regizorală. Anormal pare, pentru cel care se 
mulţumeşte cu niște realizări mediocre, şi decorul lui Bortnovski, în cadrul condi- 
țiilor tehnice ale Teatrului „Lucia Sturdza Bulandra“, în spectacolul Cezar și Cles- 
patra, şi anormal va părea unei asemenea mentalități tot ce vrea să întreacă con- 
dițiile existente, spre o împlinire calitativă superioară. Sigur că, în artă, nu jude- 
căm efortul, ci ajungerea. Se și spune: pentru efort — nota E. pentru ajungere — 
nota A. De aceea, n-am să mă opresc la efort, ci consider spectacolul lui Esrig 

ca un moment important, poate mai puţin în suita apariției spectacolelor în ţara 
noastră, și mai mult pentru faptul că marchează apariţia unui regizor de strictă 
şi riguroasă ţinută intelectuală, grațios şi armonios balansată cu un deosebit simţ 
artistic în actul scenic, pe care îl şi încălzeşte cu o infuzie ufectivă, reținută cu 
bun-gust. Spectacolul Umbra este deocamdată munca unui om. Deşi s-a bucurat de 
susținerea afectivă a micului colectiv care l-a realizat, deși s-a bucurat de înțele- 
gere şi, sigur, de răbdare şi pasiune, ca și Cum vă place, ca şi Bertoldo la curte, 
nici acest spectacol nu este încă rezultatul unor concepții colective. Şi n-aş şti să 
dau alte exemple în acest sens decit mărețele spectacole ale MHAT-ului şi ale lui 
Berliner Ensemble, demonstrind cu aceste două citări cît de puţin mă opresc la 
manieră, la modalitate, dar cît de mult mă interesează metoda şi spiritul care de- 
termină posibilitatea apariției unui fenomen de teatru ca rezultat al unei concepţii 
colective. 


e TRAIAN ŞELMARU: 


Spectacolul lui Esrig oferă prilejul — aşa cum a reieșşit şi din discuția 
noastră — de a aborda o serie de probleme ce ţin de mersul înainte al mişcării 
noastre teatrale. Se poate spune că Umbra ridică, prin ceea ce a realizat, ştacheta 
calității spectacolelor noastre. Mulţi dintre cei de faţă au vorbit despre faptul că 
aci s-a muncit într-un mod nou. Așa e. Şi cred că acest nou merită analizat. 
cu amănunţime. Unele lucruri pe care le voi sublinia, acum, la sfîrşitul acestei 
bogate discuţii, sînt o încercare de sintetizare a unor opinii afirmate. Altele, pe 
care mă voi limita sá le enunţ doar, şi care ar trebui să fie mai amplu argu- 
mentate şi adîncite, merită o dezbatere mai largă, pentru că depăşesc cadrul 
strict al spectacolului. 

Umbra constituie, şi după părerea mea, un experiment deosebit de valoros, 
pe linia unor eforturi întreprinse în ultimii ani de mai mulți dintre regizorii 
noștri, în vederea reteatralizării spectacolului teatral. Aci, important nu e nu- 
mai faptul că se luptă împotriva unor mijloace teatrale conservatoare, împo- 
triva teatralismului șabloanelor desuete. Aci se luptă şi împotriva simplis- 
mului scenic, a platitudinii, care nu dezvoltă în actor o multilateralitate de 
mijloace de expresie, ci-l limitează la un realism plat, neartistic. Aci se experi- 
mentează o nouă teatralitate, un spectacol total, bazat pe o varietate de mijloace 
derivînd din toate artele componente, care să încorporeze ideile textului într-o 
imagine scenică de maximă expresivitate. Încercări, mai timide sau mai îndrăz- 
neţe, au mai fost făcute pe acest drum, fiecare aducind un spor de experienţă, 
măcar parțial reușită. Contribuţia esenţială a spectacolului realizat de Esrig, în 
acest proces de reteatralizare, mi se pare că stă în aceea că s-a bazat în primul 
rînd pe munca de reteatralizare a actorului. E o poziţie de însemnătate princi- 
pială. Căci sporirea expresivităţii scenice, punînd pe primul plan artele ajută- 
toare (decor, lumină, efecte tehnice, procedee cinematografice, muzică etc.), și 
lăsînd pe al doilea o asemenea muncă cu actorul, poate duce la un spectacol 
fără îndoială interesant în măsura în care fantezia regizorului şi a pictorului 
scenograf a găsit soluţii ingenioase, dar văduvite tocmai de ceea ce constituie ele- 
mentul esenţial, elementul cel mai expresiv al teatrului, actorul. În Umbra, 
spectacol gîndit, construit pe o complexitate de mijloace artistice şi scenotehnice, 
se polemizează deci nu numai cu vechiul teatralism, nu numai cu simplismul, 
dar şi cu reteatralizarea superficială. Se opune tradiției conservatoare şi inovației 
formale o inovație bazată pe dezvoltarea celei mai bune tradiţii, celei mai 
teatrale ; se tinde spre îmbogățirea culturii spectacolului, în primul rînd prin 
ridicarea tehnică şi intelectuală a artei actorului la nivelul actorului total, 
capabil să-şi stăpiînească şi să-şi utilizeze calitățile fizice şi spirituale ca pe un 
instrument sensibil, de mare precizie, apt să exprime printr-o infinitate de mij- 
loace viaţa scenică a personajului. 

Cum e şi firesc, nu toate intenţiile sînt deplin realizate, nu toate au o 
justificare organică. E o condiție a experimentului. De aci, momente ce au părut 
încărcate, metafore insuficient de clare, de sugestive. Unele au și fost eliminate 
în cursul repetiţiilor și al primelor reprezentații, altela s-au împlinit. Despre 
acestea s-a vorbit mult în cursul discuţiei şi nu vreau să mai insist. Ceea ce m 
se pare important de subliniat din acest punct de vedere este relația dintre teh- 
nică şi trăire scenică. Mai mulţi tovarăşi — şi este foarte interesantă mai ales 

contribuția unora dintre interpreţi — au observat că unele roluri sint mai finite, 
în timp ce la altele se mai vede încă munca. Aşa este. În spectacol s-a făcut 
un considerabil efort profesional. El e încă vizibil. Poate unde e şi foarte rar. 
Şi poate că de aceea s-au și născut atitea discuţii pe tema: „E teatru ? E gim- 
mnastică ? E pantomimă ?“ Spectacolul este — şi din acest punct de vedere — nou, 
de o noutate uimitoare, dar, în mod firesc, nu total împlinit. După părerea mea, 
Sanda Toma a reuşit foarte bine să creeze o unitate organică între virtuozitate 
şi trăire. La ea, expresia a devenit atit de firească încît te întrebi dacă, în fond, 
actriţa a avut mult de lucru la rol, într-atit de puţin se străvede munca. Sigur, 
rolul lui Dinică e mai greu, e un rol copleşitor. Aci, efortul necesar pentru a 
răspunde sarcinilor de studiu impuse de concepţia regizorală este mult mai intens. 
Performanţa tehnică mai domină uneori trăirea, pare încă demonstrativă. Dar pe 
măsură ce actorul se va elibera de sarcinile de studiu, tehnica se va subordona 
deplin trăirii, va deveni o haină purtată mult mai liber, în care personalitatea 
interpretului se va putea manifesta în voie. Atunci se va ajunge şi aci la unitate. 
Ciştigul cel mai însemnat mi se pare a fi profunzimea, minuţiozitatea şi precizia 
studiului, însuşirea unei bogății de mijloace de expresie. S-a realizat un adevărat 
tur de forță. Şi cu toate imperfecţiunile de care s-a vorbit, această muncă serioasă, 
tenace, pasionată, bazată pe o metodă de lucru riguroasă şi exigentă, merită 
privită cu respect și lăudată din toată inima. 

S-au făcut o serie de observații cu privire la unele roluri. Cred că sînt 
juste : bogăția de mijloace folosite nu este consecventă pentru toate personajele 
piesei. Nu toate sînt la fel de expresiv realizate. Sigur că asta ține de posibi- 
litățile actorilor, dar nu numai de atît. E clar că efortul principal a mers în 
special spre rolul Umbrei, cel al Prințesei şi spre cele care presupuneau un stil 
grotesc (personajele direct satirizate). Mai puţin s-a insistat asupra personajelor 
pozitive (Învăţatul, Annunziata), ca şi asupra unor caractere mai complexe (Doc- 
torul, Iulia Giuli). După părerea mea, rolul învățatului (jucat de un actor atît 
de talentat ca Iurie Darie) apare cam liniar, lipsit de dramatism, deşi presupune 
o gamă amplă de trăiri scenice. De la concepţia sa iniţială, foarte idilică, asupra 
lumii, el evoluează, face pactul cu Umbra, plăteşte pentru asta, dar ajunge să 
înveţe că fericirea nu se cîștigă doar cu bune intenţii, ci trebuie să lupţi, uneori 
să şi mori pentru ea. Sensuri foarte grave ale personajului se estompează într-o 
anumită măsură. Să fi fost oare mai uşor să se obțină o mai mare expresivitate 
pe linia grotescului ? Se poate. Oricum, această inegală expresivitate trebuie ju- 
„decată în raport cu sarcinile foarte înalte pe care şi le-a pus spectacolul, sarcini 
imposibil de realizat în întregime în condițiile date, și care ţin de o serie întreagă 
de factori ce se pot întruni numai printr-o muncă colectivă de durată: antre- 
narea sistematică a ansamblului, sudarea lui pe datele complexe ale teatrului 
total etc. Şi cred că are perfectă dreptate Liviu Ciulei atunci cînd ridică problema 
„concepţiei colective a unui ansamblu teatral, a metodei de lucru şi a spiritului 
-derivînd din această concepţie, cînd extinde necesitatea unei asemenea munci 
colective şi la alte teatre. În adevăr, lupta pentru echipa teatrală, unitară şi 
omogenă, rămîne o condiție de bază a dezvoltării în general a artei spectacolului. 
E o problemă care revine mereu în discuţiile noastre ca un deziderat. Stadiul 
actual al mișcării noastre teatrale cere nu numai o dezbatere aprofundată pe 
această temă, dar şi abordarea ei în spirit practic. 

După cum cred că e necesar să continuăm dezbaterea în jurul unor aspecte 
importante ca, de pildă, acela al varietăţii stilurilor în spectacol, al corelaţiei dintre 
stilul dramaturgiei şi modalitatea de expresie scenică (cea din Umbra nefind unica 
şi neputînd fi absolutizată), al teatralităţii textului dramatic, al complexităţii mij- 
loacelor de expresie actoricească, al ritmului şi plasticii mişcării scenice, al legăturii 
dintre artele componente ale imaginii scenice etc. 

Noi ne propunem ca, împreună cu creatorii de spectacole şi colegii critici, 
să tratăm în paginile revistei noastre aceste probleme de bază ale artei spectacolului. 

Și, ca să ne întoarcem la obiectul propriu-zis al discuţiei de azi, însuși faptul 
că spectacolul cu Umbra a prilejuit cuprinderea unei atît de largi sfere de pro- 
bleme, că a generat atîtea idei noi şi preţioase, îi confirmă valoarea și-i defineşte 

bin duri în prag de stagiune 


oncursurile tineretului, decadele dramaturgiei originale, festivalu- 
rile republicane au devenit fenomene curente ale mișcării noastre 
teatrale. 

Pînă aici nimic rău, ba dimpotrivă. Numai că nu arareori ele devin, pentrv 
multe teatre, nu un punct de vîrf al activităţii lor permanente, ci unicul scop al 
respectivei stagiuni. Şi, atunci, o nereușită devine în mintea unora o catastrofă — 
punct de plecare pentru o retragere pe linia minimei rezistenţe faţă de vetust 
şi facil —, iar un succes, un certificat ce dă dreptul, imediat și fără condiţii, la 
intrarea în concediu de gîndire. 

Cele afirmate mai sus ar putea părea unora pesimiste sau chiar puțin răută- 
cioase. S-ar putea da nenumărate exemple contrarii şi așa mai departe. 

Dar aici nu e vorba de a polemiza cu realităţi de toți cunoscute, ci doar de 
a semnala unele concepții, unele practici ce mai dăinuie prin teatrele noastre. 

Şi asta cu atît mai mult cu cît ne pregătim pentru stagiunea care va întîm- 
pina cea de-a douăzecea aniversare a Eliberării. 

Desigur, va exista un concurs, vor exista premii, vom fi martorii emoțiilor 
stîrnite de o asemenea competiţie. Desigur, dramaturgii noştri se vor strădui să dea 
nu piese ocazionale, ci adevărate opere inspirate din lupta şi munca poporului 
nostru. Desigur, actorii şi regizorii, scenografii şi muzicienii vor căuta formule adec- 
vate, formule noi, proprii anilor pe care-i trăim. 

Desigur, directorii şi secretarii literari vor dori să prezinte lucrări de înaltă 
ţinută, să promoveze titluri inedite, să facă loc unei noi promoţii de dramaturgi. 

Sînt certitudini, şi nu trebuie să ai un dar de previziune ieşit din comun 
pentru a face asemenea afirmații. 

Şi totuşi... 

Şi totuși nu ne putem mulțumi cu atîta. O aniversare este un bilanţ. Iar un 
bilanţ cuprinde rezultatul adunării şi scăderii tuturor plusurilor şi minusurilor. Dar 

aici nu e vorba de bilanţul unei luni, nici măcar al unui an. Ci, de bilanţul unei 
întregi perioade, concretizarea maturității la care ne obligă cei douăzeci de ani, o 
încununare a activităţii de pînă acum. 

Prima condiţie este perspectiva. A doua: continuitatea. 

Perspectiva în viitor şi cercetarea critică a felului în care ea a existat sau 
nu, a fost consecventă sau cu hopuri şi cu multe pete albe în activitatea de pînă 
acum a fiecăruia. Fără îndoială, unele condiţii obiective, ca fluctuaţia cadrelor, de 
exemplu, pot influența negativ un plan de perspectivă. Dar oare acest fapte 
valabil şi pe o stagiune ? Categoric, nu! Şi oare nu teatrele care au dovedit con- 
secvenţă artistică devin un pol de atracţie pentru tinerii absolvenţi sau pentru 
actorii cu ani de stagiu ? 

Un slujitor mai vîrstnic al scenei îmi afirma acum un an sau doi (era vorba 
de teatrele din ţară) că, deseori, înainte de a se hotărî să opteze pentru un teatru, 
actorii întreabă : cine e directorul, cine e sau cine sînt regizorii? Şi că plecarea 
dintr-un colectiv a celor cu adevărat îndrăgostiţi de teatru e determinată nu ara- 
reori de aceiaşi factori. 

Or, ce înseamnă în acest caz directorul, regizorul, dacă nu garanția seriozi- 
tăţii, a nivelului artistic, dovedit pe parcursul mai multor ani? 

Normal, şi din păcate, fluctuațiile nu sînt determinate doar de factorul de 
calitate, dar asupra celorlalte cauze subiective şi regretabile nu ne propunem să 
insistăm acum. 

Dacă ne vom aminti de colectivul Naţionalului craiovean de acum cîţiva ani 
şi de rezultatele obținute de el comparativ cu cele ce au urmat, nu avem, într-o 
oarecare măsură, exemplul viu al celor afirmate de noi? 

Oare faptul că absolvenţii vin cu plăcere la Piatra Neamț, deși teatrul nu a 
cîştigat nici un concurs, nu e elocvent? (Şi fiindcă evorba—în legătură cu tea- 
trul din Piatra Neamţ — de concursuri, îmi voi îngădui să cred că s-a cam exagerat 
cu spectacolul lui Cornel Todea, Generalul şi nebunul, uitîndu-se parcă în focul 
discuţiei că el se înscria pe linia unor căutări tinerești ce au dat multe 
lucruri bune în ultimii ani. Departe de mine intenţia de a nega dreptul de critică 
în exprimarea unor opinii oricît de dure ar fi ele, dar nici de a face un „caz”, și 
mai ales de a prelua „cazul“ la infinit pentru orice exemplificare nu mi se pare 
chiar indicat.) 

Dar să revenim la cele ce formează obiectul acestor rînduri. La Piatra-Neamţ, 
„eşecul“ a constituit un moment greu, care putea deveni chiar demobilizant. Noroc 
însă că cei ce conduc teatrul şi, în special, colectivul, după un moment de derută, 
care s-a oglindit în unele fluctuații de orientare și calitate, şi-au dat seama că se înce- 
puse o treabă temeinică și că ea trebuie dusă la bun sfîrșit, cu seriozitate şi modes- 
tie. Deoarece nu pot să nu cred că a fi modest nu e echivalent cu a fi ipocrit, ci 
cu a avea perspectivă. A avea răbdare ca un lucru să se coacă, a nu crede că sin- 
gurul fapt ce contează e o ascensiune fulgerătoare şi deseori întimplătoare. 

Nu pledez pentru resemnare şi nici împotriva afirmării foarte timpurii, dar 
cred că şi munca în timp poate da rezultate egale cu „izbitura“. 

Nu întîmplător, în ultimii ani, Teatrul de Stat din Timişoara a reuşit să se 
impună atenţiei tuturor celor care se ocupă de mișcarea teatrală din țara noastră. 
Un repertoriu îndrăzneţ și dificil, o consecvență în a-și propune, stagiune de sta- 
giune, sarcini majore, pe care încearcă să le rezolve la un nivel de exigenţă artis- 
tică mereu sporită, ne fac să urmărim cu interes activitatea scenei bănăţene. Recen- 
tul turneu de la București a permis multora să ia contact pentru întîia oară cu 
rezultatele concrete ale ultimelor stagiuni timişorene. Ne aminteam de spectacolele 
cu Ploșnița sau Vulpea şi strugurii, şi asta ne îndrituia un presentiment optimist, 

mai ales că niciodată teatrul nu prezentase un mănunchi de piese atît de bogat, 
atît de reprezentativ (unde, din păcate, doar prezenţa pieselor originale făcea oare- 
cum corp aparte prin cantitatea şi calitatea neîndestulătoare). Părerile au fost dife- 
rite. Discuţiile, pro sau contra, aprinse. Şi asta nu mi se pare rău. Din contra! Doar 
un teatru care vrea ceva, care-şi propune ceva, care încearcă ceva, poate suscita un 
dialog viu și bătăios. În fond, interesant ni se pare nu atît dacă Hamlet-ul lui 
Nasta este cel mai bun, sau mai bun decît un alt Hamlet, cît faptul că teatrul 
găseşte resurse de curaj pentru abordarea inteligentă a unui text major, cît faptul 
că acest teatru, cu toate deficienţele observate în decursul reprezentației uneia sau 
alteia dintre piese, preferă, prin prezentarea, chiar experimentală, a unei capodopere, 
să contribuie la ridicarea exigenței culturale a publicului regiunii sale. Desigur, e 
mai ușor să realizezi un spectacol corect sau chiar bun cu o piesuţă, dar oare, în 
perspectiva anilor, contribuie el de fapt la creșterea nivelului de pretenții al spec- 
tatorului cotidian ? Categoric, nu. Iar atunci cînd, așa cum s-a întîmplat cu Căruţa 
cu paiațe, experimentul devine împlinire limpede şi clară, drumul ales de teatru își 
dovedește oportunitatea, justețea. 

Şi acum ceva despre continuitate. Dacă nu vom uita că spectacolul din fie- 
care seară e obolul nostru de căpătii, că numai prin educarea noastră de a considere 
fiecare premieră, fiecare spectacol la fel de important, vom putea educa publicul 

Ne plingem deseori de public, dar oare nu tot atît de des, concesia făcută 
prostului gust sau calității slabe a unui text scris de un dramaturg simpatic strică 
gustul spectatorilor ? Oare nu noi înşine aducem sau, dimpotrivă, alungăm adesea 
spectatorul prin repetoriu şi joc ? Cum poţi pretinde unui tînăr de 18 ani să vibreze 
la drama de idei cînd i-ai prezentat serii de bancuri îndoielnice ?! Şi atunci, să nv 
ne mirăm cînd, din vina noastră, vorba directă poate fi confundată cu vulgaritatea. 

La fel cum nu trebuie să ne mire seriile lungi ale unor piese bune şi chiar 
dificile, gîndindu-ne la bunul-simţ al spectatorului educat de noi cu folos și inte- 
ligenţă. 

Poate, în pragul acestei stagiuni de mare însemnătate — vor spune unii—nu 
astea sînt cele mai importante lucruri de discutat. Cred însă că viața minunată pe 
care o trăim, realizările de-a dreptul uluitoare pe care le vedem prinzînd viaţă sub 
ochii noștri ne obligă să discutăm, deschis și prietenește, şi despre cele ce nu ne 
plac în munca noastră a fiecăruia, pentru ca, înlăturîndu-le, să fim la înălțimea exi- 
genţelor oamenilor de azi. 

De aceea, nu ne pot mulțumi în teatru succesele decit în perspectiva dezvol- 
tării scenelor pe care le slujim, în perspectiva creșterii şi mai impetuoase a tea- 
trului romînesc. 

Succesele ne obligă și ele ne fac să dorim, azi mai mult ca ieri, să ne pretin- 
dem în fiecare zi mai multă îndrăzneală dublată de seriozitate şi modestie. 

„ASCENSIUNEA LUI ARTURO Ul 
POATE FI OPRITA” 
de BERTOLT BRECHT 


pe scena Teatrului Muncitoresc C.F.R. 


Teatrul Muncitoresc C.F.R. prezin- 
tă, în prima parte a noii stagiuni, 
spectacolul Ascensiunea lui Arturo Ui 
poate fi oprită de Bertolt Brecht, în 
regia lui Horea Popescu, cu decoruri 
de Jules Perahim. 

Înfățișăm cîteva momente din spec- 
tacol, în care apar: Şt. Mihăilescu- 
Brăila (Arturo Ui), Colea Răutu (Ro- 
ma), Graziella Albini (Belty Dull- 
feet), Corado Negreanu (Givola), lon 
Pogonat (Girio). 


Ui: De acord. 
< ROMA: Ştiam, Arturo! Aşa se cuvenea. 


BETTY DULLFEET : Mai sînteți, poate, pînă la 
urmă — un sfint? 
4 UI: Un om fără pasiuni lumești, acesta sînt. 


LLALL 2A 


UI: Așa fiind, 

Şi, pentru că în veci nu 
va fi altfel, 

Eu și cîțiva pe care îi 
vedeţi 
Aici de faţă — afară mai 
sint și alţii - 
Am hotărît să vă-nighe- 
băm noi paza. 


-> 


am dispus 


blindate... 


maşini 


rta dramaturgului 


[Ovasfasta-mi 
piesa 


— Povesteşte-mi piesa ! 

Prietenul meu dramaturg mă priveşte mirat și chiar puțin contrariat. Ce-am 
să înțeleg din două vorbe şi-un cuvînt? In piesa lui, esențial nu este ceea ce se 
poate povesti, ci — cum să vă spun ? — un fel de farmec inefabil. 

— Cu toate acestea, insist eu, un spectacol de teatru nu este posibil fără o 
intrigă vie şi interesantă. 

„Intrigă.“ Cum pot folosi acest cuvînt oribil? Te pomeneșşti că-i pretind să 
scrie piese bulevardiere sau polițiste ? Incerc să mă explic. 

Fireşte, noile idei, conflicte, personaje ale teatrului nostru nu încap în ramele 
intrigii „tradiționale“ a pieselor de tip comercial. Dar, respingînd meșteșugăria, în 
numele farmecului, în numele zugrăvirii sincere şi adevărate a vieții de azi, unii 
autori tineri ajung să nesocotească legi elementare ale formei teatrale. Insuficienta 
structurare a materialului dramatic e ridicată uneori chiar la rangul de principiu, 
fetişizată. „Noi nu sîntem meșteșugari !” înseamnă cîteodată : „Noi scriem piese fără 
cap și fără coadă, unde diverse personaje intervin alandala — și avem convingerea 
că în aceasta stă pecetea contemporaneităţii“. 

Pentru amicul meu e acum limpede cît sînt de învechit. Am rămas la secolul 
al XIX-lea, la clișee depășite, la... la... 

— „La Stanislavski. El cerea dramaturgilor să-i povestească piesa şi socotea 
aceasta drept un examen foarte însemnat pentru rezistența lucrării respective. 

Contraargumentul nu întîrzie. Pe socoteala marilor artiști se pun multe. 
Stanislavski e totuşi acela care a valorificat magistral dramaturgia cehoviană. Or, 
ce poate fi mai antiacţiune decît Cehov ? 

— Tocmai aceasta este o prejudecată. Deşi de dată oarecum recentă, ea a 
dobîndit circulaţie, derutînd pe unii regizori, care încearcă să pună în scenă 
piesele lui Cehov, ca şi pe unii dramaturgi, care-l consideră, pe bună dreptate, un 
naş al dramei moderne, dar nu prea ştiu — cum se vede — ce anume să preia de 
la dinsul. E drept că Cehov a desfiinţat vechea acțiune zgomotoasă, a scris piese în 
care oamenii stau la masă, în jurul ceștilor de ceai, şi în vremea aceasta, pe nesim- 
tite, soarta lor ia întorsături hotărîtoare. Se uită însă că același Cehov a spus că 
dacă o pușcă apare în actul I, ea trebuie neapărat să tragă în cel de-al III-lea. 
Reproducerea aparent nemijlocită a cotidianului în piesele lui Cehov ascunde o 
construcție artistică solidă, la fel cum osatura barelor metalice este cuprinsă — invi- 
zibil — în corpul betonului armat. Spectaculosul exterior este înlocuit printr-o miş- 
care interioară, nu mai puţin dinamică. Iată, de pildă, Unchiul Vania. Oare în pri- 
mele două acte, care se desfășoară în grădina şi, respectiv, în sufrageria conacului, 
nu se întîmplă nimic, eroii stau doar în jurul samovarului şi discută ? Dimpotrivă, 
se petrec multe lucruri grăitoare din punct de vedere dramatic. Vedem cum sosirea 
Serebreakovilor a dat peste cap întreaga rînduială a casei şi a răvășit existenţa lui 
Voiniţki, acesta din urmă e mereu în ceartă cu profesorul şi își mărturisește dra- 
gostea Elenei Andreevna ; chiar şi această femeie leneșă, care pare că vegetează tot 
timpul, ia parte activă la acţiune, respinge iubirea lui Voiniţki şi manifestă interes 
pentru doctorul Astrov, se împacă cu Sonia și îşi asumă misiunea de a-i vorbi doc- 
torului despre dragostea Soniei, apoi, emoţionate, încearcă amîndouă să obțină o 
clipă de frumuseţe, de muzică. Sonia aleargă la Serebreakov și se întoarce cu răs- 
punsul trist: „Nu-i voie“. Tensiunea creşte continuu, cuprinzind toate personajele 
dramei şi pregătind ciocnirea culminantă, împuşcătura din actul al III-lea. De 
altfel, în piesele lui Cehov vei întîlni multe evenimente spectaculoase — incendiu, 
decepție sentimentală, adulter, duel, sinucidere etc. De ce? Din acelaşi motiv pentru 
care asemenea momente capitale sînt aproape nelipsite în tragedia antică ori la 
Shakespeare. Pentru că ceea ce numim, cu un termen cam rebarbativ, teatru 
„major“ nu poate exista fără a pune în cauză probleme fundamentale ale oame- 
nilor, probleme de viaţă şi moarte. 

— Va să zică, nu pot să scriu o piesă bună dacă nu pun o femeie părăsită 
sau o sinucidere ? 


— Dacă te rezumi la latura lor sentimental-lacrimogenă, iese cu siguranță o 
melodramă de prost gust. Dacă însă analizezi cauzele unor asemenea întîmplări în 
contextul ciocnirilor sociale, ai şanse să scrii o piesă de idei. Sinuciderea lui Matei 
din Citadela sfărimată are o semnificaţie ideologică. Nu mă interesează acţiunea 
pentru reacţiile fiziologice pe care le poate stîrni sau pentru a ațîța simpla curio- 
zitate a spectatorului, ci pentru a surprinde personajele în momente hotărîtoare ale 
existenţei lor și a lumina mobilurile care le determină faptele. Mă voi referi, spre 
exemplificare, la două piese ale lui Al. Voitin. In Oameni care tac, şapte persoane 
sînt închise într-un beci al Siguranței, unele dintre ele sînt torturate, doi dintre 
arestaţi sînt puși să-i spioneze pe ceilalţi, o femeie şi-a lăsat copilul bolnav acasă 
etc. Toate aceste întîmplări (fără ca autorul să insiste în mod naturalist asupra 
detaliilor fizice) însumează o experienţă de viață edificatoare, pe care eroii au pri- 
lejul s-o parcurgă. Ce se întîmplă însă în Oamenii înving? Nici Axinte, nici 
Maria, nici Banu, nici Ștefan nu sînt puşi în fața unor încercări serioase, nu acțio- 
nează şi nu au, deci, ocazia să se frămînte, să lupte, să-și afirme emoționant, vizibil, 
superioritatea convingerilor şi frumuseţea sufletească. Unicul episod cu adevărat 
dramatic este acela în care Mihai se întoarce de pe front, îmbibat de concepții 
fasciste, iar Rada, îndurerată, îl respinge. Eroii unei piese nu se pot defini artistic 
decît în acţiune. Dacă Dorel Dorian a reușit, în Secunda 58, să zugrăvească figura 
interesantă a unui activist comunist, aceasta se datorește faptului că Lupu 
Aman este prins cu întreaga lui făptură în acţiune: se îndrăgosteşte de Domnica 
Rotaru, intervine direct în momentul încordat al actului huliganic pe care Ștefan 
e pe cale să-l săvîrșească ş.a.m.d. În schimb, Petre Teiu, în De n-ar fi iubirile, nu 
are nici o contingență personală cu acțiunea, rămîne în afara ei și a dramei. Con- 

strucția dramatică cere ca toate personajele să ia parte la aceeași acţiune. Este o 
lege formulată încă de Aristotel. | 

— Cum aşa, vrei acum să scoţi de la naftalină şi legea celor trei unități ? 

— Nu pe toate trei, ci numai unitatea de acţiune, care e esenţială şi îşi păs- 
trează valabilitatea. Lessing avea dreptate cînd scria în „Dramaturgia hambur- 
gheză“ : „Unitatea de acțiune era prima lege dramatică a celor vechi ; unitatea de 
timp şi unitatea de loc erau oarecum numai nişte consecinţe ale primei...“ Şi afir- 
mînd că unitatea de timp şi unitatea de loc erau impuse de prezenţa corului, con- 
tinua : „găsind în această constringere prilej de a simplifica acţiunea însăși, ei o 
curățau cu atita grijă de orice prisosuri, încît aceasta, redusă la elementele ei esen- 
țiale, devenea o acţiune ideală ce se modela în felul cel mai fericit după tiparul 
acelei tragedii care are cel mai puţin nevoie de adaosul unor împrejurări de timp 
şi de loc“!. Clasicii francezi au adoptat cele trei unităţi, dar o respectau efectiv nu- 
mai pe cea dintii, trișînd în privinţa timpului şi locului. Dramaturgii moderni și-au 
luat fățiș o deplină libertate : încep cu sfîrşitul, sar peste ani şi chiar peste generaţii; 
trec fără sfială peste distanțele geografice ; dar unitatea de acţiune n-au înlăturat-o. 
Ea a căpătat numai o altă formă. Dacă la clasicii francezi, principiul în jurul 
căruia se grupau etapele acţiunii era dezvăluirea unui caracter, a unei pasinui, a unui 
sentiment, în teatrul modern axul unitar este ideea. Multe din piesele lui Brecht sînt 
construite din episoade succesive răspunzind unei idei comune, ca un șir de silo- 
gisme ce alcătuiesc o demonstrație. Literatura revoluţionară a dat naștere piesei- 
frescă, de tipul Uraganului de Bill-Beloţerkovski sau al lui Bălcescu de Camil 
Petrescu. Reuşita acestui gen de piese depinde tocmai de felul cum numeroasele 
părți componente se completează reciproc. în virtutea unei idei diriguitoare. Cînd 
intervin hiaturi, repetări, acțiuni divergente, personaje secundare, care apar şi 
dispar cu conflictele lor marginale, adesea neduse pînă la capăt, lucrarea se prezintă 
descusută şi devine stufoasă. Acesta e motivul pentru care a fost criticată, de pildă, 
piesa lui Dan Tărchilă, Marele fluviu își adună apele. Alcătuită din multe pîrîiașe, 
ea nu le adună însă în albia unei idei călăuzitoare, ci doar le integrează într-un 
context istoric foarte general. Lipsește, de aceea, încordarea dramatică, spectatorul nu 
are sentimentul că înaintează artistic de la anumite premise spre anumite concluzii 
necesare. Astfel, piesa e statică, deşi cuprinde întîmplări cu duiumul. Bine con- 
struită din acest punct de vedere este piesa Luciei Demetrius, Trei generaţii. Unul 
şi acelaşi act — al căsătoriei — este reluat în trei ipostaze istorice radical diferite, 
fiecare episod comunicîindu-ne datele emoţionale necesare confruntării propuse. 
Această calitate lipseşte lucrării recente a aceleiași autoare, Intoarcerea din vis. 
Metoda abordată e tot aceea a unor episoade disparate, care ar trebui, în intenţie, 
să se sudeze conform unei logici implicite. Maria îşi reîntilneşte, la 40 de ani, iubitul 
din tinereţe, care o invită să-şi părăsească familia şi munca şi să-l urmeze în pere- 
grinările sale prin Occident. Agitată, eroina adoarme și visează cîteva întîmplări 
posibile prin care ar fi trecut însoţindu-l pe Laurenţiu. Dar aceste întîmplări nu 
au o continuitate şi nici nu alcătuiesc, în ansamblu, un tablou unitar, menit să 
împlinească argumentarea dorită. Caracterul lor întîmplător, arbitrar, scade mult 
eficiența piesei, îi micșorează puterea de convingere. 

Problema unității de acțiune se pune cu atît mai acut cu cît cadrul social al 
dramaturgiei realist-socialiste s-a lărgit considerabil, piesele cuprind deseori medii 
şi categorii diferite, un număr sporit de personaje. Interferenţa lor dă imaginea 
unei lumi, prilejuieşte un conflict de idei. Dar realizarea acestei interferenţe este 
extrem de dificilă, cere mult meșteșug, ca să se păstreze senzaţia de viaţă autentică, 
nefabri-ată în laboratorul dramaturgului, şi în acelaşi timp să se evite tot ce e 
inutil, nesemnificativ, pe baza unei selecţii riguroase. Să ne întoarcem puţin la 
Cehov. Cum începe piesa Trei surori ? Olga şi Irina vorbesc despre viaţa lor, despre 
idealurile lor, iar pe un plan secund Cebutikin discută fleacuri cu Solionii, își 
notează din ziar o rețetă împotriva căderii părului etc. S-ar părea că cele două 


1 „Opere“ vol. 1, E.S.P.L.A., pp. 79—80 


stiut 


planuri ale acțiunii n-au legătură între ele ; observăm însă curînd că această contra- 
punere este o pregătire subtilă a momentului în care, la exclamaţia lui Tuzenbach : 
„„„peste douăzeci şi cinci-treizeci de ani va munci fiecare om. Fiecare !“, Cebutikin 
intervine : „Eu n-am să muncesc“, Dar asemenea legături — deși destul de vizibile 
la o analiză atentă — nu sînt totdeauna înţelese, și astfel se naşte falsa legendă a 
unor personaje cehoviene pitorești şi decorative, care trec prin scenă fără nici o 
treabă. 

Ar fi, cred, util ca — pe lîngă problemele teoretice de orientare, şi ele insu- 
ficient abordate — critica să se preocupe mai „la concret“ de tehnica dramaturgiei, 
să cerceteze cum începe şi cum se sfirșește un act, cum intră și cum ies persona- 
jele din scenă ş.a.m.d. 

O piesă ca Îndrăzneala de Gh. Vlad aduce un bagaj inedit în dramaturgia 
noastră, conturează figura lui Păun Ciocîlteu, ţăran năpăstuit în trecut, care acum 
a prins parcă aripi şi e gata să se ia de piept şi cu dumnezeu pentru binele obştesc; 
cît despre Mitu și Nate, acești originali Păcală şi Tindală ai satului de azi, ei vor 
rămîne, după părerea mea, personaje de răsunet ale dramaturgiei noastre. Avînd 
asemenea calităţi, i-ar fi stricat oare autorului un mai bun meșteșug, mai multă 
concizie, ştiinţa de a grada acţiunea astfel încît, de pildă, în tabloul 1 după întil- 
nirea atît de densă dintre Lisandru și Ciocilteu, să urmeze scene şi mai încordate, 
iar nu nişte lungite convorbiri de familie ? Fără îndoială, imperfecţiunile oricărui 
debut sînt inerente, scriitorul învaţă în primul rînd din propria sa experienţă. Cri- 
tica poate contribui însă la generalizarea acestei experiențe şi, mai ales, poate şi 
trebuie să stimuleze interesul sporit pentru desăviîrşirea formei. 

— Văd că te referi la formă, la tehnică, oarecum independent de conţinut. 

— Forma nu poate fi despărțită de conţinut — este un adevăr general și 
permanent. Dar ce înseamnă asta în mod practic ? Inseamnă, printre altele, că dacă 
te interesează conţinutul, trebuie neapărat să acorzi o mare atenţie şi formei, fără 
de care acest conţinut nu ajunge nicăieri. Iată de ce, în exemplele pe care le-am 
dat, m-am referit anume la piese cu un conținut important şi actual. 

În dezvoltarea dramaturgiei noastre realist-socialiste problemele construcției 
dramatice dobîndese o însemnătate crescîndă. Realismul socialist a deschis — în 
teatru, ca şi în celelalte ramuri ale artei — căile unor profunde inovaţii, aducînd 
un nou material de viață, o perspectivă istorică şi filozofică corespunzătoare celor 
mai semnificative transformări ale epocii noastre. Pe această bază, au apărut for- 
mule dramatice inedite, procedee moderne, stiluri personale distincte. Ca orice lucru 
nou în artă, toate acestea presupun un proces de cristalizare şi, în același timp, o 
acțiune de cultivare a gustului public. Marea luptă de idei care se desfășoară azi, 
la proporții mondiale, între teatrul realist-socialist şi teatrul decadent burghez este, 
în același timp, o bătălie pentru cîştigarea publicului. In această bătălie, teatrul 
burghez recurge frecvent fie la puterea obişnuinţei, la vechile rețete bulevardiere, 
fie la spectaculosul ieftin, șocant. Teatrul realist-socialist are de partea sa bogăția 
conținutului, iar acest conţinut, pentru a se impune, trebuie să ajungă la spectatori 
în întruchipări atractive, pline de vigoare, de măiestrie. 

Realismul socialist promovează un teatru viu, de acțiune, de mișcare, oglin- 
dind o epocă de vaste transformări sociale şi zugrăvind eroi care luptă efectiv 
pentru schimbarea lumii, în vreme ce dramaturgia decadentă burgheză are tendința 
de a descompune şi elimina acel important element al formei, care este acțiunea, 
înlocuind-o prin lîncezeală, printr-o plictiseală gustată de snobi. Intr-o notă recentă 
din „Secolul 20”, Al. Mirodan polemizează cu un teoretician francez al „antitea- 
trului“, care scrie : „Cel dintii pilon de care dramaturgul... caută să scape este 
intriga, povestirea... Impingînd lucrurile la extrem, se poate spune că, pentru a fi 
modernă, o piesă nu trebuie nici să povestească ceva, nici să poată fi povestită.“ 
În replică, autorul Ziariştilor combate dizolvarea intrigii dramatice care „duce în 
chip inevitabil la secătuirea textului de bogăţia concretă a faptelor“, la „desființarea 
a ceea ce este viu în individ şi poate acţiona” — şi trage concluzia: „Nisipul nu 
suportă nici castele, nici piese de teatru“, 

Dramaturgii noştri se simt în mod firesc atraşi de faptul de viaţă, care îi fas- 
cinează ca pe sculptor blocul de piatră în care abia aşteaptă să izbească cu dalta. 
Pentru noi, problema de stringentă actualitate nu este: cum să înlăturăm acțiunea 
din teatru, ci cum s-o desăvîrşim. 


Andrei Băleanu 

bună parte a producției noastre dramatice este alcătuită din co- 
medii lirice, ceea ce nu trebuie să ne mire, pentru că, dintre toate 
formulele teatrale, puține se bucură de o uşurinţă atît de mare 
de a pătrunde în public şi de a-i cîştiga o rapidă, tandră şi amuzată complicitate 
ca aceea în care umorul reprezintă un lirism abia reprimat. Chiar şi comediile 
satirice sînt aproape totdeauna străbătute de un filon de poezie, şi faptul nu are 
de ce să ne surprindă, întrucît balansul între indignare și duioşie, ori mînie și 
exuberanță constituie un mijloc excelent de a capta interesul spectatorilor. Totuşi, 
nu acestea sînt principalele motive care-i îndeamnă pe scriitorii noștri să alieze 
simțului comic pe cel liric. Dacă elanul, duioșia sau lumina însoțesc şi transfigu- 
rează aproape de regulă comediile și satirele noastre este, în primul rînd, fiindcă 
umorul ori sarcasmul sînt chemate să pedepsească și să răzbune, dar în nici un 
caz să micşoreze încrederea în om. Întreaga noastră concepţie despre lume se în- 
temeiază pe convingerea că umanitatea dispune de toate resursele pentru a se 
rupe de un trecut și odios și rizibil şi de a păşi, purificată, spre o altfel de exis- 
tență, şi de aici vine aliajul dintre umor şi emoție, dintre vehemență și entuziasm. 

La acest factor hotăritor, care explică prezența vădită a lirismului în come- 
diile noi, se adaugă împrejurarea că cele mai bune comedii sau satire scrise în 
literatura dramatică dintre cele două războaie se apropie de punctul nostru de 
vedere, prin critica instituţiilor de viață burgheze și prin aspiraţia spre o lume 
clădită pe înalte virtuţi umane. În adevăr, teatrul nostru dintre cele două războaie: 
cunoaşte prea puţine comedii în care să triumfe, laolaltă cu sentimentul mizantro- 
piei, dezgustul şi decepția. Aspiraţia spre mai bine este mereu justificată şi în ea 
este frecvent implicată nădejdea. Cine reciteşte astăzi piesa lui Tudor Mușatescu, 
Titanic vals, descoperă îndată, alături de elementele satirice, protestatare, o emo- 
ție neascunsă şi o afecțiune fățișă față de ființele rizibile în societatea de ieri, 
pentru puritatea și generozitatea lor atit de ciudate în peisajul moral al vechii 
orînduiri. În Omul cu miîrțoaga, G. Ciprian exprimă nu numai o poziţie de sfidare 
și de protest față de o lume al cărei impuls antiomenesc făcea imposibile demni- 
tatea şi fericirea, dar ne și propune un erou care nutrește credinţa aproape fana- 
tică în victoria binelui şi a frumosului. În comediile lirice ale lui Mihail Sebastian 


nat Me 


asistăm la o permanentă şi melancolică confruntare între o societate rea, obtuză, 
ostilă oricărei valori morale şi spirituale, şi un univers  vrăjit de un ideal etic 
superior, în care speranţele generoase se realizează, iar personalităţile se împli- 
nesc. Evident că amintirea atitor comedii sau satire evoluînd între comic şi poezie, 
şi care s-au bucurat şi se bucură de un neîntrerupt succes, stăruie în memoria 
dramaturgilor noştri. 

Trebuie să observăm însă că lirismul tuturor acestor autori (structural deo- 
sebiţi) are totuși un punct comun şi care este — am zice — trăsătura specifică 
a comediei care se scria acum treizeci de ani față de cea de astăzi. Eroii lui Tudor 
Mușatescu, ai lui G. Ciprian sau ai lui M. Sebastian fac parte din aceeași familie 
a inadaptabililor, iar poziţia lor exactă trebuie căutată la încrucișarea dintre nostal- 
giile lor nobile (dar lipsite de concreteţe istorică) şi neputința de a le realiza 
(într-un larg cadru social şi pe o întinsă durată). Ei trăiesc într-o zonă în care as- 
piraţia se îmbină cu resemnarea sau se mulțumește cu împliniri simbolice și par- 
tiale. Fermitatea lui Spirache din Titanic vals constă în refuzul oricărei ascensiuni 
pe scara valorilor burgheze. Corina din Jocul de-a vacanţa se definește prin cre- 
dinţa că, oricît ar fi de frumoasă o evadare (fie şi numai pentru o lună de zile) din 
atmosfera sufocantă a lumii în care trăieşte, această evadare este iluzorie şi vine 
totdeauna un moment cînd realitate și vis se află într-un război aprig şi dureros. 
Chirică din Omul cu mîrțoaga îşi acceptă condiţia sa umilă şi ridicolă, convins că 
soarta îi va dărui într-o zi ceea ce-i datorează, angajind un adevărat pariu cu 
destinul, care nedreptăţeşte atîtea vieți în orînduirea capitalistă ; dacă el cîştigă 
la această loterie, e numai datorită hazardului. Așadar, lirismul acestor piese nu e 
niciodată cel al luptei deschise, duse pe pămîntul realității sociale și istorice, nici 
al bucuriilor culese dintr-o victorie repurtată direct asupra societății burgheze. 

Or, ceea ce caracterizează comedia noastră nouă este că întîlnirea satirei cu 
lirismul, a umorului cu poezia se făptuieşte în acțiunea revoluționară împotriva 
vechii orînduiri sau a mentalității pe care aceasta a cultivat-o în conștiința oa- 
menilor. Farmecul pe care-l iradiază Cerchez din Ziariștii constituie expresia unui 
temperament combativ, decis să nu tolereze eroarea sau injustiția ; este poezia pe 
care o degajă un militant (de o spontaneitate cuceritoare) pentru o adîncă înnoire 
socială şi morală. Spiridon Biserică din Mielul turbat îngăduie o vreme un şir 
întreg de umilinţe şi sfidări care-i sînt aduse, neclintit în credința că cei care-l 
jignesc şi caută să-i frîneze elanul vor fi înlăturați, iar munca lui răsplătită de pre- 
ţuirea tovarășilor săi. Omul acesta modest, care ne emoționează printr-o superioară 
ingăduinţă şi printr-o răbdătoare tenacitate, va învinge în cele din urmă. Dar vic- 
toria sa nu e urmarea întîmplării, ci a luptei societății noastre împotriva ticălo- 
şiei, împotriva servilismului și a inerţiei. Ceea ce te cucereşte la cei doi adoles- 
cenți din Prietena mea Pix este convingerea lor că, oricît de mari ar fi greutăţile 
care un timp împiedică un fapt de frumuseţe sufletească să fie înţeles şi apreciat, 
toată realitatea din jur va „conspira“ și va lupta pentru recunoașterea şi desă- 
vîrşirea lui. 

În această mutare a accentului de pe lirismul comunicat de ființe deosebite 
de societatea în care trăiesc (singure şi izolate) pe lirismul comunicat de expo- 
nenții unui mod de gîndire şi de viață care este al unei întregi orînduiri se poate 
descifra semnul unui amplu proces istoric. Amprenta acestui proces istoric se re- 
găseşte și în faptul că autorii comediilor noastre sînt interesaţi, deopotrivă, să nu- 
mească idealul personajelor lor şi să indice chipul în care el se realizează. 


* 


A sosit însă momentul să spunem că nu totdeauna, în comediile noastre, ele- 
mentul liric este fericit realizat. 

„Lirismul în teatru — scria Mihail Sebastian — este poate în mod fatal re- 
toric, iar unde începe retoricul încetează simţul de măsură“. 

Notînd acest gînd al său, Sebastian avea fără îndoială în vedere că, în teatru, 
adică acolo unde conflictele se rezolvă tranşant, unde replicile se succed rapid şi 
sînt întovărășite de gesturi elocvente, pe scenă, adică acolo unde nuanțele trebuie 
adeseori sacrificate, iar tranziţiile de la un sentiment la altul sînt îngroșate, dra- 
maturgii sînt în primejdia de a rămîne la tiradă şi la gest, deci în zona cea mai 
suspectă şi cea mai susceptibilă de simulare a poeziei, iar lirismul riscă să devină 
ostentativ, declamator, fals. 

` Am avut prilejul, vorbind într-un număr precedent al revistei despre piesele 
unor | tineri scriitori, să arătăm că poezia nu reprezintă pe scenă o dispensă de 
profunzime şi de gravitate şi că metafora nu înlocuiește cunoaşterea vieții, și nici 
nu poate constitui singura sursă de lirism a unei comedii. Nu are rost, desigur, să 
enumerăm izvoarele de poezie care pot fertiliza o operă dramatică, un lucru este 
însă cum nu se poate mai clar, şi anume că nu este de presupus să găsim lirism 
acolo unde nu se afirmă o fecundă viaţă spirituală și sufletească. Mai cu seamă 
dacă piesele își propun să înfățişeze un proces etic. Momentul intrării în altă vîrstă 
morală devine totdeauna prilejul unor serioase interogații şi răspunsuri, al unei 
dezbateri cu sine şi cu ceilalți, şi numai analiza acestui proces psihologic ne poate 
ajuta la înțelegerea schimbărilor intervenite în concepţia unui personaj. 

(De altfel, fără precizarea caracterului personajului care trăieşte maturizarea 
morală, un fenomen care nu se repetă niciodată întocmai, un fenomen de fiecare 
dată unic, cum este acela al procesului moral parcurs de o conștiință umană, va 
deveni stereotip, îşi va pierde specificitatea individuală.) Mai totdeauna, corespon- 
dentul direct al acestui proces etic este un sentiment de echilibru, de împlinire, şi 
o nouă erupție de vitalitate, de viață, deci de poezie. De aceea, credem că Andi 
Andrieș, Aurel Storin şi, într-o măsură, Maria Földes greşesc adăugînd exterior 
lirism, în loc să-l extragă din situaţiile create în piesele lor. 

Este de făcut apoi o altă observaţie în legătură cu elementul liric în come- 
diile noastre, şi anume că autorii (şi cîteodată chiar cei mai talentaţi) rezistă greu 
ispitei de a păși pe urmele lui Sebastian, spre același gen de comedie lirică al cărei 
erou este un om dotat cu frumoase însușiri etice, demonstrîind o gravă conştiinţă 
a ideilor, o delicateţe a simţirii și un suflet generos, evoluînd între timidități şi 
aspirații pure. Or, adevărul este că apreciind în cel mai înalt grad poezia unui 
Andronic sau Miroiu, nu putem uita că, între ziua în care au fost scrise piesele 
lui Sebastian şi cea de astăzi, s-au petrecut în viața intelectualului răsturnări fun- 
damentale, că el a trăit în tensiunea unei mari lupte care l-a chemat să ia act de 
realitate și de aspectele ei dramatice. Psihologia acestui personaj s-a schimbat ra- 
dical prin înfăptuirile clasei muncitoare, prin evenimentele istorice care au avut 
loc, şi alte aspirații, alte perspective şi alte mijloace de luptă călăuzesc astăzi 
chiar o fiinţă din familia de spirit a eroilor lui Mihail Sebastian. De-a lungul 
anilor, eroul a străbătut un itinerar în care simţul combativităţii a cîştigat hotă- 
ză omera celui al pasivității şi în care idealurile s-au precizat în acțiunea 
cotidian 


O largă experiență socială ne-a dezvăluit existenţa unor infinite filoane de 
lirism în realitatea de fiecare zi. Dacă vom merge pe drumul faptelor de dăruire 
în muncă, sau pe acela al conștiințelor însuflețite de o constantă dorință de desă- 
vîrşire morală, sau pe acela al atîtor destine care au suit, printr-o exemplară sîr- 
guinţă, treptele culturii, vom găsi oricînd o lumină în stare să dea şi celei din 
urmă întîmplări un sens poetic. E un întreg climat care adăposteşte şi regenerează 
lirismul în anii noștri, refuzîndu-l tiradelor şi sentimentalismului; e un lirism 
care presupune o viaţă interioară activă și severă faţă de sine (fără ascunzișuri și 
refugii), animat de sentimentul responsabilităţii față de colectivitate. Teatrul nostru 


nu poate decit să cîştige în originalitate și profunzime urcînd la izvorul aces- 
tei poezii. 


B. Elvin 

Teatrul „Lucia Sturdza Bulandra” 


„PORTRETUL” de Al, Voitin 
Regia: Vlad Mugur 


De la stînga la dreapta: 
Vlad Mugur — regizorul spectacolului — și interpreţii: Ileana Predescu 
(Lucia), Octavian Cotescu (Grigore) şi Lazăr Vrabie (Pavel) 


Teatrul de Stat din Sibiu 


„TAINĂ” de Horia Stancu 
Regia: Mihai Dimiu 


Eugenia Papaiani (Ileana) și Romeo 
Mogoş (Anton) 


PREMIERE 


MARI FIGURI ALE TEATRULUI 


Pelre 
Sturdza 


(1869-1933) 


n ultimele decenii ale veacului trecut, ibsenianismul a fost steagul 
de luptă ridicat mai ales de formațiile teatrale înaintate ale acelor 
vremi. Aşa a fost în Anglia cu Green, în Germania cu Otto Brahm, 
în Franța cu Lugné Poë. La noi, Ibsen s-a încetățenit abia în a doua decadă a 
veacului acesta, găsind un meşter deosebit în Paul Gusti pentru a-l servi în desă- 
vîrşite interpretări actoriceşti. Dar cel care a fost un entuziast permanent pentru 
marele norvegian, cel care l-a tradus. l-a interpretat — Constructorul Solness, John 
Gabriel Borkmann — a fost Petre Sturdza. Cînd, la noi, acum patruzeci de ani, 
o generație tînără de intelectuali se străduia să precizeze noutatea şi mesajul lui 
Ibsen, actorul Petre Sturdza îi sta alături, cu prețioasa lui contribuție. Omul acesta 
masiv, lent, adînc, cu glas molcom, cu un uşor accent moldovenesc, de care nici- 
odată nu s-a putut dezbăra, dădea eroilor ibsenieni toată greutatea şi puterea 
lor, convingea un public încă insuficient inițiat în prețuirea acestei dramaturgii. 

Ca şi Leonescu, Sturdza întregea cu o deosebită valoare echipa Teatrului 
Național la începutul veacului nostru. Piesa istorică l-a folosit de nenumărate ori, 
şi iarăşi faimosul Vlaicu Vodă l-a avut, în 1902, în prima sa distribuție. Juca 
fireşte, potrivit accentului său, pe Groza Moldoveanu. Apoi, tot Gusti l-a distribuit 
în Luca din Azilul de noapte al lui Gorki, din care actorul a făcut o creație de 
neuitat. Intuiția lui justă descifrase încă de atunci adevăratul rol al acestui Luca, 
înşelător al ultimelor iluzii ale celor căzuți la fund, sub aparența domoală şi mîn- 
giietoare a unor prefăcătorii purtate cu mărunt interes. 

înalt şi puternic, Petre Sturdza avea, sub o coamă încărunțită devreme, o 
figură liniştită, cu un nobil profil. Avea pasul larg și rar, gestul amplu, ceea ce 
dădea ritmului său interpretativ o linişte, o Fobusteţe şi o stăpînire în frămiîntarea 

problematicii, iarăşi ibseniene, spre care actorul se întorcea cu o preferință marcată 
ceea ce nu-l împiedica să-și compună rolul nu numai plastic, dar şi ca ţinută 
atunci cînd nevoia o cerea. Şi-l reamintesc iarăşi, sub raportul acesta, în Luca dir 
Azilul de noapte. Se gîrbovise. Avea un pas alunecător şi nesigur, sprijinit pe un 
toiag, şi, pentru a inspira prin milă o anumită incredere, îşi denivelase umerii. 
îrîngîndu-şi cu intenţie grumazul. O grimă completă în perucă şi barbă, sub care 
se ascundea minunat chipul său puternic dar regulat, îi dădea lui Petre Sturdza 
înfăţişarea rătăcitorului Luca, purtător de ispite materiale şi spirituale de tot 
felul pentru cei din Azilul de noapte. Intelectual de foarte subţire alcătuire, mare 
cititor, descendentul acesta îndrăzneţ al unei familii nobiliare intr-o epocă de stu- 
pidă prejudecată împotriva actoriei avea demnitatea profesiunii sale, pentru care 
înțelegea să lupte. Astfel, în conflictul iscat la Teatrul Naţional între directorul 
Alexandru Davila şi Constantin Nottara, la a doua demisie a acestuia, Petre Sturdza 
se asociază cu Nottara şi, împreună cu el şi cu Liciu, pleacă în 1907 să joace la 
Teatrul Liric, într-o formaţie protestatară. Ceva mai tirziu, noul director, Pompiliu 
Eliade, avea să liniștească elementele învrăjbite. 

Pentru o intelectualitate care, după primul război mondial, căuta drumuri 
în desăvirşirea unei culturi generale şi a unui larg orizont, animată de idei pro- 
gresiste pentru acea vreme şi care nu uita că unul din aceste drumuri duce prin- 
tr-un teatru cu o înaltă ţinută şi nobilă menire, Petre Sturdza a fost o călăuză 
prețioasă şi un prieten cald, contribuind cu pricepere şi prestigiu la un deosebit 
fapt de cultură. 


Ion Marin Sadoveanu 

ălătorul care, între 16 şi 24 iunie, intra în orășelul Torun, după ce 
trecea peste riul Vistula şi admira de departe profilurile roșcate 
ale clădirilor cu alură medievală, așezate în trepte ca pe niste prac- 
ticabile de teatru, se afla deodată într-o atmosferă sărbătorească. Drape:e colorate, 
purtind stemele regiunilor de nord ale Poloniei, filfiiau vesele deasupra străzilor 
înguste, ca niște miini întinse de la casele de pe un trotuar spre cee de peste 
drum. Vitrinele magazinelor, împodobite la rîndul lor cu drapele, ofereau privito- 
rilor, alături de mărfurile de larg consum, imagini din spectacolele teatrelor. 
Dintr-o vitrină te privea chipul gînditor al lui Hamlet, înconjurat de personaje şi 
scene din celebra tragedie, din alta îți surideau nişte fete tinere din Teatrul Clarei 
Gazul, mai departe te întîmpinau nuntașii în costume populare, alături de cei în 
haine orăşeneşti de seară din Nunta lui Wyspianski— și tot astfel, de-a lungul în- 
tregii străzi principale, ba și pe străzile laterale. In centrul orașului, clădirea tea- 
trului era dominată de o emblemă uriașă în albastru și alb, care anunţa „Al V-lea 
Festival al teatrelor din Polonia de nord“, şi de drapelele reprezentative ale regiu- 
nilor participante. Cele mai de seamă clădiri ale orașului purtau de asemenea po- 
doabe cu însemnele festivalului. 

Orașul lui Copernic — căci una din miîndriile torunezilor este de a găzdui 
locul de naștere al marelui om de știință — a trăit timp de nouă zile sub semnul 
festivalului. Timp de nouă zile, întreaga viaţă a orașului s-a concentrat în jurul 
acestui eveniment cultural, demonstrind în mod evident imensa dragoste pentru 
teatru a polonezilor. 

Pentru orașul Torun, acest festival nu era, Ge altfel, o noutate. Inaugurat 
în 1959, Festivalul teatrelor din Polonia de Nord are loc în fiecare an în oraşul de 
pe Vistula, prilejuind un şir de zile festive torunezilor şi un rodnic schimb de ex- 
periență între teatrele din orașele nordice. Cu puţină vreme înainte, avusese loc 
un alt festival teatral la Wroclaw, dedicat dramaturgiei poloneze contemporane, şi 
altul la Kattowice, consacrat dramaturgiei ruse şi sovietice. În Polonia populară s-a 
creat astfel o tradiție a festivalurilor teatrale regionale, care dau un impuls mereu 
proaspăt vieţii artistice de pe tot întinsul ţării, oferind şi prilejul unor bilanţuri 
revelatoare la sfîrşitul unei stagiuni. 

Lucru destul de curios pentru un teatru care, în general, cultivă contempo- 
raneitatea, în repertoriul festivalului de la Torun au predominat clasicii. Am aflat, 
de altfel, că în perioada de început a dramaturgiei poloneze contemporane, operele 
clasice naţionale şi universale au constituit baza repertoriului teatrului polonez, 
servind la dezvoltarea măiestriei scenice a interpreţilor. Tinerele teatre din regiu- 
nile nordice au căutat şi ele să-și demonstreze, pe baza textelor clasice, nivelul 
măiestriei, dar și capacitatea de a interpreta într-un mod nou, contemporan, opere 
intrate de mult în tradiţie. 

Am văzut în cadrul festivalului o seamă de piese clasice poloneze cu caracter 
istorico-romantic, al căror conţinut patriotic le menţine în actualitate, ca o mărturie 
a tradițiilor de luptă ale poporului polonez. De pildă, Noapte de noiembrie de 
Stanislaw Wyspianski a dobindit în spectacolul Teatrului „Wilam Horzyczy“ din 
Torun un caracter monumental, eroic, care justifica în mod artistic amestecul de 
adevăr istoric şi mitologic din textul dramatic, valorificînd poezia acestuia. În 
decorul solemn, în linii largi şi culori sobre, apariția zeiţei Palas Atena şi a mu- 
zelor de la Termopile, Salamina, Maraton sau Troia, alături de luptătorii polonezi 
pentru libertate, nu avea nimic insolit, iar versul dobîndea grandoare şi vibraţie 
eroică. Piesa Nunta, de acelaşi autor, s-a bucurat de interpretarea plină de tem- 
perament a artiştilor Teatrului Dramatic din Szczecin. Ca şi alte lucrări ale 
acestui dramaturg polonez clasic, Nunta este o împletire de fapte reale cu elemente 
de vis şi mituri populare, care au fost inteligent valorificate în spectacol prin 
mijloacele unei tehnici de scenă avansate. Îmi stăruie în minte citeva scene de o 
remarcabilă expresivitate, între care un viîrtej de dans popular din prima parte 
a spectacolului, un şir de viziuni realizate cu ajutorul proiecţiilor şi al jocului de 
umbre şi, cea mai puternică dintre ele, scena finală în care personajele execută 
un dans lent, într-o lumină roşiatică-violetă, ca într-o halucinație, exprimînd ma- 
rasmul intelectualităţii poloneze de la începutul secolului, dar în acelaşi timp un 
fel de presimţire tulbure a revoluţiei care avea să vină. În schimb, piesa Kordian 
a altui mare dramaturg polonez clasic, Juliusz Slowacki, prezentată de Teatrul 
din Koszalin-Slupsk, a fost supusă de către regizor unei operaţii de întinerire, 
prin intervertirea tablourilor și folosirea unei simbolistici complicate, care nu tot- 
deauna își dezvăluia semnificaţiile cu suficientă claritate. De unde se vede că ra- 
portul între tradiţie și inovație îşi are legile sale, pe care nu le poate călca ni- 
meni fără a suporta consecințele. 

Shakespeare a fost prezent în cadrul festivalului cu Coriolan şi Hamlet, 
aceasta din urmă fiind interpretată ca o piesă de acţiune, cu un ritm alert, la care 
a contribuit din plin interpretarea dată eroului tragediei shakespeareene de către 
un actor tînăr, nu lipsit de calităţi (Wlodzimierz Bednarski), dar prea sportiv și 
agitat pentru un personaj înclinat spre gîndire profundă şi meditaţie filozofică. 
Din repertoriul bogat al festivalului, amintesc încă, pentru completarea peisajului, 
Tristan şi Isolda, prelucrare scenică după Joseph Bédier, în regia lui Aleksander 
Gassowski, Teatrul Clarei Gazul de Prosper Mérimée — spectacol spiritual, în 
care ironia şi umorul serveau la ridiculizarea sentimentalismului şi a melodramei 
Dramaturgia contemporană a avut drept emisari pe Fr. Durrenmatt cu Fizicienii, 
pe B. Brecht cu Cercul de cretă caucazian, pe Jerzy Szaniawski cu Fierarul, Banii 
și stelele, pe Hemingway cu Coloana a cincea, pe Evgheni Șvarț cu Regele gol. 
Acest spectacol merită o menţiune separată. Pus în scenă de o tinără regizoare, 
Jowita Pienkiewicz la Teatrul „Stefan Jaracz“ din Olsztyn-Elblag, spectacolul s-a 
bucurat de o bună interpretare actoricească, în frunte cu interpretul regelui, Henryk 
Abbe. Cu umor sec, fără pic de şarjă, actorul a exprimat cu limpezime contrastul 
comic între aparatura complicată și pompoasă a organizării ceremonialului de stat 
şi esența lipsită de orice valoare umană a persoanei monarhului. Prin satirizarea 
ipocriziei, a conformismului, a formelor lipsite de conţinut, spectacolul pleda im- 
plicit pentru adevăr, pentru cinste şi demnitate umană. Nu întîmplător, publicul a 
primit spectacolul cu mult entuziasm, răsplătind cu aplauze repetate munca in- 
terpreţilor. 

De altfel, în general, publicul a participat cu mult interes şi căldură la acest 
festival, trimiţindu-și omagiul către artişti, concretizat în numeroase coşuri şi bu- 
chete de flori şi substanţiale daruri, care umpleau scena la sfîrşitul fiecărui spec- 
tacol, mărturie a legăturilor strînse între teatru şi oamenii muncii din R. P. Polonă. 

Această legătură am întiîlnit-o şi în teatrele din Varşovia, unde există o acti- 
vitate artistică vie şi variată. Şi aici dragostea pentru tradiția clasică naţională se 
manifestă prin reprezentarea frecventă a operelor lui Slowacki, Wyspianski, Fredro 

Scenă din „La putta onorata“ de Goldoni — 
Teatrul Nowy, Lodz 

şi ale altor dramaturgi polonezi clasici, 
alături, bineînțeles, de piesele clasice uni- 
versale şi de cele contemporane. Reperto- 
riul teatrelor din Varșovia este foarte 
bogat, răspunzind preocupărilor diverse 
ale oamenilor de teatru polonezi. Se caută 
deopotrivă valorificarea unor opere foarte 
vechi, ca şi popularizarea unor piese de 
ultimă oră ale dramaturgiei universale 
(n-aş putea spune că alese totdeauna cu 
cel mai limpede discernămînt). De pildă, 
am văzut la Teatrul Naţional din Varşo- 
via Istoria glorioasei învieri a Domnului 
nostru, un mister medieval în stil popular, 
cules în secolul XVII de Mikolaj de Wil- 
kowiecko, pus în scenă de Kazimierz Dej- 
mek. Păstrînd caracterul popular al re- 
dactării, regizorul a realizat spectacolul cu 
multă simplitate şi fineţe artistică, adău- 
gind la textul rostit de personaje şi indi- 
caţiile de regie cuprinse în paranteze şi 
scrise, de către autorul medieval, în lim- 
ba latină. În felul acesta, personajul în- 
trerupindu-şi din cînd în cînd tirada în 
versuri pentru a spune pe un ton neutru, 
în latineşte, cîteva cuvinte, ca de pildă, 
„cu altă voce“, sau „către Maria“, sau „cu 
mînie“ etc., totul căpăta un caracter con- 
vențional, care împiedica crearea unei at- 
mosfere pioase. Cristos era înfățișat cu 
cununa de spini, în costumul şi sub as- 
pectul întîlnit adesea în troiţele de pe 
marginea drumurilor, iar lupta sa cu dia- 
volii, după coborirea în infern, era de un 
comic care anula orice urmă de religiozi- 
tate. La aceasta se adăugau intermedile 
cu caracter laic, de o mare savoare popu- 
lară, care prezentau scene comice din viaţa 
populaţiei săteşti. 

La acelaşi Teatru Naţional am văzutun 
spectacol alcătuit din trei piese grecești 
antice, Agamemnon de Eschyl, Electra de 
Euripide şi Broaștele de Aristofan, dove- 
dind, prin compoziţie şi prin interpretare, 
inteligenţă şi rafinament cultural. După 
cum se ştie, în Broaştele, Aristofan a pre- 
zentat o paralelă interesantă şi plină de 
ironie între Eschyl şi Euripide. Spectaco- 
lul exprima prin prima piesă stilul so- 
lemn, monumental al celui dintii mare 
dramaturg al lumii, cobora apoi la dimen- 
siunile umane în interpretarea  Electrei 
lui Euripide, pentru a da apoi caracteri- 
zarea comică a amindurora, cu preferinţă, 
bineînțeles, pentru  Eschyl şi, după cit 
mi-am dat seama, cuunelealuzii directe 
la actualitate, îndeosebi în corul broaştelor. 


Rena Mirecka (Mefisto) din 
„Viaţa tragică a doctorului 
„Faust“ de Chr. Marlowe — 
„Teatrul-laborator 13 rînduri“ 
din Opole 


Actualitatea e prezentă pe scenele Varşoviei, atit prin piesele noi ale unor 
dramaturgi polonezi — din care, din păcate, n-am văzut nici una — cît şi, mai 
ales, prin dramaturgia universală. Fizicienii de Dürrenmatt a găsit la Teatrul 
„Dramatyczny“ o interpretare subtilă, de rafinament psihologic, care însă, fireşte, 
n-a izbutit să anuleze caracterul pesimist al piesei, care încearcă să demonstreze 
consecințele nefaste ale gîndirii umane și ale ştiinţei duse pînă la ultimele 
sale limite. 

Îmi stăruie în amintire scena prînzului, în care cei trei fizicieni, nebuni 
simulanţi, îşi dau jos masca. Este o scenă de mare intensitate dramatică, în care 
tot ce a fost pînă acolo farsă şi grotesc dispare, pentru a face loc unei triste lu- 
cidităţi. Figura actorului Szwiderski părea anume indicată pentru rolul lui Moe- 
bius, savantul care trăieşte drama de a purta pe umeri singur — după cum îşi 
închipuie —  responsabilitatea pentru destinul tragic al omenirii amenințate 
de distrugere. 

Ascensiunea lui Arturo Ui poate fi oprită de B. Brecht este o realizare 
artistică remarcabilă, atit prin concepţia regizorală sobră, lipsită de artificii, cît 
şi. mai ales, prin interpretarea rolului principal de către Tadeusz Lomnicki, un 
actor tînăr foarte înzestrat. Amintesc din spectacol un procedeu care mi s-a părut 
interesant : în clipa în care un personaj era hărăzit morţii, el apărea (printr-un 
truc ingenios realizat de interpret cu o mișcare rapidă) cu fața albă ca o mască 
mortuară. Hindenburg, din clipa cînd a acceptat pactul cu bandiții, a apărut cu 
masca albă, prezența sa în scenă echivalînd cu aceea a unui mort viu — o, și cît 
de grăitor vorbeau tăcerile sale, datorită expresivității actorului! Cît despre Ar- 
turo Ui, puterea de transfigurare a actorului, dublată de o ştiinţă a compoziţiei, 

care începe cu compoziţia lăuntrică, psihică, a personajului şi continuă cu o teh- 
nică a vorbirii şi a mișcării fizice, a avut drept rezultat realizarea evoluţiei per- 
sonajului, a gangsterului mînat de beţia de putere pînă la dictatorul criminal, cu 
porniri demenţiale, setos de dominația lumii. Actorul şi-a compus personajul pînă 
în cele mai mici amănunte, studiind documente şi imagini ale modelului viu, 
împrumutîndu-i vorbirea — precipitată, sacadată, tranşantă ca lama unei ghilo- 
tine —, mișcările, mersul repezit, privirea sfredelitoare, dar fără a face o imitație 
neartistică. Scena lecţiei cu actorul, în care Ui învață cum să se poarte în lume 
şi, în care, semispontan, semiconştient, ia naştere salutul hitlerist, a fost ma- 
gistrală. Evoluţia personajului exprimată de actor poate fi rezumată prin „Aşa 
se naște un dictator“. Ultima parte a spectacolului, lipsită de un crescendo dra- 
matic, aducea oarecare monotonie și oboseală. Dar cred că aici avea și textul 
partea sa de vină. 

O trăsătură caracteristică a teatrului polonez — ca de altfel în general a 
teatrului contemporan — este căutarea unor căi noi de apropiere de spectator, de 
comunicare între scenă şi sală. Pe această linie se înscrie activitatea unuia din 
teatrele tinere, cu caracter experimental, ale Poloniei de azi, şi pe care l-am văzut 
în orașul Lodz, unde se afla în turneu. Este vorba de „Teatr-Laboratorium 13 
rzedow“ (Teatrul-laborator 13 rînduri) din Opole. Trupa tînără a teatrului, con- 
dusă de un regizor foarte tînăr, Jerzy Grotowski, a pornit la descoperirea unor 
căi noi ale expresivității scenice, desființind distanța dintre scenă şi sală, ameste- 
cînd actorii cu spectatorii, implicîndu-i pe aceștia din urmă direct în procesul de 
desfășurare a spectacolului, luptînd pentru desăvirșirea tehnicii actoricești. Incon- 
testabil, încercările lor sînt demne de interes. Munca asiduă de antrenament zilnic 
a avut drept rezultat o bună stăpinire a mijloacelor vocale şi fizice de către 
actori, care execută adevărate mișcări de virtuozitate, folosind vocea şi trupul ca 
pe nişte instrumente docile. Merită interes, de asemenea, încercarea de a da fie- 
cărui spectacol un cadru scenic adecvat. De pildă, spectacolul văzut de mine după 
„Viaţa tragică a doctorului Faust“ de Christopher Marlowe se desfășura pe un şir 
de mese puse pe două rînduri, pe laturile carora se ariau spectatorii, așezați pe 
nişte bănci, amestecați cu cîțiva interpreți. Am avut însă impresia că, în mo- 
mentul de față, căutările acestor tineri n-au un țel prea limpede, că se rătăcesce 
puţin pe direcţii formale, tehnica devenind un scop în sine, că însuși repertoriul 
ales de ei pentru aceste exerciții nu este dintre cele mai potrivite. În spectacolul 
văzut, emoția era înlocuită printr-o reprezentare lucidă a unor reacţii fizice şi 
fiziologice, iar efectul asupra publicului era de uimire şi uneori de spaimă. Sper 
că, prin maturizare și o îndrumare atentă, tinerii aceştia înzestrați, despre ale 
căror experimente reușite din anii trecuți presa poloneză și cea străină au scris 
articole încurajatoare, îşi vor limpezi drumul spre inima şi mintea spectatorilor. 

Scurta întîlnire cu teatrul polonez nu mi-a dat posibilitatea unei cunoașteri 
mai profunde a fenomenelor și tendințelor sale actuale caracteristice. E limpede 
însă că e un teatru interesant, bazat pe tradiţii culturale temeinice, angajat în 
mișcarea vie, înnoitoare, a teatrului contemporan universal, pe un evident făgaș 
realist. Și aceasta ni-l apropie. 


Margareta Bărbuţă 

ălile teatrelor „Sarah Bernhardt“ și „Recamier“ — în care se des- 
făşoară, de la începutul primăverii pînă în vară, stagiunea Teatru- 
lui Naţiunilor — au devenit un fel de stadion olimpic al jocurilor 
dramatice. Aici se întrunesc, în riguroasă competiţie artistică, trupe din lumea în- 
treagă. Întîlnirea „pe scenă“ a unor oameni de teatru din ţări diferite prilejuiește 
un fructuos schimb de experienţă : inovațiile valoroase sînt preluate şi transformate 
în mijloace curente, tradițiile unor popoare mai puţin cunoscute inoculează de 
multe ori şi împrospătează arta amenințată de decadenţă a altor popoare. 

Anul acesta au fost prezente la Teatrul Naţiunilor un mare număr de ţări: 
Elveţia, Tunis, Irlanda, Statele Unite, Mexic, Marea Britanie, Belgia, Uruguay, 
Norvegia, Olanda, Uniunea Sovietică. 

Am văzut multe din aceste spectacole. Majoritatea au fost unanim conside- 
rate excelente. Dar, ca la orice competiţie, au existat și campioni care s-au distins. 

E de neuitat grandiosul Rege Lear, în interpretarea trupei Teatrului Royal 
Shakespeare Company, pus în scenă de Peter Brook şi cu Paul Scofield în rolul 
principal. A fost unul din acele spectacole, la care, după ultima cădere de cortină, 
publicul rămîne tăcut și nemișcat, avind nevoie de un răgaz de reculegere înainte 
de a aplauda. Regizorul a adîncit înțelesul tragediei shakespeareene și i-a dat un 
sens insolit şi deosebit de contemporan. Pentru el, drama lui Lear este drama 
claselor sociale în descompunere, din evul mediu și pînă azi. Valori ce par imuabile 
se răstoarnă, uriașul își leapădă veșmintele regale şi toată forța lui devine nepu- 
tinţă ; cazna lui de a înţelege se transformă în nebunie. Nebunia bătrinului este, 
de fapt, deruta unei lumi întregi, care a trăit către sfîrşitul feudalismului, spaima 
în fața vidului ideologic de după Renaștere şi pe care Brook o compară cu „an- 
goasa“ burgheziei din zilele noastre. Din mozaicul de tablouri care alcătuieşte piesa, 
Peter Brook a subliniat trei momente care marchează evoluţia tragediei lui Lear: 
după ce şi-a împărţit regatul, dar şi-a păstrat coroana, Lear descoperă că a rămas 
fără putere ; întors de la vinătoare cu cei o sută de cavaleri ai săi, fiica cea mare 
îi spune, cu autoritate de monarh, să-și înjumătățească suita. Revolta şi mînia 
sălbatică a bătriînului nu cunosc margini. Cu o mînă răstoarnă masa imensă cu 
tăblie de aramă, încărcată cu cupe, în jurul căreia stăteau cavalerii. E clipa cînd 
începe să-și dea seama că măreția lui se spulberă. Porneşte spre cea de-a doua 
fiică a sa, unde îl aşteaptă o umilire şi mai mare. Se zbate, se zvircoleşte, pînă 
ce, în cele din urmă, se mărturisește copleșit, învins: iată-l apărînd pe scena 
pustie, mărginită de cei trei pereţi îmbrăcaţi în pînză de culoarea cerului înnourat, 
pe care atîrnă trei gigantice tăblii dreptunghiulare de aramă, înroşite ameninţător 

de lumina reflectoarelor, şi care, printr-o uşoară mişcare, sugerează întreaga natură 
dezlănțuită. Pînă la această scenă, între Lear și nebun se închegase o unitate, se 
stabilise o legătură aproape fizică: nebunul era tot timpul lingă rege, care de 
multe ori se agăța de el. Ceea ce raţiunea încă întreagă a unuia nu reușea să 
cuprindă explica nebunia celuilalt. Dar a sosit clipa cînd Lear n-a mai avut nevoie 
de nebun. A devenit la rîndu-i nebun. Şi nu numai el, ci şi Gloucester și Edgar 
(a cărui nebunie e prefăcută). Spectacolul culminează cu scena în care se întîl- 
nesc cele trei larve umane, decrepite şi neputincioase. Pentru Brook, această în- 
tilnire are o semnificaţie foarte importantă : rătăcirile celor trei i se par avind 
aceeași rezonanță ca rătăcirile scriitorilor burghezi contemporani. 

În funcţie de aceste trei momente mari, și în jurul lor, se cristalizează specta- 
colul. Conţinutul de idei reiese limpede şi clar. La acest lucru contribuie și simpli- 
tatea decorului și a costumelor. Scena e aproape mereu goală, doar cu anumite 
elemente de decor, atunci cînd e absolut necesar ; iar pe pereți, tăbliile de aramă 
alternează cu uriaşe trunchiuri de lemn (care amintesc gardul unui țarc în care 
sînt închise vitele), spre a marca schimbarea locului acţiunii. Costumele sînt neutre, 
din piele ruginie — chiar femeile poartă rochii lungi de piele —, în perfectă 
armonie cromatică cu restul decorului. Jocul actorilor e unitar și impresionant. 
Paul Scofield avea un fel deosebit de a rosti replicile, lungind cuvintele, dîndu-le 
sonoritate de cor antic. 

În zilele următoare premierei au apărut cronici entuziaste : „Peter Brook re- 
descoperă Regele Lear“, „Regele Lear în interpretarea Teatrului Royal Shakes- 
peare Company : admirabil, prodigios, de neuitat“. Dar acest succes a făcut ca exi- 
gența juriului — a publicului şi oamenilor de teatru parizieni — să crească. Ceea 
ce nu l-a împiedicat să primească cu multă căldură Teatrul Workshop, care pre- 
zenta, în regia doamnei Joan Littlewood, Oh ! What a lovely war! (Vai! Ce război 
drăgălaş !) 

Teatrul Workshop este un teatru modest dintr-un cartier periferic al Lon- 
drei. Aici s-au jucat însă majoritatea pieselor „tinerilor furioşi“, care au împros- 
pătat dramaturgia engleză, aducînd pe scenă o problematică contemporană şi omul 
simplu al zilelor noastre. În ultimii ani, sub conducerea pricepută a regizoarei Joan 
Littlewood, Teatrul Workshop a devenit unul din teatrele cele mai cunoscute şi 
progresiste din Anglia. După unii, Oh! What a lovely war! este una din cele mai 
importante realizări ale trupei, deşi în program este anunţată ca un simplu „diver- 
tisment muzical“. Tema sa e însă o temă majoră : războiul. 

Piesa nu-i o poveste. Sint înfățișate, amuzant și ironic, momente din timpul 
primului război mondial. Stîrnesc riîsul. Dar un rîs dureros, căci subtextul tragic 
e mereu prezent : cruzimea războiului, inutilitatea lui, morţii, afacerile ce se făceau 
cu armele și carnea de tun. Cînd dansurile şi cîntecele devin prea vesele, pe ecranul 
din fundul scenei apar proiectate fotografii din timpul măcelului ; iar un şir de 
becuri, sprijinit pe o schelă de fier, anunţă în succesiune luminoasă cînd se petrece 
scena respectivă : anul, luna, ziua, locul unde soldaţii luptau, rezultatul luptei (o: 
sută de metri, sau doi, sau nici unul, de pămînt cîștigat, și sute sau mii de morţi). 

Charles Chilton — autorul — povestește cum a început să scrie piesa: prin 
1958 s-a dus, la rugămintea bunicii lui, să fotografieze mormîntul tatălui său, ucis 
în 1918 lîngă Arras. Acolo găsi un zid pe care, printre numele celor „35.942 ofiţeri 
și soldaţi ai Forţelor Imperiului Britanic căzuţi în lupta de la Arras“, era gravat 
şi numele tatălui său. S-a întors acasă cu dorinţa de a face ceva pentru ca nicio- 
dată un asemenea epitaf să nu mai existe pe vreun mormînt. Aşa s-a născut 
această piesă. 


PE. 


Actorii — unsprezece bărbaţi și patru femei — poartă costume de Pierrot 
şi Colombine (întocmai ca „i zanni“ commediei dell’arte şi actorii care cutreieră păr- 
tile de sud ale Angliei și dau spectacole pe plajă), schimbînd doar cîte un element 
— bocanci, chipiu, puşcă — caracteristic personajului pe care-l interpretează la 
un moment dat. Spectacolul pare un joc, o comedie muzicală delicată. De fapt, 
este un rechizitoriu sever al războiului. Spiritul care străbate piesa nu atenuează 
cu nimic ferocitatea satirei. Instructajul recruţilor, pe care un sergent mărginit 
îi învață cum să mînuiască baioneta, discuţia dintre generalul francez și coman- 
danţii englezi sînt de un comic irezistibil. Dar ironia cu care sînt schițate portre- 
tele căpeteniilor de armate e la fel de acidă ca şi cea cu care sînt făcute portre- 
tele cotropitorilor fascişti din Şvejk în al doilea război mondial a lui Brecht. La 
un moment dat, e înfățișat un serviciu religios pe front: un soldat enumeră, 
pe voce de ţircovnic, beneficiile războiului — nu prea sînt alimente, dar în schimb 
soldaţii au căpătat dezlegare de la Papa să mănînce vinerea, în tranșee, carne etc. 
— şi-şi încheie partitura într-o notă gravă: vreau să scap odată de acest război 
blestemat. Îmi amintesc de un alt fragment plin de un umanism profund: noaptea 
de Crăciun, în tabăra engleză. De-aproape se aude un cîntec nemţesc. Cei cinci-şase 
soldaţi englezi răspund cu un alt cîntec. Apoi primesc — aruncată de nemți — o 
cizmă de care se apropie suspicioşi. Înăuntru găsesc daruri: un pachet de şocolată, 
un pachet de ţigări. Fac şi ei rost de citeva nimicuri şi aruncă înapoi cizma încărcată, 
în tabăra dușmană. Nemţii vin să le mulţumească şi să bea împreună o sticlă de 
schnaps. Oamenii săraci îşi împart de bună voie puţinul pe care-l au, lor dușmă- 
nia le este străină, nu fac decît să se supună ordinelor celor ce au averi de îm- 
părţit. În ultima scenă, un gradat francez comandă elegant : „Pour la glorie de la 
patrie, en avant !“ Nu mişcă nici un soldat. Gradatul îi ameninţă, apoi repetă co- 
manda. Soldaţii înaintează ca oile, făcînd : mee ! Sînt împuşcaţi. Rămiîn în picioare, 
doar cu capetele şi pușştile plecate. Apoi se îndreaptă şi cîntă, în franțuzește: „Am 
sfîrşit cu viața, nu mai trăim, nu mai iubim, nu ne mai bucurăm. Dar noi nu 
vrem să murim !“ Toată trupa vine la rampă şi reia, în cor numeros, cîntecul — de 


data asta în englezește. 
Comentariile sînt inutile. Dacă relatarea a fost cît de cît evocatoare, calită- 


ţile spectacolului reies singure: mesajul profund progresist, efectul mobilizator 
şi înaltul nivel artistic. 
O seară încîntătoare a oferit compania lui Peppino De Filippo, care a inter- 


pretat „a l'improviso“, „scrittura“ lui De Filippo Metamorfozele unui muzicant 
ambulant, o reeditare a metamorfozelor lui Pulcinella. Verva, naivitatea, umorul 
sănătos, popular ale commediei dell’arte au cucerit spectatorii. Jocul actorilor — deși, 
în parte, improvizație — era caracterizat printr-o mare precizie. Iar inventivitatea 
de regizor şi talentul de clovn al lui Peppino De Filippo mi s-au părut unice. 

De mai puţin succes de presă s-a bucurat spectacolul Teatrului Popular Ita- 
lian, condus de Vittorio Gassman. Poate tocmai din cauza caracterului său vădit 
popular. În fața unui public de intelectuali, Vittorio Gassman a folosit același 
limbaj scenic ca în faţa muncitorilor, în parte analfabeți, din cel mai înapoiat sat 
al Calabriei : a prezentat o antologie, o lecţie de istorie a teatrului, în care intenția 
pedagogică nu numai că nu era ascunsă, ci de la bun început anunţată. 

Jocul eroilor este o înlănțuire de fragmente din marile piese clasice, de la 
Eschyl şi Plaut la Pirandello şi Brecht, legate între ele de explicațiile modeste, 
dar competente şi pline de umor, ale unui comentator. „Publicului nou, care 
n-are încă răbdare să urmărească în întregime piesele clasice sau cele de idei, 
e bine să-i înfăţişăm fragmente însoţite de explicaţii“, mi-a spus Gassman, în 
cursul unei discuţii. 

La ridicarea cortinei, pe un ecran încadrat în perdele negre, sînt proiectate 
diafilme care întovărăşesc spusele comentatorului şi introduc spectatorii în epoca 
fragmentului respectiv. Actorii — şase la număr, îmbrăcaţi în salopete bleumarin, 
avînd ca singură podoabă insigna T.P.I. pe buzunarul de la piept — împart în 
sală caiete-program. La un semn al lui Vittorio Gassman, se urcă pe scenă, își 
schimbă — în culise — costumul şi începe spectacolul propriu-zis. Ecranul dispare, 
cîteva elemente simple şi sumare sugerează locul acțiunii. În prima parte sînt 
prezentate fragmente din Perșii lui Eschyl, Thyeste de Seneca, Soldatul fanfaron 
de Plaut, o scenă dintr-un mister medieval şi una pe o canava a commediei dell’arte. 
Actorii joacă cu multă seriozitate, respectînd stilul fiecărei epoci ; nu se simte nici 
o dorință de inovare, de înnoire: țelul este de a prezenta teatrul așa cum a fost 
în diversele momente ale evoluţiei sale — sumbru şi grav pe vremea anticilor 
greci, guignolesc pe vremea lui Plaut (prezentatorul comentează : azi, teatrul concu- 
rează cu televiziunea, cinematograful, strip-tease-ul ; pe timpul lui Plaut își 
disputa spectatorii cu circul, care le oferea emoţii puternice : creștini sfișiați de lei, 
lupte care se sfirşeau cu moarte; de aceea, teatrul trebuia, la rîndu-i, să impre- 
sioneze puternic), mistic şi popular în evul mediu. După pauză, urmează fragmente 
din Oreste de Alfieri, Kean de Al. Dumas-tatăl, Astă-seară se improvizează de Pi- 
randello ; o actriță din trupă cîntă apoi, cu mult dramatism, „Ce primi o nevastă 
de oștean“ din Şvejk în al doilea război mondial de Brecht (comentatorul explică : 
ani de război și violenţă. Istoria se repetă: de la Xerxes la Hitler, oamenii nu 
contenesc să lupte. Să plingem acest pămînt care are nevoie de eroi, cum spune 
Brecht). În încheiere, Vittorio Gassman, înconjurat de întreaga trupă, recită testa- 
mentul poetului grec al rezistenţei, Kriton Athanasulis — în care acesta spune 
fiului său : „Pacea lumii fie hrana sufletului tău... Ca moştenire, îţi las lupta mea 
neterminată, amintirea lagărelor de la Auschwitz şi certitudinea că totul trebuie 
să se schimbe“. 

Recitind programul acasă, mi-am dat seama că spectacolul fusese un one- 
man-show. Dar cu cîtă discreție se estompează Gassman ! E un actor desăvîrşit, cu 
o gamă uluitoare, ireproşabil în toate rolurile: elegant în Alfieri, măreț în clasici, 
ordinar chiar, în commedia dell'arte, extraordinar în Kean, irezistibil în comedie. 
Şi totuși, în spectacol, nu-l simţi nici o clipă vedetă. Cuviincios în fața artei, evită 
să epateze sau să strălucească. Are o singură năzuinţă : aceea de a educa spectatorul. 

Am părăsit capitala Franţei în ajunul sosirii trupei Teatrului de Satiră din 
Moscova. Apropierea datei de 19 iulie — cînd se împlineau 70 de ani de la nașterea 
marelui poet al revoluției socialiste, Vladimir Maiakovski — făcea ca spectacolele 
Baia și Ploșniţa să fie aşteptate cu un interes sporit. Parizienii, credincioși prie- 
teni ai lui Maiakovski, organizaseră seri în care actorii sovietici să declame din 
operele sale. N-am fost de față în seara premierei, dar atmosfera de febrilă 
nerăbdare din ajun, cît şi nivelul înalt al trupei din Moscova anunțau un triumf. 

Dana Crivăt 

Teatrul sovietic 


și problemele lui contemporane 


îndrumările Plenarei C.C. al P.C.U.S. 
din iunie şi sarcinile actuale ale tea- 
trului sovietic — iată tema celei de-a 
patra plenare a V.T.O. (Asociația oa- 
menilor de teatru din U.R.S.S.), care a 
avut loc recent la Moscova. Plenara 
a fost deschisă de M, Țariov, artist al 
poporului al U.R.S.S., directorul Tea- 
trului Mic. Referatul a fost ținut de 
I. Zubkov, redactor-şef al revistei „Tea- 
tralnaia Jizn“. Referatul a atras aten- 
ţia asupra faptului că noile condiții de 
construire a comunismului generează o 
nouă etapă în munca ideologică a 
P.C.U.S. Una din principalele direcţii 
ale acestei activităţi este educarea po- 
porului în spiritul patriotismului sovie- 
tic şi al internaţionalismului proletar. 
În acest domeniu, teatrul poate aduce 
o contribuţie însemnată. 


În referat au fost menţionate spec- 
tacolele ale căror premiere au avut loc 
în ultimii doi ani şi care au intrat în 
fondul de aur al repertoriului sovietic. 
Vorbitorul a criticat piesele care abor- 
dează teme minore și care, prin tema- 
tica lor neesenţială, împiedică teatrele 
să-și îndeplinească menirea. 

În referat şi în discuţii s-a acordat 
o atenţie deosebită problemei reperto- 
riului pentru copii şi tineret, subliniin- 
du-se importanța exemplului pozitiv, 
care trebuie să stea la baza pieselor 
adresate tinerilor. 


Trebuie să învăţăm de la K. Stani- 
slavski arta de a fi exigenţi—a spus 
I. Zubkov. Oamenii de teatru sovietici 
— a accentuat vorbitorul — trebuie să 
ocupe un loc în primele rînduri ale 
frontului ideologic. 

Numeroși vorbitori au insistat asu- 
pra importanţei teatrului în educația 
comunistă a spectatorilor. Printre luă- 
rile de cuvînt sînt de remarcat cea a 
dramaturgului A. Sofronov, cele ale ac- 
torilor M. Kedrov, B. Smirnov, M. Ja- 
rov şi alţii. 

O mare atenție s-a acordat, și în re- 
ferat şi în discuții, criticii teatrale şi 
funcției ei stimulatoare. 

La concluzii a luat cuvîntul A. Po- 
pov, ministrul Culturii al RS.F.S.R. El 
a vorbit despre răspunderea artistică 
și partinică a oamenilor de teatru şi 
despre obiectivele pe care ei trebuie să 
le atingă în lupta pentru un repertoriu 
de un înalt nivel artistic, pentru rea- 
lism şi măiestrie în arta spectacolului. 

Plenara a adoptat un apel către toți 
oamenii de teatru, ca aceştia să aplice 
în munca lor de zi cu zi hotărîrile Ple- 
narei C.C. al P.C.US. şi să răspundă 
cu cinste marilor sarcini ale construirii 
comunismului. 


Prin teatrele norvegiene 


Teatrul Norvegian ocupă un loc de 
frunte în viața culturală norvegiană, 
lăsînd în urmă prima scenă a țării — 
Teatrul Naţional, un teatru de un stil 
greoi, academic. 

Teatrul Norvegian prezintă spectacole 
în limba vorbită în satele norvegiene. 
(În Norvegia există două limbi literare 
oficiale — una bazată pe graiul oră- 
şenesc, alta pe cel vorbitlasate.) Dar 
cu toate „drepturile egale“, fixate pe 
hîrtie, condiţiile de dezvoltare a limbii 
sătești au fost mult mai puţin prielnice. 
Teatrul Norvegian a fost creat acum 
cinci decenii, tocmai pentru a pune în 
scenă piese în limba populară. De la 
bun început, el a activat în opoziţie 
faţă de arta oficială. In prezent, tea- 
trul este condus de dramaturgul pro- 
gresist T. Skagestad. 

Stagiunea care s-a încheiat a fost 
rodnică. La Teatrul Norvegian a fost 
pus în scenă primul spectacol Brecht 
jucat în această țară. Este vorba de 
Cercul de cretă caucazian. Contactul 
cu ideile şi metoda lui Brecht a con- 
stituit o adevărată revelaţie şi pentru 
creatori. Acest spectacol nu a fost doar 
un eveniment artistic, ci şi un eveni- 
ment politic în viața ţării. Influenţa 
lui Brecht se resimte și în spectacolul 
Peer Gynt, montat de T, Skagestad 
pe aceeaşi scenă. De mare succes 
se bucură o nouă comedie de Axel Hel- 
land, autorul piesei El a spus: Nu!, 
cunoscută în toată Norvegia. Noua lui 
lucrare se numește Înălțimea sa, soția 
mea. Căsătoria unei prințese engleze 
cu un fotograf i-a oferit pretextul pen- 
tru o satiră ascuțită la adresa moravu- 
rilor aristocrației engleze. 

Altă premieră interesantă a fost 
aceea cu piesa lui T. Skagestad — Ora- 
şul de pe țărm, încarese dezbat pro- 
bleme legate de mişcarea împotriva în- 
armării atomice din Norvegia. Forma 
piesei este puţin obișnuită. Acţiunea 
este întreruptă de digresiuni lirice, un 
cor comentează acțiunea ş.a.m.d. Acest 
spectacol a trezit o adevărată furtună. 
Unele cercuri politice au pornit o vio- 
lentă campanie împotriva spectacolului, 
dar publicul larg continuă să-l susțină. 

În repertoriul teatrului mai figurează 
Medeea, în care rolul principal este in- 
terpretat de T. Mawrstad, una din 
cele mai bune actriţe norvegiene. 
Foarte interesantă este noua montare 
a piesei lui A. Strindberg — Domni- 
șoara Iulia. De asemenea, spectatorii 
norvegieni au putut vedea un balet 
după un poem al lui Arne Gârborg — 
Vrăjitoarele, precum şi o dramatizare 
după romanul Fratele de Ulav Dihn. 

Cîteva cuvinte despre alte teatre din 
capitala norvegiană. De mare succes se 
bucură două din spectacolele Teatrului 
Naţional : Duminica neagră de drama- 


turgul american Reginald Rowse, care 
tratează problema rasială din statele 
sudice, şi Fizicienii de Fr. Dürrenmatt., 
Se pare că Teatrul Naţional, în năzu- 
ința sa de a deveni mai actual, începe 
să se ia la întrecere cu Teatrul Norve- 
gian. 

Teatrul Nou și-a încheiat stagiunea 
cu premiera Sechestraţii din Altona de 
J. P. Sartre; aceasta a suscitat in- 
teresante discuţii în rîndurile intelec- 
tualității norvegiene. 

Unele e remarcabile a rea- 
lizat tînărul Teatru Televizat, condus 
de A. Briickmann ; aici s-au evidenţiat 
spectacolele Puștile Terezei Carrar de 
Brecht şi Strigoii de Ibsen. 

Experienţa Teatrului Norvegian de- 
monstrează încă o dată că numai acele 
spectacole care atacă problemele ma- 
jore ale contemporaneităţii trezesc in- 
teresul marelui public. 


„libertatea creaţiei“ în Japonia 

Recent, în Japonia s-a petrecut un 
eveniment puţin obişnuit. Un specta- 
col a cărui premieră nu a avut loc a 
primit premiul întîi al Asociaţiei co- 
respondenţilor de radio şi televiziune 
din Japonia. Este vorba de spectacolul 
pentru televiziune Fiul unic (scenariul 
de Nobuiosy Terada, regia de Miyodzy 


Eky). 

Colectivul studioului de televiziune a 
muncit cu mult entuziasm pentru rea- 
lizarea acestui spectacol. Dar, în ajunul 
premierei, comanditarul spectacolului a 
renunţat să-l mai finanțeze şi transmi- 
sia a fost anulată. 

Refuzul comanditarului de a mai 
sprijini acest spectacol se datorește 
— după cum s-a aflat ulterior — pre- 
siunii exercitate de partidul liberal-de- 
mocrat şi de alte organizaţii de dreapta. 

Prin ce nu a plăcut spectacolul? 
Sau, mai bine zis, de ce i-a speriat 
Fiul unic ? 


Probabil că „de vină“ e subiectul pie- 
sei. O mamă care și-a pierdut fiul mai 
mare și soțul în războiul trecut sfătuiește 
pe cel de-al doilea fiu — acum unicul — 
care a trecut cu succes examenul de 
admitere la Institutul Militar, să re- 
nunţe la cariera armelor. Sub influența 
mamei, a fetei iubite, a rudelor şi cu- 
noștințelor, tînărul renunţă 

Evident că această idee — acest pro- 
test împotriva militarismului, demasca- 
rea celor care educă tineretul în spiri- 
tul unui patriotism războinic şi revan- 

şard — a trezit nemulţumirea grupuri- 
lor care împing din nou Japonia pe un 
drum periculos. 

Faptul că premiera piesei nu a avut 
loc a trezit indignarea şi protestele for- 
telor progresiste ale ţării. Regizorul 
şi-a dat demisia, în mod demonstrativ, 
de la Televiziune. „A ceda presiunilor 
— a declarat el în presă — înseamnă 
a capitula în faţa reacţiunii. Sint in- 
dignat de cele întîmplate şi voi lupta 
ca spectacolul Fiul unic să fie totuşi 
prezentat telespectatorilor japonezi“. 


Erwin Piscator, credincios sie-însuși 


E. Piscator, regizor cu talent cert dar 
contradictoriu, a parcurs o cale artis- 
tică tot atît de contradictorie. Creator 
al „teatrului politic“ în timpul republi- 
cii de la Weimar, antifascist convins şi 
demascator virulent al tiraniei hitle- 
riste, Piscator a fost întotdeauna „de 
stînga“, atît în politică cît şi în artă, 
dar, în diversele etape ale activităţii 
sale, această orientare a fost de multe 
ori anarhică. 


Artist de reputație mondială, Piscator 
nu şi-a putut crea, de fapt, un teatru 
al său, ori o şcoală cu poziţii ideologi- 
„co-artistice precise, pentru că nu are 
şi nu a avut niciodată un loc stabil de 
muncă. În urma unor peregrinări ne- 
sfîrşite, el a fost angajat, la începutul 
acestei  stagiuni, la Volksbühne din 
Berlinul occidental, cunoscut şi sub nu- 
mele de Teatrul de pe Kurfiirsten- 
damm, de unde, în 1927, a fost dat a- 
fară în urma unui uriaş scandal pro- 
vocat de spectacolul Furtună deasupra 
Gottlandului. Acum, Piscator s-a întors 
la „locul crimei“, cu aureola unui cla- 
sic, recunoscut şi stimat de toți. 

El a început munca creatoare în acest 
teatru punînd în scenă tetralogia lui 
G. Hauptmann — Atrizii —, spectacol 
pe care l-a realizat ca pe un act de 
demascare a hitlerismului. Însuși su- 
biectul piesei îi oferea suficient mate- 
rial. Hauptmann, care a scris piesa în 
timpul războiului, a utilizat mitul an- 
tic al crimelor sîngeroase ale Atrizilor 
ca o aluzie foarte transparentă la reali- 
tatea ce-l înconjura. 

Şi iarăşi — pentru a nu se ştie cita 
oară în decursul ultimelor decenii — a 
izbucnit o înflăcărată polemică în ju- 
rul realizării lui E. Piscator. 

„Vechile greșeli ale lui Erwin Pisca- 
tor“ — iată ce se putea citi în toată 
presa vest-berlineză. Cuvîntul „vechi“ 
se referă la acele vremuri cînd Pisca- 
tor ocupa în mod consecvent poziţiile 
teatrului politic revoluţionar. 

în articolul semnat de L. Liift în zia- 
rul hamburghez „Die Welt“, acest lu- 
cru se spune pe faţă. „Piscator, bătriî- 
nul venerabil... vrea să facă veşnic din 
teatru o şcoală politică. În ultima sa 
punere în scenă, el repetă vechea gre- 
şeală a anilor 1920—1930, afirmînd: 
«Ceea ce se arată pe scenă trebuie să 
aibă o tendință determinantă, iar specta- 
torul trebuie să priceapă că piesa ur- 
măreşte un ţel concret»“. 

În continuare, cronicarul cere ca Pis- 
cator să vorbească în spectacolul său 
Atrizii despre „răul universal“, con- 
damnîndu-l pentru faptul că se încăpă- 


'ținează să sugereze spectatorilor că ac- 


ţiunea piesei lui Hauptmann se referă 
doar la soarta Germaniei. Iată în ce 
constă „vina“ regizorului. 

Dar Piscator nu şi-a recunoscut „gre- 
şeala“. În scrisoarea deschisă, adresată 
revistei vest-germane „Das Theater 
heute“, care de asemenea a publicat o 
cronică negativă despre spectacol, regi- 
zorul scrie, subliniind marele succes de 
public la spectacolul Atrizii: „Sint 
convins că un asemenea interes al ma- 
relui public se explică prin faptul că 
am realizat această montare a piesei 
lui Hauptmann pe fundalul realităţii 
noastre, la care piesa se și referă de 
fapt. În tetralogia sa Atrizii, Haupt- 
mann condamnă barbaria nazistă. Şi 
numai o prudență elementară nu i-a 
permis să vorbească despre unele lu- 
cruri atît de deschis şi pe faţă cum pu- 
tem și trebuie s-o facem noi astăzi...“ 

Şi iată că — pentru a eita oară ? — ca 
o învăţătură pentru toți amatorii de 
„artă pură“, un spectacol teatral a de- 
venit un prilej de luptă politică şi nu 
„pur estetică“ ! Iar viața a demonstrat 
că E. Piscator a rămas într-adevăr cre- 
dincios sie-însuşi — credincios față de 
t ce era mai bun în creația lui. 


rtea dc teatru 


Revista noastră îşi propune să prezinte, în această rubrică de recenzii, cărțile 
apărute la noi şi peste hotare, să informeze cititorii asupra dezbaterilor teoretice 
legate de arta spectacolului, să atragă atenţia editurilor asupra unor volume care ar 
merita eventual să fie traduse şi totodată să faciliteze îmbogățirea bibliotecilor 
documentare de pe lingă secretariatele literare ale teatrelor. 


Cehov și teatrul 


Cartea „Cehov şi tea- 
trul“, apărută la Mosco- 
va în editura „Iskusst- 
vo“, este interesantă și 
pentru cei care îl iubesc 
pe Cehov, şi pentru cei 
care iubesc teatrul. 

Cartea are drept sub- 
titlu : „Scrisori, foiletoa- 
ne, contemporanii despre 
Cehov“. Evgheni Surkov, 
sub îngrijirea căruia a a- 
părut această lucrare, a 
căutat să strîngă tot ceea 
ce putea constitui esteti- 
ca teatrală originală a lui 
Cehov. Materialul adunat 
oferă o cuprinzătoare ima- 
gine despre Cehov scrii- 
tor de teatru. 

Cartea cuprinde reflec- 
tii, idei, explicații, sfaturi, 


observații polemice, para- 
doxuri pe teme teatrale, 
extrase din însemnările 
prietenilor, din corespon- 
dența dramaturgului şi 
din foiletoanele lui din 
tinereţe. Dar, în esenţă, 
conținutul cărții este mai 
amplu, el depăşeşte sfera 
opiniilor expuse de Cehov 
asupra problemelor tea- 
trale. Cehov apare în car- 
te înconjurat de tovarăși 
de idei şi de adversari, de 
oponenți şi de comenta- 
tori, prezenți nu numai în 
scrisorile ce i-au fost a- 
dresate sau în amintirile 
despre el, dar şi în co- 
mentariile lui E. Surkov. 
Autorul a încercat să pre- 
zinte un tablou cît mai 
complet al teatrului con- 
temporan lui Cehov, o- 
biect al discuţiilor serii- 

|torului şi arena lui de 
“luptă; sînt expuse subiec- 
tele analizate de Cehov, 
părerile celor cu care pur- 
ta el corespondență, ati- 
tudinile şi opiniile carac- 
teristice lor. 

Toate acestea, după cum 
remarcă pe bună dreptate 
E. Surkov în studiul său 
introductiv, lărgesc mult 
obișnuita temă „Cehov şi 
MHAT-ul“ ; în faţa noa- 
stră apare un Cehov nu 
numai recunoscut şi iubit, 
dar şi un Cehov neînțeles, 
zdruncinat, înșelat în aş- 
teptările sale, prevăzind e- 
şecurile posibile, un Cehov 
iubitor al scenei, un Ce- 
hov dușman al scenei, 
un Cehov care încearcă să 
răstoarne tradițiile, obiș- 
nuințele teatrale, să adu- 
că inovații în acea mă- 


iestrie teatrală despre 
care prietenii-dramaturgi 
şi prietenii-actori caută 
să-l convingă că e obliga- 
torie pentru a ajunge 
la unicul scop important 
pentru el — la adevăr. 
Cartea constituie astfel 
un prețios îndreptar asu- 
pra unei epoci hotăritoa- 
re în istoria artei scenice 
şi o colecție importantă 
de documente asupra vie- 
ţii şi creaţiei artistului. 


Stanislavski 
îi ajută pe fiziologi 


Un om de știință so- 
vietic, fiziologul P. N. Si- 
monov, a publicat o carte 
efectiv originală. Tema 
lucrării : ce poate şi tre- 
buie să ia psihologia și 
fiziologia contemporană 
de la marele reformator 
al scenei, Stanislavski. 

Este greu, dacă nu im- 
posibil, de analizat într-o 
scurtă prezentare această 
originală lucrare, rod al 
unei munci de mai bine 
de un deceniu. Concluzia 
ei esențială a fost concis 
expusă în cuvintele de în- 
cheiere : „Nu ne aflăm 
oare în pragul unei epoci 
cînd ştiinţa şi arta îşi vor 
uni în mod intenţionat e- 
forturile în marea operă 
de cucerire a Naturii in- 
finite ?“ Cartea lui P.N. 
Simonov este un răspuns, 
convingător ķi cu totul 
pozitiv, la această între- 
bare. Ea constituie o do- 
vadă minunată că această 
alianță între artă şi ştiin- 
ță există de multă vreme. 

În prefață, autorul sub- 
liniază că, atunci cînd a 
abordat învățătura lui 
Stanislavski despre crea- 
ția scenică, a avut în ve- 
dere, în primul rînd, preo- 
cupările fiziologilor, inte- 
resîndu-l mai mult ceea 
ce fiziologia activității 
nervoase superioare a O- 
mului poate lua de la 


Stanislavski, decît năzuin- 
ţa de a da ajutor peda- 
gogiei teatrale. Dar, cu 
toată această precizare a 
autorului, cartea îndepli- 
neşte şi o misiune peda- 
gogică, în ce priveşte tea- 
trologia, deoarece în ea 
găsim o fundamentare 
științifică a sistemului lui 
K. S. Stanislavski, a artei 
trăirii, a metodei acțiuni- 
nilor fizice. 

P. N. Simonov a stu- 
diat, subtil şi aprofundat, 
învățătura lui Stanislav- 
ski despre creația sceni- 
că. El subliniază că, pen- 
tru a atinge scopul ace- 
stui studiu, este necesar 
să se dezvăluie legile ge- 
nerale ale creației şi sin- 
tezelor teoretice ale lui 
Stanislavski. Căci dacă 
fiecare rol nou jucat de 
el şi fiecare spectacol 
nou montat de el au fost 
realizate în împrejurări 
deosebite, unice în felul 
lor, se pot releva totuşi 
bazele lor estetice și psi- 
hologice comune, princi- 
piile comune care au pre- 
zidat la crearea lor. 

Aceste baze sînt, după 
cum observă pe bună 
dreptate autorul, legile o- 
biective ale creației sce- 
nice, descoperite de Sta- 
nislavski. 

Ca un autentic om de 
știință, P. N. Simonov ca- 
ută să argumenteze, cu 
cea mai mare precizie, a- 
ceastă teză. El ajunge la 
concluzia că se poate vor- 
bi despre caracterul uni- 
versal al sistemului lui 
Stanislavski, şi că acest 
caracter universal „se ba- 
zează pe un fapt indiscu- 
tabil, principiile formula- 
te de Stanislavski fiind 
o reflectare a legilor o- 
biective ale creaţiei acto- 
riceşti“. Este o concluzie 
extrem de importantă. În- 
vățătura lui Stanislavski 
despre creaţia scenică, 
sistemul lui, nu este ro- 
dul unor ipoteze intuiti- 
ve ale unui mare talent, 

sau manifestul unui cu- 
rent teatral care exprimă 
crezul său, ci o teorie 
ştiinţifică a creaţiei. 

Dezvoltarea acestei teze 
a lui P. N. Simonov ofe- 
ră un material ştiinţific 
pentru rezolvarea proble- 
melor legate de continua- 
rea învățăturii lui Stani- 
slavski despre creația sce- 
nică, probleme care sînt 
încă destul de complicate. 
Autorul dovedește sterili- 
tatea acelor concepții care 
explică, în ansamblu, 
creaţia actorului prin in- 
tuiție, subconștient, su- 
praconştient etc. Aseme- 
nea interpretări s-au a- 
plicat şi sistemului lui 
Stanislavski. Autorul căr- 
ţii demonstrează însă con- 
vingător că sistemul lui 
Stanislavski lărgeşte sfera 
conştiinţei, rolul elemen- 
tului ideologic în creația 
scenică şi „nu-l lasă pe 
motor pradă intuiției oar- 

e“. 

P. N. Simonov este con- 
vins, şi reuşeşte să con- 
vingă şi pe cititori, că 
studierea sistemului lui 
Stanislavski a ajutat la 
clarificarea unor compli- 
cate fenomene ale activi- 
tății nervoase superioare 
a omului, în special în 
sfera emoțiilor. 

Cartea este, fără îndo- 
ială, interesantă, nu nu- 
mai pentru fiziologi, dar 
şi pentru oamenii de tea- 
tru. Credem că şi pentru 
cei din țara noastră. 


Ira Vrabie 


Arta „spectacolelor 
invizibile“ 


Editura „Henschel“ din 
Berlinul democrat a a- 
vut lăudabila inițiativă de 
a edita, cu începere din 
1960, un anuar dedicat 
popularizării celor mai 
bune scenarii radiofonice 
şi discutării problemelor 


specifice acestei ramuri a 
dramaturgiei. 

Primul din aceste anua- 
re, intitulat modest „Mică 
antologie de scenarii ra- 
diofonice“, a fost alcă- 
tuit de dramaturgul G. 
Rentzsch, cuprinzind stu- 
diul introductiv „Cu pri- 
vire la'o specie a artei“ 
şi trei scenarii din cele 
mai reprezentative, difu- 
zate în anul 1960. 

Cel de-al doilea anuar 
— din 1961 — este o 
publicație a Comitetului 
de radiodifuziune al 
R.D.G și cuprinde o scur- 
tă introducere de G. 
Rentzsch, un studiu al lui 
Peter Gugisch despre sce- 
nariile din anul 1961, pa- 
tru scenarii (fiecare înso- 
tit de observații asupra 
autorului respectiv şi a- 
supra  modalităților lui 
de creaţie) şi, în în- 
cheiere, olistă a pieselor 
emise în anul respecti», 
creaţii originale, lucrări 
preluate de la radiotelevi- 
ziunile altor țări, adaptări 
ale unor romane sau po- 
vestiri, versiuni speciale 
ale unor piese de teatru, 
precum şi o notă biblio- 
grafică asupra scenariilor 
publicate integral sau par- 
tial în diferite ziare, re- 
viste etc. 

Anuarul pe 1962 are, în 
genere, structura celor 
precedente, fiind însă îm- 
bogățit cu ilustrații asu- 
pra muncii din studio; 
numărul scenariilor re- 
produse şi comentate în 
anuar a crescut la cinci. 

G. Rentzsch expune din 
nou o serie de considera- 
ţii teoretice de interes ge- 


neral asupra particulari- 
tăților scenariului radio- 
fonic. Asupra acestor i- 
dei merită să ne oprim 
puțin. 

Rentzch arată că scena- 
riul radiofonic nu trebuie 
să fie un fel de „teatru 
pentru orbi“, adică o pie- 
să oarecare, la care co- 
mentariul, zgomotele sau 
explicațiile prezentatoru- 
lui să suplinească lipsa 
imaginii. Din păcate, re- 
cunoaşte autorul, mai e- 
xistă numeroase scenarii 
care nu țin seama de spe- 
cificul spectacolului ra- 
diodifuzat. G. Rentzsch di- 
ferențiază trei aspecte ca- 
racteristice teatrului la 
microfon. 

Īntîi, lipsa acelui far- 
mec al pregătirii psiho- 
logice, realizat înainte de 
spectacol prin efortul de 
u cumpăra un bilet, a 
intra în sală, a aştepta 
în fața unei cortine. 

În al doilea rînd, și ca 
o consecință a primei con- 
statări, faptul că tensiu- 
nea dramatică trebuie să 
fie în măsură să capteze 
interesul ascultătorului de 
la primele replici, pentru 
a-l obliga la atenție. 

În al treilea rînd, redu- 
cerea mijloacelor artisti- 
ce la unul singur — cel 
auditiv —, imposibilitatea 
deci de a folosi toate au- 
xiliarele pe care le pose- 
dă spectacolul obişnuit 
(costume, mişcare scenică 
etc.), obligă scenariul ra- 
diofonic să apeleze mai 
mult decît oricare altă 
specie dramatică la ima- 
ginația creatoare a publi- 
cului. Autorul atrage însă 

atenția asupra pericolului 
pe care îl prezintă abuzul 
de artificii sonore şi de 
muzică. 

Scenariul poate folosi, 
cu mai multă naturalețe 
decît teatrul şi cu un suc- 
ces relativ mai mare decît 
cinematograful, monolo- 
gul interior, jocul retro- 
spectivelor, întrepătrun- 
derea prezentului cu vii- 
torul şi trecutul. 

G. Rentzsch  jalonează 
şi o „istorie“ a scenariului 
radiofonic, menţionind o 
perioadă iniţială, numită 
de el „teatrul pentru 
orbi“, o a doua în care 
apar primele scenarii pro- 
priu-zise, începînd cu „A 
Comedy of Danger“ alen- 
glezului Richard Hughes, 
în 1924, apoi a treia pe- 
rioadă, caracterizată prin 
abuzul de virtuozități teh- 
nice asemănătoare începu- 
turilor cinematografiei so- 
nore, şi, în sfirşit o pe- 
rioadă de maturitate, cea 
actuală. Ca exemple de 
scenarii izbutite autorul 
citează „Raportul nr. 1“ 
de Günther Rücker, re- 
produs integral în „Mica 
antologie de scenarii ra- 
diofonice“, şi „Uşi închi- 
se“ de Wolfgang Borchert. 

Încercarea lui G. 
Rentzsch de a defini spe- 
cificul scenariului radio- 
fonic este meritorie, ținînd 
mai ales seama de îm- 
prejurarea că pretutin- 
deni se manifestă tendin- 
ţa nejustificată de a es- 
tompa deosebirile dintre 
acesta şi celelalte specii 
ale literaturii dramatice. 


H. Stănescu 


La pagina 2, primul nume din lista personajelor se va citi: 
Păun Ciocîlteu, în loc de Cocîrţău. 

TEATRUL NAȚIONAL „|. L. CARAGIALE“ 


prezintă : 


ÎN SALA COMEDIA Macbeth de W. Shakespeare 
Regia : Mihai Berechet 
O scrisoare pierdută 
de I. L. Caragiale Cercul de cretă caucazian 
Regia: Sică Alexandrescu de Bertolt Brecht 
Regia : Lucian Giurchescu 


Febre de Horia Lovinescu 


Regia : Miron Niculescu ÎN SALA STUDIO 
Apus de soare Adam şi Eva de Aurel Baranga 
de Barbu Delavrancea Regia : Sică Alexandrescu 


Regia : Mihai Zirra 
Ancheta de Alexandru Voitin 
Nevestele vesele din Windsor Regia: Miron Niculescu 
de W. Shakespeare 
Regia : Lucian Giurchescu Fiicele de Sidonia Drăguganu 
Regia: Alexandru Finţi 
Vizita bătrinei doamne 
de Friedrich Diirrenmatt Nora de H. Ibsen 


Regia: Moni Ghelerter Regia : Ion Cojar 
Cidul de Corneille Mașina de scris de Jean Cocteau 
Regia : Mihai Berechet Regia: Alexandru Finţi 
Orfeu în infern 
de Tennessee Williams Vieleniile lui Scapin de Molière 
Regia : Moni Ghelerter Regia : Marcel Anghelescn 


Viitoarele premiere : 
Eminescu de Mircea Ştefănescu 
Ultima oră de Mihail Sebastian 
Citadela sfărimată de Horia Lovinescu 
Avarul de Molitre 
Maria Stuart de Fr. Schiller 
Fedra de Racine 

